ލުތުފީ ރާއްޖެ ގެނައުން: މޫނު މަތީން ހާސްކަމެއް ނެތި ހިނިތުންވެފައި – Haftha\nލުތުފީ ރާއްޖެ ގެނައުން: މޫނު މަތީން ހާސްކަމެއް ނެތި ހިނިތުންވެފައި\nދިވެހި ތާރީހުގައި މިރޭ މިއީ ފާހަގަކޮށްލެވޭނެ ރެ އެކެވެ. އެތައް ދިވެހިންނެއް ދެކެން ބޭނުންވި ދުވަހެކެވެ. ވެރިކަމުގެ ދަހިވެތިކަމުގައި ނޮވެމްބަރު 3، 1988 މާލެ އަރައި، އެތައް ދިވެހިންނެއް ޝަހީދު ކޮށްލުމުގެ އަޑީގައި ހުރި ބޮޑު ޙާއިން ހ. ހާޖަރާގޭ އަބްދުﷲ ލުތުފީ (ބާގީ ލުތުފީ) ރާއްޖެ ގެނައުމެވެ.\nސްރީ ލަންކާގެ ޓެރަރިސްޓް ޖަމާއަތެއް ކަމަށްވާ ޕްލޮޓްގެ ހަނގުރާމަވެރިންނާ އެކު މާލެ އަރައި ޝަހީދު ކޮށްލި ދިވެހިންގެ ލޭ އޮހޮރުވާލި ފަސްގަނޑަށް އޭނާ އަނބުރާ އެހެރީ ގެނެސްފަ އެވެ.\nބޭސްފަރުވާއަކަށް ކަމަށް ބުނެ ރާއްޖެއިން ބޭރަށް ދިޔަ ގޮތަށް ނުވަ އަހަރާއި ހަ މަހާއި 23 ދުވަހު ފިލައިގެން އުޅުމަށްފަހު އޭނާ ރާއްޖެ ގެނައީ މިރޭ 9:31 ހާއިރު އެވެ. ފުލުހުންގެ ބެލުމުގެ ދަށުން ލުތުފީ ރާއްޖެ ގެނެސްފައިވަނީ ލަންކާގެ ކޮލަމްބޯއިން ފުރައިގެން މާލެ އައި އެމިރޭޓްސްގެ EK653 ފްލައިޓުގަ އެވެ.\nލުތުފީ ރާއްޖެ ގެނެސްފައި މިވަނީ، ކުރީގެ ރައީސް މުހައްމަދު ނަޝީދުގެ ވެރިކަމުގައި ޖެނުއަރީ 16، 2010 ގައި ބޭސްފަރުވާއަށް ތިން މަހަށް އިންޑިޔާއަށް ފޮނުވާލުމުން، ލަންކާއަށް ގޮސް އެގައުމުގައި ފިލައިގެން އުޅުމަށްފަހު މިދިޔަ މެއި މަހުގެ 1 ވަނަ ދުވަހު ލަންކާގައި ހުންނަ އެމްބަސީއާ އަމިއްލައަށް ގޮސް ހަވާލުވުމުން ނެވެ. އެއީ މިދިޔަ އޭޕްރިލް މަހު ލަންކާގައި ދިން ޓެރަރިސްޓް ހަމަލާތަކަށްފަހު އެގައުމުގެ ފުލުހުން ކުރިއަށް ގެންދިޔަ އޮޕަރޭޝަންތަކާ ގުޅިގެން ނެވެ.\nނަމަވެސް ލުތުފީ އެމްބަސީއަށް ގޮސް އަމިއްލައަށް ހަވާލުވިކަން ދިވެހި ސަރުކާރުން ހާމަކުރީ އޭގެ 54 ދުވަސް ފަހުންނެވެ. އެއީ ކުރީގެ ހޯމް މިނިސްޓަރު އުމަރު ނަސީރު އެކަން ފަޅާ އަރުވައިލުމުންނެވެ.\nއެ މައްސަލައާ ގުޅިގެން ސަރުކާރަށް ވަރަށް ބޮޑެތި ފާޑުކިޔުންތަކެއް އަމާޒުވިއިރު، އެމްބަސީގައި ލުތުފީ އަށް ދެމުންދިޔައީ ވީއައިޕީ ހިދުމަތްތަކެއް ކަމަށް ވެސް އިދިކޮޅު ފަރާތްތަކުން ތުހުމަތުކުރި އެވެ. ނަމަވެސް ސަރުކާރުން ބުނަމުންދިޔައީ ލުތުފީ ރާއްޖެ ގެންނަން ލަސްވެފައި ވަނީ ލަންކާ ސަރުކާރުގެ ކަމާ ބެހޭ ފަރާތްތަކުގެ ހުއްދަތައް ނުލިބިގެން ކަމަށާއި ލުތުފީ ހުރީ ދިވެހި ފުލުހުންގެ ބެލުމުގެ ދަށުގައި ކަމަށެވެ.\nމޫނު މަތީން ހާސްކަމެއް ނެތް، ހިނުތުންވެފައި\nލުތުފީ މިރޭ ރާއްޖެ ގެންނާނެ ކަމަށް ފުލުހުން އިއުލާން ކުރުމާއެކު އެ ވަގުތަކަށް އެތައް ދިވެހިންނެއް ތިބީ ކެތް މަދުވެފަ އެވެ. މުޅި ގައުމާއެކު މީޑިއާތައް ވެސް ވަގުތުން އެލާޓަށް އައެވެ. ތާރީހީ ދުވަހެއް ކަމުން، ފޮޓޯ އާއި ވީޑިއޯ ނެގުމަށް އެތައް ބަޔަކު އެއާޕޯޓް ކައިރިއަށް އެއްވި އެވެ. އެއީ އެކަމުގެ ފުރުސަތު ފުލުހުން ވެސް ދިނުމުންނެވެ.\nލުތުފީ ޓާމިނަލަށް ނެރުނީ އެހެން ފަސިންޖަރުން ވެސް ނުކުންނަ އެރައިވަލް ގޭޓުންނެވެ. އެހެން ގައުމުތަކުގައި ބޮޑެތި ކުށްވެރިން ގެންނައިރު ބިނޑި އަޅުވައި، އެކަމަށް ހާއްސަ ސިފައިނެއް އޭނާގެ ކައިރިއަކު ނެތެވެ. ތިބީ ކުލަ ހެދުމުގައި ތިބި ގާތްގަނޑަކަށް ހަ ވަރަކަށް އޮފިސަރުން ނެވެ. ލުތުފީ ގޮސް ފުލުހުންގެ ވެހިކަލަށް އެރީ ވެސް މަޑު ހިނގުމެއްގައި ހިނގާލައިފަ އެވެ. މުސްކުޅިވެ ގައިބާރު ދެރައެކޭ ނުބުނެވޭނެ އެވެ.\nހަށިގަނޑުގެ ރޫފަ ރަނގަޅުކޮށް ހުރި ލުތުފީ ލައިގެން އަޅި ކުލައިގެ ޓީޝާޓަކާއި މަޑު ނޫކުލައިގެ ޖިންސެކެވެ. އާދައިގެ ފައިވަނަކަށް އަރައިގެން ސްކޫލް ދަބަހެއް އަޅުވައިގެން ނެވެ. ބޮލުގައި ތޮއްޕެއް އަޅައިގެން ހުރިއިރު، ކަންފަތުގައި އަވިއައިނެއް އެލުވާލައިފައި އޮތެވެ.\nނަމަވެސް 19 ދިވެހީންގެ ލޭ އޮހުރުވާލި ފަސްގަނޑަށް އެރުމުން ވެސް ލުތުފީގެ މޫނު މައްޗަކުން ހާސް ކަމެއް ނުފެނެ އެވެ. ހިތާމަވެރި ކަމެއް ނެތެވެ. ފެނުނީ ހިނިތުންވެފަ އެވެ. ސިފަ ކުރެވުނީ މަޝްހޫރު ތަރިއެއް ރާއްޖެ އައިސްގެން އުޅޭ ކަހަލަ މަންޒަރެކެވެ. ބައެއް އިދިކޮޅު ފަރާތްތަކުން އެއީ ލުތުފީ ނޫން ކަމަށާއި އޭނާގެ ޑީއެންއޭ ހަދަންޖެހޭ ކަމަށް ވެސް ބުންޏެވެ.\nލުތުފީ ޓާމިނަލުން ނެރެގެން ފުލުހުންގެ ވެހިކަލަށް އެރުވިއިރު އެ ސަރަހައްދުގައި ތިބި އާންމުން ވަނީ ލުތުފީއާމެދު ނުރުހުން ފާޅުކޮށްފަ އެވެ. އޭނާ “ދާން ޖެހޭނީ ސީދާ ގޮޅިއަށް” ކަމަށް ގޮވާލިއިރު، އޭނާއާ ދިމާލަށް “ބާޣީ”އަށް ވެސް ބައެއް އާންމުން ގޮވިއެވެ.\nޝަހީދު ހުސެއިން އާދަމް ބިލްޑިންގ އިން ސީދާ ޖަލަށް\nލުތުފީ މިރޭ ރާއްޖެ ގެނެސްފައިވާއިރު އޭނާ އެންމެ ފުރަތަމަ ގެންދިޔައީ ނޮވެމްބަރު ތިނެއްގެ އުދުވާނީ ހަމަލާގައި ޝަހީދުވި، ޝަހީދު ހުސެއިން އާދަމްގެ ހަނދާނުގައި ބިނާކޮށްފައިވާ ފުލުހުންގެ މައި އިމާރާތަށެވެ. އެއީ ފުލުހުންގެ ފަރާތުން ލިޔެކިޔުންތައް ފުރިހަމަ ކުރުމަށެވެ.\nފުލުހުން މިރޭ ބުނި ގޮތުގައި، ލިޔެކިޔުންތައް ފުރިހަމަ ކުރުމަށްފަހު މިރޭ މޯލްޑިވްސް ކަރެކްޝަނަލް ސާވިސްއާ އޭނާ ހަވާލުކުރާނެ އެވެ. އަދި ގެންދާނީ ސީދާ ޖަލަށެވެ.\nލުތުފީ މިރޭ ޖަލަށް ގެންދާއިރު، އޭނާ އިސްވެ ހުރެ ރާއްޖެއަށް ދިން އުދުވާނީ ހަމަލައާ ގުޅިގެން ފުރަތަމަ އިއްވީ މަރުގެ ހުކުމެކެވެ. ނަމަވެސް އޭރުގެ ރައީސް މައުމޫން އަބްދުލްގައްޔޫމް އަދަބު ލުއިކޮށްދެއްވައި އުމުރު ދުވަހުގެ ޖަލު ހުކުމަކަށް ބަދަލުކުރި އެވެ. އެއީ 25 އަހަރެވެ.\nއެހެންކަމުން ލުތުފީ މިހާތަނަށް ޖަލު ހުކުމް ތަންފީޒުކޮށްފައި ވަނީ 21 އަހަރެވެ. އިމްރާން މަޖިލީހަށް ހާޒިރުވެ ވިދާޅުވެފައި ވަނީ ލުތުފީގެ ހުކުމުގައި ބާކީ އޮންނާނީ ހަތަރު އަހަރާ ދުވަސްކޮޅެއް ކަމަށެވެ. އެއަށްފަހު އޭނާ މިނިވަންވާނެ އެވެ. ނަމަވެސް ފުލުހުން ބުނެފައި ވަނީ އޭނާ ފިލައިގެން ދިޔަ މައްސަލަ ވަކިން ބަލާނެ ކަމަށެވެ.


ޖަރުމަން ބުންޑެސްލީގު: ލީގުގައި ކުޅުނު ދެވަނަ މެޗުން ޑޯޓްމުންޑް ބަލިވެއްޖެ – Dhuvas Online\nޖަރުމަން ބުންޑެސް ލީގުގައި ރޭ އޯގްސްބާގާއި ދެކޮޅަށް ކުޅުނު މެޗުން ބޮރޫޝިއާ ޑޯޓްމުންޑް ބަލިވެއްޖެއެވެ.\nއޯގްސްބާގުގެ އަމިއްލަ ދަނޑުގައި ކުޅުނު މި މެޗުން ޑޯޓްމުންޑް ބަލިވީ 0-2 ގެ ނަތީޖާއަކުންނެވެ.\nމި މެޗު ފެށިގެން ރަނގަޅަށް ކުޅެމުން އައީ ޑޯޓްމުންޑުންނެވެ. ނަމަވެސް، މެޗުގެ ފުރަތަމަ ހާފު ނިމެން ދަނިކޮށް މެޗުގެ 40 ވަނަ މިނެޓުގައި އޯގްސްބާގުން ވަނީ ލަނޑުޖަހާ މެޗުގެ ލީޑު ނަގާފައެވެ. ފުރަތަމަ ހާފު ނިމެން ފަސް މިނެޓަށް ވެފައި ވަނިކޮށް ޑަނިއެލް ކަލިގިއުރީގެ އެހީއާއެކު މި ލަނޑު އޯގްސްބާގަށް ކާމިޔާބު ކޮށްދިނީ ފީލިކްސް އުޑުއޯޚައިއެވެ.\nފުރަތަމަ ހާފު ލީޑުގައި އޮވެ އޯގްސްބާގުން ނިންމާލިއިރު، ދެވަނަ ހާފަށް ކުޅެން ނިކުމެ އޯގްސްބާގުން ވަނީ ރަނގަޅު ކުޅުމެއް ދައްކާފައެވެ. އެގޮތުން މި ހާފުގެ ނުވަވަނަ މިނެޓުގައި އެ ޓީމުން ވަނީ އިތުރު ލަނޑެއް ޖަހާ މެޗުގައި ލީޑު ފުޅާކޮށްފައެވެ. ފްލޯރިއަން ނީޑަލެހްނާގެ އެހީއާއެކު މި ލަނޑު އޯގްސްބާގަށް ކާމިޔާބުކޮށްދިނީ ކަލިގިއުރީއެވެ.\nމި ލަނޑަށް ފަހުވެސް މެޗު ނިމެން ދަނިކޮށް އޯގްސްބާގަށް ވަނީ ތިންވަނަ ލަނޑެއް ޖަހަން ވެސް ރަނގަޅު ފުރުސަތެއް ލިބިގެން ގޮސްފައެވެ. އަލްފްރޭ ފިންބޮގަސަނަށް ހުހަށްހުރެ އޭނާ ފޮނުވާލި ބޯޅަ ޑޯޓްމުންޑުގެ ގޯލްކީޕަރު ރޯމަން ބާކީ ވަނީ ދިފާއުކޮށްފައެވެ. މެޗުގެ ފުރިހަމަ ވަގުތުގެ ކުޅުން ނިމިގެން ދިޔައީ އިތުރު ލަނޑެއް ނުޖެހި 0-2 ގައި އޯގްސްބާގުން ކުރީގައި އޮވެގެންނެވެ.\nރޭގެ މެޗުން ޑޯޓްމުންޑް ބަލިވިއިރު، މިއީ އެޓީމުން ލީގުގައި ކުޅުނު ދެވަނަ މެޗެވެ. ފުރަތަމަ މެޗުން ވަނީ މޮޅުވެފައެވެ. އެގޮތުން ފުރަތަމަ މެޗުން ލިބުނު ތިން ޕޮއިންޓާއި އެކު ލީގު ތާވަލުގެ 10 ވަނައިގައެވެ. އަދި އޯގްސްބާގް އޮތީ ކުޅުނު ދެމެޗުންވެސް މޮޅުވެ ތާވަލުގެ އެއްވަނައިގައި ހަ ޕޮއިންޓާއެކުއެވެ.\nލީގުގައި ދެން ޑޯޓްމުންޑް ކުޅޭ މެޗުގައި ނުކުންނާނީ ފްރެއިބާގާ ދެކޮޅަށެވެ. އަދި އޯގްސްބާގު ނިކުންނާނީ ރަށުން ބޭރުގައި ވުލްފްބާގްއާއި ދެކޮޅަށެވެ.\nކުޅުދުއްފުށީގައި ކޯވިޑް-19 ގެ ލޯކަލް ޓްރާންސްމިޝަނެއް!\nEmail: [email protected]huvas.mv | Phone: +960 9770541


SunOnline: Adhurey aai Suja bandhun dhookollaifi\nމިރޭ ބަންދުން ދޫކޮށްލުމާއެކު އަތޮޅުވެހިން އަދުރޭ ނުކުމެގެން ދަނީ --- ސަން ފޮޓޯ: ފަޔާޒު މޫސާ\nލޯކަލް ކައުންސިލް އިންތިޚާބު ބޭއްވުން އަވަސް ކުރުމަށް ގޮވާލައި މިއަދު ޕީޕީއެމް، ޕީއެންސީން ބޭއްވި މުޒާހަރާގެ ތެރެއިން ހައްޔަރުކުރި ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) އާއި އެ ޕާޓީގެ ނައިބު ރައީސް އިބްރާހިމް ޝުޖާއު ދޫކޮށްލައިފި އެވެ.\nބަންދުން ދޫކޮށްލުމާއެކު މީޑިއާ އަށް މައުލޫމާތު ދެއްވަމުން އަދުރޭ ވިދާޅުވީ ފުލުހުން އޭނައާ މެދު އަމަލުކޮށްފައި ވަނީ ރަނގަޅަށް ކަމަށެވެ. ނަމަވެސް އެއީ ފުލުހުންގެ ވެރިން ބޭނުންވި ގޮތެއް ނޫން ކަމަށާއި ވެރިން ބޭނުންވީ އެބޭފުޅުން ހައްޔަރުކޮށް ދޫނިދުއަށް ގެންދަން ކަމަށް އޭނާ ވިދާޅުވި އެވެ.\n"އާދައިގެ ފުލުހުން ބޭނުމެއް ނުވޭ ޣައިރު ގާނޫނީ އަމުރަށް ތަބާވާކަށް. އެހެންވީމަ އެމީހުން އެގޮތަށް އަމަލެއް ނުކުރި. އަޅުގަނޑުމެން ދޫކޮށްލީ. މިތާ އެތެރޭގަ [އަތޮޅު ވެހީގެ ތެރޭގައި] ތިބި ފުލުހުން އަޅުގަނޑުމެންނާ މެދު އަމަލުކުރީ ވަރަށް ރަނގަޅަށް،" އަދުރޭ ވިދާޅުވި އެވެ.\nބަންދުން ދޫކޮށްލުމާ އެކު ޝުޖާއު އަތޮޅުވެހިން ނުކުމެގެން ދަނީ --- ސަން ފޮޓޯ: ފަޔާޒު މޫސާ\nއޭނާ ވިދާޅުވީ އެބޭފުޅުން ބަންދުކޮށްގެން ސިޔާސީ ހަރަކާތްތައް ހުއްޓުވިދާނެ ކަމަށް ޕޮލިސް ކޮމިޝަނަރު މުހައްމަދު ހަމީދު ހީފުޅުކޮށްގެން ނުވާނެ ކަމަށެވެ.\nޕީޕީއެމްގެ ރައީސް އަބްދުﷲ ޔާމީން އަބްދުލް ގައްޔޫމް ޖަލުގައި ހުންނަވާތާ އަހަރަކަށްވުރެ ގިނަ ދުވަސްވެފައިވާ ކަމަށާއި އެމަނިކުފާނުގެ ހައްގުގައި ހަތަރު އަހަރު ޖަލުގައި އޮންނަން ވެސް އެބޭފުޅުން ތިއްބެވީ ތައްޔާރަށް ކަމަށް އަދުރޭ ވިދާޅުވި އެވެ.\n"މިއަދު 11 ޖެހިއިރު ގެއިން ނުކުތް ގޮތަށް އޮތް ޓީމެއް އަދިވެސް މިއޮތީ. މީގެން މި އެނގެނީ އަޅުގަނޑުމެންގެ ވަރުބަލިވުމެއް ނެތްކަން ގައުމީ މަސައްކަތުގައި އަޅުގަނޑުމެން ދާނީ ކުރިއަށް،" އަދުރޭ ވިދާޅުވި އެވެ.\nމުޒާހަރާ އިން ހައްޔަރުކުރި އަދުރޭ އާއި ޝުޖާއު ބަންދުން ދޫކޮށްލުން --- ސަން ފޮޓޯ: ފަޔާޒު މޫސާ\nއޭނާ ވިދާޅުވީ ފުލުހުންނާއި ސިފައިން ވެސް ބޭނުންވަނީ ރައީސް ޔާމީން މިނިވަންކޮށްގެން އަލުން ވެރިމަށް ގެންނަން ކަމަށާއި އެކަން ކުރައްވާނެ ކަމަށެވެ.\n"މި ގައުމުދެކެ ލޯބިވާ ކޮންމެ މީހަކު ބޭނުންވާނީ ރައީސް ޔާމީން އަނބުރާ ވެރިކަމަށް ގެންނަން. ރައީސް ޔާމީން ވެރިކަމަށް ގެނެސްގެން ނޫނިއްޔަކާ ދެނެއް މި ގައުމު އަޅުގަނޑުމެންނަކަށް ނުލިބޭނެ،" އަދުރޭ ވިދާޅުވި އެވެ.\nބަންދުން ދޫކޮށްލުމާއެކު އަދުރޭ މީޑިއާއަށް މައުލޫމާތު ދެއްވަނީ --- ސަން ފޮޓޯ: ފަޔާޒު މޫސާ\nއަދުރޭ އާއި ޝުޖާއު ހިމެނޭގޮތަށް ޖުމްލަ 24 މީހަކު މިއަދުގެ މުޒާހަރާ އިން ހައްޔަރުކުރި ކަމަށް ޕީޕީއެމް އިން ވަނީ ބުނެފަ އެވެ. އޭގެތެރެއިން ގިނަ މީހުން މިހާރު ވަނީ ދޫކޮށްލާފަ އެވެ.\nމީހެއްގެ ކެނޑިޑެސީ ބާތިލު ކުރީ ގޯސްކޮށް ކަމަށް ނިންމައިފި


ބޭނުންވާ ވެކްސީން ހިޔާރެއް ނުކުރެވޭނެ، އެކަމު ކުރީން އަންގާނެ: ޑރ. ނަޒްލާ - DhiDaily\nބޭނުންވާ ވެކްސީން ހިޔާރެއް ނުކުރެވޭނެ، އެކަމު ކުރީން އަންގާނެ: ޑރ. ނަޒްލާ\nއާންމުން ކޮވިޑް-19 ވެކްސީން ޖެހުމުގައި ބޭނުންވާ ބްރޭންޑްގެ ވެކްސީން ޖެހުމުގެ އިހުތިޔާރު ލިބެން ނުހުންނާނެ ކަމަށް ހެލްތު އިމާޖެންސީ އޮޕަރޭޝަން ސެންޓަރު (އެޗްއީއޯސީ)ގެ ތަރުޖަމާނު ޑރ. ނަޒްލާ ރަފީގު ވިދާޅުވެއްޖެ އެވެ.\nޜައްޖޭގައި ސައިނޯފާމް ވެކްސީން ދިނުން ހުއްދަކޮށްފައިވާ ކަމަށް ދާދި ފަހުން ވަނީ އިއުލާނުކޮށްފައެވެ. މީގެކުރީން ރާއްޖެއިން ދެމުން ދިޔައީ އިންޑިއާއިން ރާއްޖެއަށް ދީފައިވާ ”ކޮވިޝީލްޑް“ ވެކްސީން އެކަންޏެވެ.\nމިއަދު އެޗްއޯސީއީން ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ޑރ. ނަޒްލާ ވިދާޅުވީ އާންމުންނަށް ވެކްސީން ދޭއިރު ބޭނުންވާ ބްރޭންޑެއް ހިޔާރު ކުރުމުގެ ފުރުސަތު ނުލިބޭނެ ކަމަށެވެ. އެހެންނަމަވެސް ވެކްސީން ދިނުމުގެ ކުރީން އެއީ ކޮން ވައްތަރެއްގެ ވެކްސީންއެއް ކަން އަންގާނެ ކަމަށްވެސް ޑރ. ނަޒްލާ ވިދާޅުވިއެވެ.\nޑރ. ނަޒްލާ ވިދާޅުވީ ސައިނޯފާމް ވެކްސީންގެ އިތުރު ފައިޒާ ބްރޭންޑް ވެކްސީންވެސް ގެނައުމަށް މަސައްކަތް ކުރާ ކަމަށެވެ. އަދި އެ ވެކްސީން ރާއްކާކޮށްފައި ބަހައްޓާނެ ޖާގަ އެބަހުރި ކަމަށްވެސް ޑރ. ނަޒްލާ ވިދާޅުވިއެވެ.\nމިއަދު މިއީ އާންމުންނަށް ވެކްސީންގެ ފުރަތަމަ ޑޯޒް ދިނުން ހުއްޓާލައި ދުވަހެވެ. އެއާ ގުޅިގެން ގިނަ އަދަދަކަށް މީހުން ވަނީ ވެކްސިނޭޝަން ސެންޓަރުތައް ކައިރިއަށް އެއްވެފައެވެ. ރާއްޖޭގެ އާބާދީގެ 46 ޕަސެންޓް ވަނީ މިހާރު ވެކްސީން ޖަހާފައެވެ.


SunOnline: Russia aa Raajje aa dhemedhu ithuru airline akun dhathuru fashanee\nރަޝިއާ އާއި ރާއްޖެއާ ދެމެދު އިތުރު އެއާލައިނަކުން ދަތުރު ފަށަނީ\nރަޝިއާގެ ނޯޑްވިންޑް އެއާލައިނުން ރާއްޖެ އާއި ރަޝިއާ އާއި ދެމެދު ދަތުރުތައް ފަށަން ތައްޔާރުވެއްޖެއެވެ.\nނޯޑްވިންޑުން މި މަހުގެ 27 ގައި ރާއްޖެ އަށް ދަތުރު ފަށާއިރު ހަފްތާއަކު ދެ ފްލައިޓު ބާއްވާނެއެވެ. ނޯޑްވިންޑަކީ ރަޝިއާގެ ލެޝާ އެއާލައިނެކެވެ. އެ އެއާލައިނުން މައިގަނޑުގޮތެއްގައި ދަތުރުތައް ކުރަނީ ރަޝިއާގެ އެތެރޭގައްޔާއި މެޑިޓޭރިއަން އަދި އިންޑިއާ ކަނޑުގެ ގައުމުތަކަށެވެ. މިއީ ރަޝިއާގެ ފަތުރުވެރިން އެންމެ ގިނައިން ދަތުރުކުރާ ސަރަހައްދުތަކެވެ.\nނޯޑްވިންޑުން 28 ގައުމެއްގެ 98 މަންޒިލަކަށް ދަތުރުތައް ބާއްވައެވެ.\nނޯޑްވިންޑުން ރާއްޖެއަށް ދަތުރު ފަށަން ނިންމިއިރު ރަޝިއާގެ ފަތުރުވެރިންގެ މެދުގައި ރާއްޖޭގެ މަގުބޫލުކަން ދަނީ އިތުރުވަމުންނެވެ. ރަޝިއާގެ ގައުމީ އެއާލައިން އޭރފްލޯޓުން މީގެ ކުރިން ހަފްތާއަކު ރާއްޖެއަށް ބާއްވަމުންދިޔަ ދެ ފްލައިޓު ހަތަރަކަށް އިތުރު ކުރަންވެސް ވަނީ ނިންމައިފައެވެ.\nކޮވިޑް19ގެ ހަލަތުގައި މާޗުމ މަހު ރާއްޖޭގެ ބޯޑަރު ބަންދުކުރުމަށްފަހު ޖުލައި 15 ގައި އަލުން ހުޅުވާލިފަހުން މިމަހުގެ 15ގެ ނިޔަލަށް އެންމެ ގިނަ ފަތުރުވެރިން ޒިޔާރަތް ކޮށްފައިވަނީ ރަޝިއާ އިންނެވެ. އެ މުއްދަތުގައި 4،817 ފަތުރުވެރިން ރަޝިއާ އިން ރާއްޖެއަށް ޒިޔާރަތް ކޮށްފައިވެއެވެ.


މަލަކާ (15ވަނަ ބައި) | Esfiya - Dhivehi Vaahaka Site\nއެންމެން ދިއުމުން އާޝިޔާ ގޮސް ސޯފާގައި އިށީނދެ ވިސްނަންފެށިއެވެ. މިބޮޑު ގޭގައި އޭނާއާއި އިޒްޔާން އެކަނި އުޅޭނީ ކިހިނެއް ހެއްޔެވެ؟ އޭނާ އިޒްޔާންއާ ދުރަށްދާން މަސައްކަތް ކުރާވަރަކަށް ކޮންމެވެސް ގޮތަކުން އިޒްޔާންއާ ގާތްވާން މަޖުބޫރުވެއެވެ.\nއިޒްޔާންއާއި ދާއިން ދިޔަ ގޮތަކަށް އަދިވެސް ނާދެއެވެ. ރައުދާ ފޫހިވެގެން ގޭތެރޭ އެނބުރި އެނބުރި ހުއްޓެވެ. އަދިވެސް އާޝިޔާއާ ވާހަކަދައްކަން ރައުދާ ޖެހިލުންވެއެވެ. ރައުދާ ގޮސް ޓެރަސްގައި ހުރި ގޮނޑިތަކުން ގޮނޑިއެއްގައި އިށީނދެލިއެވެ. ކުރިން ރައުދާއަކީ އަނގަގަދަ ކުއްޖެއްނަމަވެސް މިހާރު އެއީ ކުރީގެ ރައުދާއެއް ނޫނެވެ. މީހުންނާ ވާހަކަދައްކާ މަޖާކޮށް ހެދުމަކީ މިހާރު އޭނާ އެންމެ ފޫހިވާ ކަންތަކެވެ.\nދާއިންއާއި ރައުދާ ދިމާވީ ހޮސްޕިޓަލުންނެވެ. ޑޮކްޓަރުކަން ކިޔަވާ ނިންމާލާފައި ޓްރެއިނިންގއަށް ރަށަށް ގޮސް އުޅުނު ދުވަސްވަރުއެވެ. އޭރު ރައުދާވެސް މަސައްކަތްކުރަމުން ދިޔައީ ހޮސްޕިޓަލުގެ އެޑްމިންއެއްގެ ގޮތުގައެވެ. ފުރަތަމަ ދާއިން ވާހަކަދެއްކުމުންވެސް ރައުދާ އެހާ ގަޔާވާގޮތެއް ނުވިއެވެ. އޭނާ ޤަބޫލުކުރި ގޮތުގައި ދާއިންވެސް އޭރު އޭނަ ދަންނަނީ އިޒްޔާންގެ ކޮއްކޮ ވީމައެވެ. އެކުގައި މަސައްކަތްކުރާތާ ދުވަސްކޮޅެއްވީއިރު ރައުދާއަށް ދާއިންގެ މިޒާޖު ދަސްވަމުން ދިޔައެވެ. ދާއިންގެ ބެލުންތަކުގައި ޚާއްސަ ގޮތެއް ހުންނަކަން ފާހަގަކުރެވެން ފެށިއެވެ.\nދާއިންގެ އޯގާތެރިކަމާއި އޭނާދެކެ ލޯބިވާވަރު އިހުސާސްވީ އޭނާއަށް ޑެންގީ ހުން ޖެހިގެން އެނދުމަތިކުރެވި ތިން ހަފްތާވަންދެން ހޮސްޕިޓަލުގައި ހޭދަކުރަން ޖެހުމުންނެވެ. ދާއިން ފުރަތަމަ ފަހަރަށް އެހިތުގައިވާ ޖަޒުބާތުތައް ބަންޑުންކޮށްލީ ރައުދާ ނިދާފައި އޮތްކަމަށް ހީކޮށްފައެވެ. ރޭގަނޑު ޑިއުޓީގައި އިން ރެއެއްގައެވެ. ރައުދާދެކެ އޭނާ މާކުރިންވެސް ލޯބިވާކަމަށް ބުނެލި ވަގުތު ރައުދާއަށް ލިބުނީ ހައިރާންކަމެކެވެ. ރައުދާ ގެއަށް ދޫކޮށްލެވުނު ފަހުން އެއްރޭ ދާއިން އައިސް އެދުނީ އޭނާއާއެކު ކެއުމަކަށް ދާށެވެ. އެރޭ ދާއިން އޭނާއަށް ލޯބިހުށަހެޅުމުން ރައުދާ އެހާ ހައިރާންނުވީ އޭނާއަށް މިކަން ކުރިން އެނގިފައިވާތީއެވެ. ދާއިން ކަހަލަ އޯގާތެރިއަކާއެކު ހަޔާތުގެ ދުވަސްތައް ހޭދަކޮށްލެވިދާނެކަމަށް ނިންމާ ދާއިންގެ ލޯބި ޤަބޫލުކުރީއެވެ. އިޒްޔާންގެ ހަނދާންތައް އެހިތުން ނުފިލިޔަސް ދާއިންގެ ލޯބިން އޭނާގެ ހިތުގައި އިޒްޔާންއަށްޓަކައިވާ ލޯބި ފޮހެވިދާނެކަމުގެ އުންމީދުގައެވެ.\nދާއިންގެ ލާނެތް ސަމާސާތަކުން ރައުދާއަށް ލޯބީގައި އާ މީރުކަމެއް އިހުސާސްކުރެވެމުން ދިޔައެވެ. ދާއިން ކަހަލަ ބައިވެރިއަކު ލިބުނީތީ މިއަދު އޭނާ އުފާކުރެއެވެ. މުސްކުޅިން ބުނެ އުޅެއެއް ނޫން ހެއްޔެވެ؟ އެމީހަކު އިންނަންވާނީ އެމީހަކުދެކެ ލޯބިވާ މީހަކާއެވެ. އެހެންކަމުން ރައުދާވެސް މިފަހަރު އިޚްތިޔާރުކުރީ އޭނާދެކެ އިންތިހާއަށް ލޯބިވާ ބައިވެރިއެކެވެ.\nއިޒްޔާން މަންމަމެން ފުރުވާލާފައި ދިޔައީ އޮފީހަށެވެ. ދާއިން ރައްޓެހިންނާއެކު ކޮފީއެއްގައި އިނދެފައި ގެއަށް އައިއިރު މެންދުރު ވެއްޖެއެވެ. ދާއިން އައިސް ވަތްތަން ފެނުމުން އީނާއާއި ރީނާ އެދުނީ އެކުދިންނާއެކު ކުޅެން އައުމަށެވެ. ރައުދާ ކޮބައިތޯ އެހުމުން ނޭނގޭކަމަށް އެކުދިން ބުންޏެވެ. ދާއިން އަވަސްއަވަހަށް ގުޅާލިއެވެ.\n“ރައު ކޮންތާކު؟” ރައުދާ ފޯނު ނެގުމާއެކު ހާސްވެފައިހުރެ ދާއިން އަހާލިއެވެ.\n“މިހުރީ ހުޅުމާލޭގަ. ރައްޓެއްސެއްގެ ގޭގަ. ދާއިން ގޭގަ ނޫޅޭތީ މިކޮޅަށް މިއައީ.” ރައުދާ ބުނެލިއެވެ.\n“ކޮންއިރަކު އަންނަނީ؟” ދާއިން އަހާލީ އާދައިގެ ގޮތަކަށެވެ.\n“ދާންވީތަ؟” ރައުދާވެސް ކޮށްލީ ސުވާލެކެވެ.\n“އުހުނ. ރައުދާ ރައުދާ ބޭނުން އިރަކު އައީމަ ރަނގަޅުވާނެ. އަހަރެން އިންތިޒާރުކުރާނަން.” އެހެން ބުނެފައި ފޯނު ބޭއްވިއިރު ދާއިންގެ މޫނުމަތިން ހިތްހަމަނުޖެހުމުގެ އަސަރުތައް ފާޅުވާން ހުއްޓެވެ. އާޝިޔާ އެކަނިމާއެކަނި އުޅެނިކޮށް ރައުދާ އެގޮތަށް ދިއުމުން ދާއިންއަށް އެކަން ބަލައިގަންނަން ވަރަށް އުނދަގޫވިއެވެ. ނަމަވެސް އޭނާއަށް ބުނެވޭ އެއްޗަކުން ރައުދާ ހިތްހަމަނުޖެހިދާނެތީ އެކަމާ އެއްޗެއް ނުބުނީއެވެ. އޭނާ ރައުދާދެކެ ލޯބިވާވަރު ރައުދާއަށް އިހުސާސެއް ނުވެއޭވެސް ބައެއްފަހަރު އޭނާގެ ހިތަށްއަރައެވެ. ކުއްލިއަކަށް ދާއިންގެ ޠަބީއަތު ގޯސްވެއްޖެއެވެ. ކުޅޭހިތް ކެނޑުމުން ކޮޓަރިއާ ދިމާއަށް މިސްރާބުޖެހިއެވެ. އެނދުމައްޗަށް ބަންޑުން ވެއްޓިގަނެގެން ވިސްނަން އޮއްވާ ދާއިންއަށް ނިދުނީ ކޮންއިރަކު ކަމެއްވެސް ނޭނގެއެވެ. އިރުއޮއްސި އަނދިރިވީއިރުވެސް ދާއިންއަކަށް ހެއެއް ނުލެވުނެވެ.\nރޭގަނޑުގެ ކާގަޑި ޖެހިގެން ދިޔައިރުވެސް ދާއިންއެއް ނުނުކުމެއެވެ. އާޝިޔާއަކަށް ގޮވާލާކަށްވެސް ނުކެރުނެވެ. އަދިވެސް ރައުދާއެއް ނާދެއެވެ. ކުއްލިއަކަށް ދޮރު ހުޅުވުމުން އާޝިޔާ އަވަސްއަވަހަށް ބަލާލީ ރައުދާކަމަށް ހީކޮށެވެ. ނަމަވެސް އައީ ރައުދާއެއް ނޫނެވެ. އިޒްޔާންއެވެ. އިޒްޔާން އައިސް ސޯފާ ކުރިމަތީ ހުރި ކުޑަ މޭޒުމަތީ ލެޕްޓޮޕް ދަބަސް ބާއްވާލާފައި ޓައީ ދޫކޮށްލަމުން ސޯފާއަށް ވެއްޓިގަތެވެ. އަދި ދެލޯ މަރާލި މަންޒަރު ފެނުމުން އާޝިޔާ ހާސްވިއެވެ. ނަމަވެސް އެއްޗެއް ބުނާނެ ހިތްވަރެއް ނުލިބުނެވެ.\nދެލޯ މަރާލައިގެން ގުޑުމެއްވެސް އަރުވާނުލާ އިޒްޔާން އޮތްއިރު އެމޫނުމައްޗަށް އެތައް ކުލައެއް އަރާ ފައިބަމުންދެއެވެ. އިޒްޔާންއަށް ކޮންމެވެސް ކަމެއް ވެއްޖެކަން އާޝިޔާއަށް ޔަޤީންވިއެވެ. ކަންބޮޑުވެ ހާސްވިވަރުން އާޝިޔާގެ ހިތް ނެގިނެގިފައި ޖެހެމުންދިޔައެވެ. ހަދާނެ ގޮތެއް ނޭނގިފައިހުރި އާޝިޔާއަށް ހަމަޖެހުމުގެ ނޭވައެއް ލެވުނީ ސިޑިން ފައިބަމުން އައި ދާއިން ފެނިފައެވެ. ދާއިންއަށް ހޭލެވުމާއެކު ގަޑި ބަލާލިއެވެ. އޭރު ނުވައެއް ޖަހަނީއެވެ. އަވަހަށް ތައްޔާރުވެލައިގެން ނުކުތީ ބަނޑުހައިވެފައި ހުރިވަރުންނެވެ. ސިޑިން ފޭބި ވަގުތު ސޯފާއަށް ޖެހިފައި އޮތް އިޒްޔާން ފެނި ދާއިން ހާސްވިއެވެ.\n“ދޮންބޭ! ކިހިނެއްވީ؟” ދާއިން އައިސް އިޒްޔާން ގާތު އިށީނދެ އެއަތުގައި ހިފާ ޗެކްކޮށްލިއެވެ. ދާއިންގެ އަޑަށް އިޒްޔާން ލޯ ހުޅުވާލުމާއެކު އެއަށްވުރެ އަވަހަށް ލޯމަރާލިއެވެ.\n“ޑޮކްޓަރަށް ދަންކަން ދާންވީނު.” ދާއިން ބުނެލިއެވެ.\n“އުހުނ. ނިދާލަނިކޮށް ރަނގަޅުވެދާނެ.” އިޒްޔާން ބަލި އަޑަކުން އެހެން ބުނިއިރުވެސް އޮތީ ދެލޯ މަރާލައިގެންނެވެ. އިޒްޔާންގެ ހާލު ފެނިފައި ވަގުތުން އާޝިޔާގެ ދެލޯ ފެންކަޅިވިއެވެ.\n“ބޭސް ކައިފިންތަ؟ އަދި ނުވެސް ކައި ދޯ ތިއުޅެނީ؟ ހިނގާ ފުރަތަމަ ކާއެއްޗެއް ކާން. އާޝިޔާ! ކާން ހަދައިފިންތަ؟” ސޯފާގެ އަނެއް ފަރާތުގައިހުރި އާޝިޔާއަށް ގޮވާލަމުން ދާއިން އަހާލިއެވެ. އާޝިޔާ ބޮލުގެ އިޝާރާތުން އާނއެކޭ ބުނެލިއެވެ. އިޒްޔާންއަށް ކާންދާން ފަސޭހަ ނުވާނެތީ ދާއިން ތަށްޓަކަށް ކާއެއްޗެހި އަޅައިގެން އައިސް ކާންދޭން އުޅުމުން އިޒްޔާން އެކަމާ އިންކާރުކުރިއެވެ.\n“ކޮއްކޯ ޕްލީޒް! ދޮންބެ ކޮޓަރިއަށް ގެންގޮސްދީ. މިވަގުތު ދޮންބެ ބޭނުންވަނީ ޖައްސާލަން.” އިޒްޔާން ބުންޏެވެ.\n“އެކަމަކު ބޭސްނުކައިފިއްޔާ ވާނެގޮތް އެނގެއެއްނު. ޕްލީޒް! ކުޑަ އެތިކޮޅެއް ނަމަވެސް ކާލައިގެން ބޭސް ކައިގެން ނިދާލީމަ ރަނގަޅުވާނީ.” ދާއިން ކުރުނުކޮށް ކިޔަންފެށުމުން އިޒްޔާން ގަދަކަމުން ލޯހުޅުވާލިއެވެ. ތެދުވެ އިށީނދެގެން އިންނަން އުނދަގޫވިނަމަވެސް ދެތިން ފަހަރަކު ކާލެވޭތޯ ބެލިއެވެ. އިޒްޔާން އެވަރުވެސް ކުރީ ދާއިން މަންމައަށް ގުޅަން އުޅުމުންނެވެ. މަންމައަށް އޭނާ ބަލިކަން އެނގިއްޖެނަމަ ހާސްވާނެވަރު އޭނާއަށް އެނގެއެވެ. އިޒްޔާން ކޮޓަރިއަށް ގެންގޮސް ބޭސްދީފައި ދާއިން އެނބުރި އައިއިރުވެސް އާޝިޔާ އެހުރިތަނުގައި ހުއްޓެވެ. އިޒްޔާން ކުއްލިއަކަށް އެހާ ބަލިވީ ކީއްވެބާއޭ އާޝިޔާގެ ހިތަށްއެރިއެވެ. ދާއިން ކާން އިށީނުމުން އާޝިޔާ ގޮސް މޭޒު ކައިރީގައި ހުއްޓުނެވެ.\n“އިޒްއަށް ކިހިނެއްވީ؟” އާޝިޔާ ޖެހިލުންވެހުރެ އަހާލިއެވެ. އޭރު އޭނާގެ އަޑުގައި މަޑުމަޑު ތުރުތުރަކާއެކު ވޭނީ ރިހުމެއްވެއެވެ.\n“މާބޮޑު ކަމެއްނުވޭ. ނިދާލުމުން އެކަން ރަނގަޅުވެދާނެ.” ދާއިން ބުނެލިއެވެ.\n“ޕްލީޒް ދާއިން! އަހަރެން ބޭނުން އިޒްގެ ބައްޔަކީ ކޮބައިކަން އެނގެން. ޕްލީޒް ބުނެދީބަލަ.” ދާއިން ހައިރާންވިއެވެ. އާޝިޔާގެ އަޑުން އޭނާ ރޮނީކަން ދާއިންއަށް އެނގުނެވެ. އެކަމަކު ކީއްވެ ހެއްޔެވެ؟ އާޝިޔާއާއި ދޮންބެއާ ގުޅުމެއް އޮތީ ހެއްޔެވެ؟ އާޝިޔާގެ ވާހަކަތަކުން ދާއިންގެ ހިތުގައި ސުވާލުތަކެއް އުފެދިގެންދިޔައެވެ.\n“ދޮންބެއަށް މާބޮޑު ކަމެއްނުވޭ. އެއީ ދޮންބެގެ މައިގްރޭން ހުންނާތީ ވާގޮތެއް.” ދާއިން ބުންޏެވެ.\n“މައިގްރޭންއޭ!! އެއީ ކޮންކަހަލަ ބައްޔެއް؟” އިޒްޔާންގެ ބަލީގެ ނަން ބުނުމުން ހާސްވެގެން ގޮސް އާޝިޔާއަށް އަވަސް ނޭވާތަކެއް ލެވެންފެށިއެވެ.\n“އެއީވެސް ވައްތަރެއްގެ ބައްޔެއް. މާބޮޑަށް ކަންތައްތަކާ ވިސްނާ ހިތްދަތިވެ ހިތާމަކުރަންޏާ މައިގްރޭންގެ ކަންތައް މައްޗަށް ދާންފަށާނެ. އެކަހަލަ މީހުން ޖެހޭނީ އަބަދުވެސް އުފަލުގަ އުޅެން މަސައްކަތްކުރަން. ހިތްދަތިވެ ހިތާމަކުރަން ޖެހޭ ކަންތައްތަކާ ދުރުވެގެން އުޅެން. ދޮންބެގެ މައިގްރޭން ހުންނާނީ މޯމްއާ ޑޭޑްވެސް ވަރަށް ބަލާނެ ދޮންބެއަށް.” ދާއިން އޮޅުންފިލުވައިދިނެވެ.\n“ދެން އެކަން ރަނގަޅުކުރެވޭނީ ކިހިނެއް ހެދީމަ؟” އާޝިޔާ ބޭނުންވީ އިޒްޔާން ރަނގަޅުވާނެ ގޮތެއް އޮތްތޯ ބަލާށެވެ.\n“ދޮންބެއަށް ބޭނުންވަނީ އަޅާލުމާއި ލޯބި. ދޮންބެ ހިތްދަތިވެ ހިތާމަކުރާ ކަންކަން ހައްލުވަނިކޮށް އެކަންވެސް ރަނގަޅުވާނެ. އެކަމަކު މިފަހަރު ނޭނގެ ދޮންބެއަށް ވެގެންއުޅޭ ގޮތެއްވެސް. އަހަރެންނަށް ހީވަނީ ދޮންބެ މިހާރު ކޮފީވެސް ބޮނީ މާގިނައިންހެން.” ދާއިން ނިތްމަތީ އަތް އުނގުޅާލިއެވެ. ދޮރުން އެތެރެއަށް މީހަކު ވަތްހެން ހީވެގެން އާޝިޔާ ބަލާލިއެވެ. ދޮރުމަތީ ހުއްޓިގެންހުރި ރައުދާ ފެނިފައި އާޝިޔާއަށް ފަހަތަށް ޖެހިލެވުނެވެ. އާޝިޔާ ފަހަތަށް ޖެހިލުމުން ދާއިންއަށް ބަލާލެވުނެވެ. އާޝިޔާ ދޮރާއި ދިމާއަށް ބަލާތީ ދާއިންވެސް ބަލާލިއެވެ.\n“ރައު!” ރައުދާ ފެނުމުން ދާއިން ގޮވާލިއެވެ.\n“ހޫމް. ހާދަ އޮލަ ވާހަކައެއްގަ. އަނެއްކާ އަހަރެންނަށް މިއާދެވުނީ ރަނގަޅު ވަގުތަކުބާ؟” އާޝިޔާއާއި ދާއިން އެހާ ގާތްކޮށް ވާހަކަދައްކަން ތިބިތަން ފެނުމުން ރައުދާ ވަރަށް ހިތްހަމަނުޖެހުނެވެ. އާޝިޔާއާމެދު އޭނާގެ ހިތުގައި ޝައްކުގެ ރާޅެއް ދުވެލިއެވެ. މިހާރުގެ އަންހެންކުދިންނަށް އިތުބާރުކުރާނީވެސް ކިހިނެއް ހެއްޔެވެ؟ އިވޭ އަޑުތަކާއި މީހުން ކިޔައިދީފައި ހުންނަ ވާހަކަތަކުގެ ސަބަބުން ރައުދާއަށް އާޝިޔާއާމެދު ޝައްކު އުފެދެނީއެވެ.\n“ކީކޭ؟ ރައުއަށް ތިއާދެވުނީ ހަމަ އެންމެ ރަނގަޅު ވަގުތުގަ. އާދޭ ކާން.” ދާއިންއަށް ރައުދާގެ ވާހަކަ ދިޔަ ދިމާ އެނގިހުރެ ނޭނގޭ ކަމަށް ހެދީ، ރައުދާއާއި އޭނާއާ ދެމެދުގައިވާ ގުޅުން އެއްވެސް ކަމަކަށް ނުވާ ކަމެއްގައި ހަލާކުކޮށްލަން ބޭނުންނުވާތީއެވެ.\n“އަހަރެން މިއައީ ކައިގެން. ނިދަން މިދަނީ. ގުޑް ނައިޓް!” ރައުފާ ފޫހި ގޮތަކަށް އެހެން ބުނެފައި ހިނގައިގަތެވެ. ރައުދާ ދާތަން ބަލަން ހުރެފައި ދާއިން ކާންފެށިއެވެ. ކާހިތް ނެތްނަމަވެސް ބަނޑުހައިވެފައި ހުރުމުން ކެވޭތޯ ބެލިއެވެ. ދާއިން ކައިގެން ކޮޓަރިއަށް ގޮސް ބެލިއިރު އިޒްޔާން އޮތީ ނިދާފައެވެ. އެހެންކަމުން އޭނާ ޓެރަސްއަށް ދިޔައެވެ.\n“ހެލޯ! އާދެބަލަ ޓެރަސްއަށް.” ދާއިން އެހެން ބުނެފައި ފޯނު ކަނޑާލިއެވެ. އިރުކޮޅެއް ވީތަނާ ރައުދާ އައިސް ދާއިން ގާތުގައި މަޑުކޮށްލިއެވެ. ރައުދާ ހިތްހަމަނުޖެހިފައި ހުރިކަން އެނގުމުން ދާއިން ރައުދާއާ ގާތްވެލިއެވެ.\n“ރައު! އަނެއްކާވެސް ދޮންބެ ބަލިވެއްޖެ. މާދަން އެކޮޅަށް ދާންވެސް އަންގައިފި. އަހަރެންނަކަށް ނޭނގެ ދެން ހަދާނެ ގޮތެއް. މަންމައަށް ގުޅަންވީއޭވެސް އެބަ ހިތަށްއަރާ.” ދާއިން ރެއިލިންގައި ލެނގިލައިގެންހުރެ ވާހަކަދައްކަމުން ދިޔައެވެ. ރައުދާއަށް ހުރިހާ ކަމެއް ކިޔައިދިނުމުން ރައުދާގެ މޫނުމަތިން ކޮންމެވެސް ވަރަކަށް ހިތްހަމަޖެހުމުގެ ކުލަތައް ފެނުނެވެ. ނަމަވެސް އާޝިޔާއާ އެހާ ގާތްކޮށް ވާހަކަދައްކާ ނޫޅުމަށް ރައުދާ ބުނެލީ ދާއިންގެ އަތުގައި ހިފާލަމުންނެވެ.\n“ރައު! އާޝިޔާއަކީ ވަރަށް ރަނގަޅު ކުއްޖެއް. މިގޭގަ އުޅޭތާ ތިން އަހަރުވެއްޖެ. ދުވަހަކުވެސް އަހަރެން ނުދެކެން އޭނަގެ ކިބައިން އެއްވެސް ވިޔާނުދާ ސިފައެއް. މިރޭވެސް އޭނަ އެވާހަކަދެއްކީ ދޮންބެ ބަލިވީމަ އެކަމާ. އެހެންނޫނަސް އަހަރެންގެ މިހިތަކީ ހަމައެކަނި ރައުގެ މިލްކެއް. މިއޮއްހާ ދުވަސްވީއިރުވެސް މިހިތުން އެހެން ކުއްޖަކަށް ޖާގައެއް ނުދެވުނު. މިހާރު އަދި އަމުދުން ދެވޭނެތަ؟ އަހަރެން ރައުދެކެ ހާދަ ލޯތްބެއްވެޔޭ.” ދާއިން އަސަރުން ފުރިގެންވާ ގޮތަކަށް ބުނެލިއިރު ރައުދާ އޭބާގެ ގަޔާއި ގާތްކޮށްލިއެވެ. މިލޯބިލޯބި އަންހެންކުއްޖާއަށް އޭނާގެ ހިތުގައިވާ އިހުސާސްތައް އެނގޭނެނަމައޭ ދާއިންގެ ހިތަށް އަރަމުންދިޔައެވެ.\nހެނދުނުގެ ފިނިފިނި ރޯޅިތައް ގައިގައި ބީހިލާފައިދާ ކޮންމެ ހިނދެއްގައި ހަށިގަނޑަށް ފިނިކަމާއި އަރާމު ގެނުވައިދެއެވެ. ވިއްސާރައިގެ ސަބަބުން މުޅި ޖައްވުވެސް އޮތީ ފިނީގެ ސާލެއް އޮޅާލައިގެންނެވެ. މި ފިނިފިނި ހެނދުނުވެސް މާލޭގެ މަގުމަތިން ފެންނަނީ ހަލަބޮލިކަމެވެ. އެކި ކޮޅުކޮޅަށް ދުއްވާ އުޅަނދުތަކެވެ. ފެންބޮޑުވެފައިވާ މަގުތަކުގައި ދެކޮޅަށް ހިނގަހިނގާވާ މީހުން އަވަސް ފިޔަވަޅުތަކެއްގައި އެމީހުންގެ މަންޒިލަށް ދާން މަސައްކަތްކުރަނީއެވެ. އެމަންޒަރުތަކަށް ބަލަމުންދިޔަ އާޝިޔާގެ ޚިޔާލުތައް ގުޅިފައިވަނީ އިޒްޔާންއާއެވެ. އޭނާއަށް އޭނާގެ މަންޒިލް ލިބޭނީ ކޮން ދުވަހަކުންބާއޭ އާޝިޔާގެ ހިތަށް އަރަމުންދިޔައެވެ ރެއިން ފެށިގެން އާޝިޔާއަށް އިޒްޔާންގެ އެއްވެސް ޚަބަރެއް ނުވާތީ އެހިތަށް ލިބެމުންދާ ވޭން ވަނީ އިތުރުވެފައެވެ. އެހިތަށް ތަފާތު އެކިއެކި ޚިޔާލުތައް ވަންނަމުން ދިޔައެވެ. އެންމެފަހުން ޓެރަސްގައި ނުހުރެ ތިރިއަށް ދިޔައެވެ. އޭރު ޑޮކްޓަރ އައިސް އިޒްޔާންގެ ޗެކަޕް ހަދާފައި ނުކުމެ ދާއިންއާ ވާހަކަދައްކަން ހުއްޓެވެ. އާޝިޔާ އަވަސް ފިޔަވަޅުތަކެއްގައި ގޮސް ދާއިންމެން ތިބިތާ ކައިރީގައި މަޑުކޮށްލިއެވެ.\n“އޯކޭ! ކަމެއް ގޯސްވަންޏާ ލަސްނުކޮށް ގުޅާތި. އަދި ހަނދާންކޮށް ކެފޭން ހުންނަ އެއްޗެހި ނުދޭތި.” ޑޮކްޓަރ ބުނުއްވިއެވެ.\n“ތޭންކްސް ޑޮކްޓަރ.” ދާއިން ހިނިތުންވެލަމުން ބުނެލިއެވެ. ޑޮކްޓަރ ނުކުމެގެން ދިއުމުން އާޝިޔާ ކެތްމަދުވެފައިވާ ހާލު އިޒްޔާންގެ ހާލު އަހާލިއެވެ.\n“މިހާރު ކުޑަކޮށް ރަނގަޅު.” އެހެން ބުނެފައި ދާއިން ބަލާލީ ރައުދާއަށެވެ.\n“ދާއިން! ތިހާ ކަންބޮޑުނުވެބަލަ. އަހަރެން މަޑުކޮށްފާނަން އިޒް ރަނގަޅުވަންދެން.” ދާއިން ގާތު އިށީންނަމުން ރައުދާ ބުނެލިއެވެ. ދާއިން އެއްޗެކޭ ނުބުނެ އިރުކޮޅަކު އިނދެފައި ވާހަކަދައްކަން ފެށިއެވެ.\n“ރައުވެސް ޖެހެއެއްނު ދާން. ރިޝްމާ މެރީކުރަން ޗުއްޓީ ލިބޭނީ ރައު ދިޔައިމަ. ރައު މިއަދު އެކޮޅަށް ނުގޮއްސިއްޔާ އޭނައަކަށް ޗުއްޓިއެއް ނުލިބޭނެ. ކޮންމެހެންވެސް ދެމީހުން އެބަ ދާންޖެހޭ. ދޮންބެ އެހާލަށް ދޫކޮށްލާފައި ދެވޭކަށްވެސް ނެތް. މޯމް ހުރިނަމަ މިހުރިހާ ވިސްނުމެއް ވިސްނާކަށް ނުޖެހުނީސް.” ދާއިން ބޮލުގައި ދެއަތުން ހިފަހައްޓާލިއެވެ.\n“ދާއިން ތިކަމާ ނުވިސްނާ. ދައްތަ އަންނަންދެން އަހަރެން އިޒްޔާންގެ ހުރިހާ ކަމެއް ބަރާބަރަށް ބަލަހައްޓާނަން.” އާޝިޔާ ޖެހިލުންވެހުރެ މަޑުމަޑުން ބުނެލިއެވެ. އެވަގުތު ރައުދާ އެއްޗެއް ބުނަން އުޅެފައިވެސް ހިމޭންވީ ދާއިން ބަލާލުމުންނެވެ.\n“އާޝިޔާއަށް ވާނެތަ؟ ދޮންބެ މިހާރު ކުޑަކޮށް ރަނގަޅު. އެކަމް ދޮންބެ އެކަނި ވަގުތުތައް ހޭދަކުރަން ވެއްޖެއްޔާ އަނެއްކާވެސް ގޯސްވެދާނެތީ ބިރުގަނޭ. އާޝިޔާ ޖެހޭނީ އަބަދުވެސް ދޮންބެ ގާތުގަ ހުންނަން. ގިނަގިނައިން ވާހަކަދައްކާ ހަދަން. އޭރުން ދޮންބެއަށް އެޚިޔާލުތަކާ ދުރުވެވޭނީ.” ދާއިންގެ ވާހަކަތަކުން އާޝިޔާ ހާސްވާގޮތްވިއެވެ. އިޒްޔާންއާއެކު ވަގުތުތައް ހޭދަކުރާނީ ކިހިނެއް ހެއްޔެވެ؟ އޭނާއަށް އިޒްޔާންއާ ވާހަކަދައްކާ ގާތް ގުޅުމެއް ބޭއްވިދާނެ ހެއްޔެވެ؟ އިޒްޔާންގެ އެބަލީގެ އަސްލަކީ އޭނާކަމުގައިވާއިރު އިތުރަށް ގާތްވެ ހަދަން ފެށުމުން އިޒްޔާންގެ ބައްޔަށް ލިބޭނީ ފަރުވާއެއް ނޫނެވެ. އަނެއްކާ އެކަމުގެ ސަބަބުން އެބަލި ވާނީ ބޮޑުބާއެވެ.\n“އާޝިޔާ! ކީއްވެ ޖަވާބެއްނުދީ ތިހުރީ؟” އާޝިޔާގެ ހިމޭންކަން ފެނިފައި ދާއިން ސުވާލުކުރިއެވެ.\n“ކަމެއްނުވޭ. އަހަރެންނަށް ކުރެވޭނެ. އަހަރެން ކުރާނަން. އިޒްއަށްޓަކާ ކުރަން ޖެހުނު ކޮންމެ ކަމެއްވެސް ކުރާނަން.” އާޝިޔާ ދެލޯ މަރާލަމުން ހިތުގެ ގޮވުމާ އެއްބަސްވިއެވެ. ކޮންމެ ގޮތެއްވިޔަސް އިޒްޔާންއަށް އަޅާލާ އެބަލިން އިޒްޔާންއަށް ޝިފާއެއް ހޯދައިދޭން އޭނާ ނިންމިއެވެ.\n“އާޝިޔާ ތިވަރަށް އިޒްއާ ދޭތެރޭ ވިސްނަންފެށީ ކޮންއިރަކު؟ އަނެއްކާ ކާންދޭ އަތުގަ ދަތްއަޅަން ވިސްނަނީތަ؟” އާޝިޔާގެ ވާހަކަތަކާމެދު ހިތްހަމަނުޖެހިފައިހުރި ރައުދާއަކަށް ހިމޭނަކުން ނުހުރެވުނެވެ. އޭނާ ފިޔަވައި އެހެން އަންހެންކުއްޖަކު އިޒްޔާންއާ ގާތްވާކަށް އޭނާގެ ހިތެއް ނޭދެއެވެ. އެކަން އޭނާގެ މޫނުމައްޗަށް އަރައިގެންދިޔަ ކުލަވަރުން އެނގުނެވެ. ކަންތައް ކުރަންވީ ހުރިހާ ގޮތެއް ދާއިން އާޝިޔާއަށް ކިޔައިދިނެވެ. އަދި އެއްވެސް ކަމެއް ގޯސްވެއްޖެނަމަ ވަގުތުން ގުޅަން ބުނެ އޭނާގެ ނަންބަރު ދިނެވެ. އެދުވަހު ހަވީރު ދާއިންއާއި ރައުދާ ފުރިއެވެ. އާޝިޔާއަށް އިތުބާރުކޮށް އިޒްޔާން ހަވާލުކޮށްފައެވެ.\nރޭގަނޑުގެ ވަގުތެވެ. އާޝިޔާއަށް ދެކުދިން ނިންދަވާފައި ނުކުމެވުނުއިރު ނުވައެއް ޖަހައިފިއެވެ. އިޒްޔާންގެ ޚަބަރެއް ބަލަން ހަދާނެ ގޮތެއް ނުވިސްނިފައި ދެކޮޅަށް ހިނގާލަ ހިނގާލާ ހުއްޓެވެ. ކޮންމެ ގޮތެއްވިޔަސް އިޒްޔާންއަށް ބޭސްދޭން ޖެހޭނެއެވެ. އޭގެ ކުރިން ކާންވެސް ދޭން ޖެހޭނެއެވެ. އެންމެފަހުން ތަށްޓަށް ކާއެއްޗެހި އަޅައިގެން މަޑުމަޑުން ސިޑިން އެރިއިރު އާޝިޔާގެ ހިތް ތެޅެމުން ދިޔައީ ރޯމަހެއް މަރަށް ތެޅޭހެންނެވެ. ދޮރު ކައިރީގައި ހުރެ ނޭވާ ހަމައަކަށް އަޅުވާލުމަށްޓަކައި ފުންކޮށް ދެތިން ނޭވާ ބޭރުކޮށްލިއެވެ. އެއަށްފަހު ދޮރު ހުޅުވާލިއެވެ. ޓަކިވެސް ނުދީ ދޮރު ހުޅުވާލިއިރު އިޒްޔާން ފެންނަން ނެތުމުން އާޝިޔާ ހައިރާންވިއެވެ.\n“އަނެއްކާ އިޒް ބޭރަށް ދިޔައީބާ؟” އާޝިޔާ ހިތާހިތާ ކިޔާލިއެވެ. އާޝިޔާ ވިސްނާލުމަށްފަހު ކާއެއްޗެހި އަޅައިގެން ގެނައި ތަށި މޭޒުމަތީ ބެހެއްޓި ވަގުތު ފާޚާނާއިން ނުކުތް އިޒްޔާން ފެނިފައި އޭނާގެ އަތްފައި ފިނިވެ ނޭވާ އަވަސްވިއެވެ. އިޒްޔާން ނުކުތްގޮތަށް ދެއަތުން ބޮލުން ފެން ފޮޅަމުންގޮސް އަލަމާރި ދޮރު ހުޅުވާލިއެވެ. އިޒްޔާން ހުރިގޮތް ފެނި އާޝިޔާއަށް ނޭވާލާންވެސް ހަނދާން ނެތުނު ކަހަލައެވެ. ފެންވަރައިގެން ނުކުތް އިޒްޔާން ހުރީ ތުވާލި އޮޅާލައިގެންނެވެ. އެފިރިހެންވަންތަ ހަށިގަނޑު ފެނިފައި އާޝިޔާގެ ހަށިގަނޑުގައި ހިނގަހިނގާ ހުރި ލޭގެ ހިނގުން އަވަސްވިއެވެ.\nއިޒްޔާން ޖީންސެއް ނަގާ ލާން އުޅެފައި މީހަކު ހުރިހެން ހީވެގެން ބަލާލިއެވެ. އެވަގުތު އާޝިޔާ އެކޮޓަރީގައި ހުރިތަން ފެނިފައި ހައިރާންވިއެވެ. އާޝިޔާއެއް މިކޮޓަރިއަކަށް ނާންނާނެއެވެ. އެއީ އަބަދު އާޝިޔާއާމެދު ޚިޔާލުކުރެވޭތީ ހީވިގޮތެއްކަމަށް ނިންމާ އިޒްޔާން ޖީންސް ލުމަށްޓަކައި އޮޅާލައިގެންހުރި ތުވާލި މޮހެލިއެވެ. މިމަންޒަރު ފެނުމުން އާޝިޔާއަށް ކުއްލިއަކަށް ފަސްއެނބުރެވުނެވެ.\nއިޒްޔާން ތުވާލި އެނދުމައްޗަށް އެއްލާލުމަށްފަހު ޖީންސްލައި ރީތިވާން ފެށިއެވެ. ހީވާގޮތުން އިޒްޔާން އެއުޅެނީ ބޭރަށްދާށެވެ. ތައްޔާރުވެގެން ދާން ހިނގައިގަތް އިޒްޔާޏްއަށް އަނެއްކާވެސް ބަލާލެވުނީ ކުރިމަތިން ފެންނަންހުރި އާޝިޔާއަށެވެ. މިފަހަރު އިޒްޔާން ލައިޓް ދިއްލާލީ އެއީ ހީވާ ހީވުމެއްތޯ ޔަޤީންކުރާށެވެ. މިއޮއް ހުރިހާއިރު އިޒްޔާޏް ލައިޓް ނުދިއްލާ ނިދާ ބޮކި ދިއްލައިގެން ހުރީ ބޮލުގެ ރިހުން އެއްކޮށް ނުފިލާތީއެވެ. އާޝިޔާއަށް ސިހިފައި ބަލާލެވުނެވެ. ލައިޓް ދިއްލާލުމާއެކު މުޅި ކޮޓަރި އަލިވެގެން ދިޔައިރު އިޒްޔާން ދެލޯ ބޮޑުކޮށްގެން ބަލަންހުރީ ފެންނަ މަންޒަރު ޤަބޫލުނުކުރެވިފައެވެ.\n“އާޝިޔާ މިތާ!! ކަމަކުތަ؟” އިޒްޔާންއަށް ލިބުނު ހައިރާންކަމަކުން ވާހަކަދައްކަންވެސް އުނދަގޫވިއެވެ. މިއޮއްހާ ދުވަހު އާޝިޔާ މިގޭގައި އުޅުނުއިރުވެސް މިނޫނީ މިކޮޓަރިއަކަށް ނުވަދެއެވެ. އެހެންކަމުން މިއަދު ކުއްލިއަކަށް އާޝިޔާ އެއައީ ކީއްވެބާއޭ އިޒްޔާންގެ ހިތަށްއެރިއެވެ.\n“އަނެއްކާ ކޮއްކޮމެންނަށް ގޮތެއްވީތަ؟” އާޝިޔާ އެއްޗެކޭ ނުބުނެ ހިމޭނުން ހުރުމުން އިޒްޔާން އެހިއެވެ. އާޝިޔާ އޭނާއާ ދޭތެރޭ ކޮންމެ ގޮތަކަށް ކަންތައްކުރިނަމަވެސް އޭނާ އާޝިޔާއަށް އެއްވެސް ބަރު ބަހެއް ބުނާކަށް ބޭނުމެއްނުވެއެވެ. އިޒްޔާން ދެކުނު ގޮތުގައި އޭނާގެ ނަސީބުގައި ލޯބި ލިބެން ނެތްއިރު އެހެންމީހުން ކުށްވެރިކުރުމުގެ ބޭނުމެއްނެތެވެ.\n“ކީއްވެތަ އަނގައިން ނުބުނެ ތިހުންނަނީ؟ ޕްލީޒް! ވީގޮތެއް ބުނެބަލަ.” އާޝިޔާގެ ހިމޭންކަމުން އިޒްޔާން އިތުރަށް ހާސްވާގޮތްވިއެވެ. އާޝިޔާގެ ގައިގައި ޖެހޭ ނުޖެހޭ ހިސާބަށް އިޒްޔާން އައިސް ހުއްޓުނެވެ.\n“ވެގެންއުޅޭ ގޮތެއް ދުލުން ނުބުނެވެންޏާ ލިޔެފަ ދެވިދާނެތަ؟ އަހަރެންނަކަށް އެއްގޮތަކަށްވެސް ނުވިސްނޭ އާޝިޔާ ވާހަކަނުދައްކަނީ ކީއްވެކަމެއް. މިގޭ އެހެން އެންމެންނާ ވާހަކަދައްކާއިރު އަހަރެންނާ ވާހަކަނުދައްކަނީ އަހަރެންނަށް ކޮންކަމެއް ކުރެވިގެންކަމެއް.” އިޒްޔާންގެ ދެލޮލަށް ބަލަހައްޓައިގެން ހުރިއިރު އާޝިޔާއަށް ކުރަމުންދާ އަސަރު ބަޔާންކުރާނެ ގޮތެއް އާޝިޔާއަކަށް ނޭނގެއެވެ. އިޒްޔާންގެ ދެލޮލުން އަދިވެސް ފެންނަމުންދަނީ އޭނާއަށްޓަކައިވާ އިންތިހާ ދަރަޖައިގެ ލޯތްބެވެ. އާޝިޔާވެސް އިޒްޔާންއަށްޓަކައި އެހިތް ބޭޤަރާރުވާވަރު ބަޔާންކޮށްދޭން ބޭނުންވެއެވެ. އޭނާ އިޒްޔާންއާ ވާހަކަދައްކަން ޖެހިލުންވާ ސަބަބު ބުނެދޭން ބޭނުންވެއެވެ.\nއިޒްޔާން ރީތިވެލައިގެން ހުރިއިރު އެރީތިކަމަށް ފިދާވާނެ ކިތަންމެ އަންހެންކުދިންނެއް ވާނެއެވެ. އެހާވެސް އިޒްޔާން ރީއްޗެވެ. އެހަށިގަނޑުން ދުވަމުންދިޔަ މީރުވަހުން އާޝިޔާގެ ހިތްފުރި ބަންޑުންވަނީއެވެ. އާޝިޔާގެ ހިތުގައި ހިނގަމުންދާ ޖަޒުބާތުގެ އޮއިވަރާއި އިޒްޔާންގެ އެގާތްކަމާއި އެބެލުމުގައި އެވާ މަސްތީ އަސަރުން އޭނާގެ ހިތް އިތުރަށް ބޭޤަރާރު ކުރުވަމުންދެއެވެ. އެހާ ގާތުގައި އިޒްޔާން އެހާ ގާތުގައިވުމަށް ހިތް އެދިއެދި ވަނިކޮށް މިފަދަ ފުރުސަތެއް ލިބުމުން، ފުރުސަތުގެ ބޭނުން ހިފުމަށް ހިތްއެދި ގޮވަމުންދެއެވެ. އެއްވެސް މީހެއްގެ ހިލަމެއްނުވާ މިހިމޭންކަން އާޝިޔާ މޮޔަކުރުވަމުންދާއިރު އިޒްޔާންއަށް އޭގެ ޚަބަރެއްވެސް ނުވެއެވެ. އެއްވެސް ބަހެއްނުބުނެ ބަހައްޓާފައިހުރި ހިލައިގެ ބުދެއްހެންހުރި އާޝިޔާގެ ދެކޮނޑުގައި ހިފާ އިޒްޔާން ތަޅުވައިގަތުމުން އާޝިޔާއަށް ތެޅިގަނެވުނެވެ.\n“އިޒް!” އާޝިޔާގެ އަޑު ނުކުތީ ކޮންތާކުންކަމެއް ނޭނގެއެވެ. އިޒްޔާން އާޝިޔާގެ ދެކޮނޑުގައި ހިފާ ތަޅުވައިގަތްލެއް ބާރުކަމުން ބޭއިޚްތިޔާރުގައި އިޒްޔާންއަށް ގޮވާލެވުނީއެވެ. އެވަގުތު އިޒްޔާން ހުއްޓުން އަރާފައި އެހުރިގޮތަށް އާޝިޔާގެ ދެކޮނޑުގައި ހިފަހައްޓައިގެން ހުއްޓެވެ.\n“އަދި އެއްފަހަރު އިޒްގެ ނަމުން ގޮވާލަބަލަ. ޕްލީޒް! އެއްފަހަރު… އަދި އެއްފަހަރު ގޮވާލަދީ.” އިޒްޔާންއަށް ވެފައިހުރި ގޮތް ފެނުމުން ކުރެވުނު ކަންތަކާމެދު އާޝިޔާ ކަންބޮޑުވިއެވެ.\nއިޒްޔާންގެ ހިތް ތެޅިތެޅިވާ ހާލު ދެވަނަ ފަހަރަށްވެސް އެއަޑު އަހާލަން ބޭނުންވިއެވެ. އާޝިޔާގެ އަޑުން އޭނާއަށް ގޮވާލާ އަޑު އަހާލަން އެކަންފަތް ބޭޤަރާރުކަމާއެކު އިންތިޒާރުކުރަމުން ދިޔައެވެ.\n“އިޒް! އަހަރެންނަށް ތަދުވެއޭ.” އާޝިޔާ ދެލޯ މަރާ ފިއްތާލައިގެންހުރެ ބުނެވުނީވެސް ވޭނީ އަޑަކުންނެވެ. އޭރު އޭނާގެ ލޮލުން ހުރީ ކަރުނަ ނީރާލާފައެވެ. އިޒްޔާން ހިފަހައްޓައިގެން ހުރިލެއް ބާރުކަމުން އޭނާގެ ދެކޮނޑު ވަކިވާން އުޅޭހެން ހީވިއެވެ.\n“އޯހ ސޮރީ.” އިޒްޔާން އަވަސްއަވަހަށް އާޝިޔާގެ ގައިން ދޫކޮށްލިއެވެ.\n“އާޝިޔާ އަބަދުވެސް ތިގޮތަށް އަހަރެންނާ ވާހަކަދައްކާނަމަ. އާޝިޔާ އަހަރެންގެ ލޯބި ޤަބޫލުނުކުރިއަސް ފްރެންޑެއްގެ ގޮތުގަ އުޅެވިދާނެއެއްނު. ފްރެންޑްސް.” އިޒްޔާން އަތް ދިއްކޮށްލިއެވެ. އާޝިޔާގެ ލޯބި ނުލިބުނުތާނގައި އާޝިޔާގެ ރަހުމަތްތެރިކަން ނަމަވެސް ލިބުމަށް އިޒްޔާން އެދެއެވެ. އާޝިޔާ ހައިރާންވީ އިޒްޔާންއަށް އޭނާގެ އަޑުން ނޭނގުނީތީއެވެ. އިޒްޔާން ހަމަ ރަނގަޅަށްވެސް އޭނަ މަތިން ހަނދާންނައްތާލީ ހެއްޔެވެ؟ އާނއެކެވެ. އިޒްޔާން އޭނަ މަތިން ހަނދާން ނައްތާލައިފިއެވެ. އެހެންނޫންނަމަ އޭނާގެ އަޑުން އެއީ މަލަކާކަން އިޒްޔާންއަށް އެނގުނީހެވެ.\nއާޝިޔާ އެއްވެސް ބަހެއްނުބުނެ ބަލަން ހުރުމުން އިޒްޔާން މާޔޫސްވާގޮތްވިއެވެ. މިރޭ އޭނާއަށް އޭނާގެ މަންޒިލަށް ދެވޭނެ އަލި މަގެއް ފެނިފައި ގެއްލެނީބާއޭ ހިތާ އަމިއްލަ ނަފްސާ ޝަކުވާކޮށްލެވުނެވެ. އިރުކޮޅަކު އާޝިޔާއަށް ބަލަން ހުރެފައި އިޒްޔާން ބޭރަށްދާން ހިނގައިގަތެވެ. އާޝިޔާ އިޒްޔާން ހުއްޓުވަން އުޅުނެވެ. އޭނާގެ ހިތް ކިތަންމެ ވަރަކަށް އެކަމަށްއެދި ގޮވިނަމަވެސް އޭނާގެ އަނގައިން އަޑެއް ބޭރެއްނުވިއެވެ. އިޒްޔާން ކޮޓަރިން ނުކުމެ ދޮރު ލެއްޕިއިރުވެސް ބުދެއްހެން ހަރަކާތް ހުއްޓިފައި އާޝިޔާއަށް ހުރެވުނެވެ. އަދި މަޑުމަޑުން ދެކޮނޑުގައި ފިރުމާލެވުނެވެ.\nދެންމެ ހިނގާދިޔަ ހާދިސާ އޭނާގެ ކުރިމަތިން ސިފަވެގެން ދިޔައެވެ. އިޒްޔާންގެ ދެލޮލުން ފެނުނު އަސަރުތަކުން އެތައް މާނައެއް ދޭހަވީއިރު އޭނާގެ އަމަލުތަކުން އެއްވެސް ކަމެއް ނޭނގުނީތީ އާޝިޔާގެ ހިތުގައި ސުވާލުތަކެއް އުފެދިގެން ދިޔައެވެ. އިޒްޔާންއަށް އެނގިހުރެ ނޭނގޭކަމަށް ހަދަނީބާއޭ އާޝިޔާގެ ހިތަށްއެރިއެވެ. ވިސްނުމާއި ފިކުރުގައި އެތައްއިރެއް އެކޮޓަރީގައި ހޭދަކުރިއިރުވެސް އިޒްޔާންގެ ޚަބަރެއްނުވިއެވެ. ކާން ގެނައި އެއްޗެހި ކޮޓަރިން ނެރެ ޑަސްބިނަށް އަޅާލީ ބާރަގަޑި ބައިވީއިރުވެސް އިޒްޔާން ގެއަށް ނައުމުންނެވެ. އާޝިޔާ އިންތިޒާރުގެ ވަގުތުތައް ގުނަގުނާ އިނދެ ވަރުބަލިވީއިރުވެސް އިޒްޔާންއެއް ނައެވެ. ބޭސްނުކައި އިޒްޔާން ދިއުމުން އާޝިޔާ ހުރީ ވަރަށް ހާސްވެ ކަންބޮޑުވެފައެވެ. ދެކޮޅަށް ހިނގާލަ ހިނގާލާ ހުރި އާޝިޔާ ވަރުބަލިވެގެން ސޯފާގައި ޖައްސާލިއެވެ. ގިނައިރެއްނުވެ އޭނާއަށް ނިދިއްޖެއެވެ.\nއިޒްޔާން ބޭސްނުކައި ހުރުމުން ބޮލުގެ ރިހުންވެސް ވަނީ ކުރިއަށްވުރެ ގަދަވެފައެވެ. ވިއްސާރަ ނޫނަސް ރެއަކީ ފިނި ރެއެކެވެ. މިއޮއް ހުރިހާއިރު ލޮނު ޒިޔާރަތްކޮޅު ތޮށިގަނޑުމަތީ އިނުމުގެ ސަބަބުން ފިނިވެގެންގޮސް އިޒްޔާން ތުރުތުރުއަޅައެވެ. އެހެން އިނދެ ވިސްނާވިސްނާ ވަރުބަލިވެގެން ގެއަށް އައިއިރުވެސް އޭނާގެ ހިތުގައިވާ އެއްވެސް ސުވާލަކަށް ޖަވާބެއް ނުލިބުނެވެ. އިޒްޔާން ގެއަށް އައިއިރު ފަތިސްވާން ގާތްވެއްޖެއެވެ. ގޭ ދޮރުލައްޕާ ތަޅުލުމަށްފަހު ދާން ހިނގައިގަތް ވަގުތު ސޯފާގައި އަޅައިގެންފައި ވެއްޓި ޖެހުނުގޮތުން ފައިގެ ކުޑަހުޅަށް ތަދުވިއެވެ.\n“އާހް…” އިޒްޔާންގެ އަޑަށް ސޯފާގައި ނިދިފައި އޮތް އާޝިޔާއަށް ފުންމައިގެން ތެދުވެވުނެވެ.\n“އިޒް! ކިހިނެއްވީ؟” އާޝިޔާ އަވަސްއަވަހަށް ތެދުވެ އިޒްޔާންގެ ގާތަށް ޖެހިލަމުން ސުވާލުކުރިއެވެ. ފިނިވެ ތުރުތުރުއަޅާ ހާލު ބޮލާއިހެދި އެވޭން އިތުރުވެފައިވާތީ އިޒްޔާން ބޭނުންވީ އަވަހަށް ކޮޓަރިއަށްދާށެވެ. ތެދުވަން ހިފާލި ވަގުތު އަނެއްކާވެސް އިޒްޔާން ވެއްޓުނެވެ. މިމަންޒަރު ފެނި އާޝިޔާ ހާސްވިއެވެ. އާޝިޔާ ކުރިއަށް ޖެހިލާ އަތް ދިއްކޮށްލިއެވެ. އެއަތަށް އިޒްޔާން ބަލާލިއެވެ. ނަމަވެސް އެއަތުގައި ހިފުމުގެ ބަދަލުގައި އޭނާ ހިފީ ސޯފާގައެވެ. ސޯފާގައި ހިފާ ވަރަށް މަސައްކަތުން ތެދުވެ ސޯފާގައި އިށީނެވެ.\n“އާހް… ނެތްތަ ކިއުބެއް؟” އިޒްޔާން އެހެން ބުނުމުން އާޝިޔާ އަވަހަށް ގޮސް ތަށްޓަކަށް ކިއުބް އަޅައިގެން ފޮތިގަނޑެއް ހިފައިގެން އައެވެ. އާޝިޔާ އިޒްޔާންގެ ފައި ކައިރީ ކޮޅުކަކުލަށް އިށީނދެ ބޮނޑިތާން ކޮށްދޭން އުޅުނު ވަގުތު އިޒްޔާން އެކަމުން މަނާވެގަތެވެ.\n“އުހުނ. ގެނޭ މަގޭ އަތަށް. އަމިއްލައަށް ކޮށްލަފާނަން. އެހެންނޫނީ އާޝިޔާއާ ދުރަށްދާން އިތުރަށް އުނދަގޫވެދާނެ. ކުދިކުދި ކަންތައްތައްވެސް އާޝިޔާއާނުލާ ނުކުރެވެން ފަށާފާނެ. އޭރަކުން ރަނގަޅެއް ނުވާނެއެއްނު ދޯ؟” އިޒްޔާންގެ ކޮންމެ ޖުމްލައަކުން އިޒްޔާންގެ ހިތަށް އެތައް ތީރެއް އެއްފަހަރާ ހަރާލި ކަހަލައެވެ. އިޒްޔާން އަމިއްލައަށް ބޮނޑިތާންކޮށް ނިންމާލާފައި ބޭސްފުޅި ގެނެސްދޭން އެދުނެވެ.\n“މިހާރު ކީއްކުރަން ތިބުނަނީ؟ ތިކަންވެސް އަމިއްލައަށް ކުރަންވީނު. އޭރުން އިތުރަށް ދުރަށް ދެވޭނެ.” އާޝިޔާ ހިތާހިތާ ކިޔާލިއެވެ. އަދި މަޑުމަޑުން ތެދުވެގެންގޮސް ބޭސްފުޅިއާއި ބެންޑޭޖް ހިފައިގެން އައެވެ. އިޒްޔާން އަމިއްލައަށް ބޭސް އުނގުޅާލާފައި ބެންޑޭޖް އޮޅާލިއެވެ. އެއަށްފަހު މަޑުމަޑުން ތެދުވެ ކޮރުޖަހަމުން ސިޑިން އަރައިގެންގޮސް ކޮޓަރިއަށްވަދެ ދޮރު ލެއްޕިއެވެ. އިޒްޔާން ބޭސްނުކައި ހުރިކަން ކުއްލިއަކަށް އާޝިޔާ ހަނދާންވިއެވެ. އަވަސްއަވަހަށް ގޮސް އިޒްޔާންގެ ކޮޓަރި ދޮރުގައި ޓަކިދިނެވެ. ދެތިން ފަހަރު ޓަކިދިން ފަހުން އިޒްޔާން ރުންކުރު ގޮތަކަށް ވީކީއްތޯ އަހާލިއެވެ.\n“މީ… އިޒް ބޭސްނުކައި އޮތީމަ.” އާޝިޔާ ޖެހިލުންވެފައިހުރެ ބުނެލިއެވެ.\n“އާޝިޔާ ތިހުރިހާ ކަމަކާ ނުވިސްނިއްޔާ ރަނގަޅުވާނީ.” އިޒްޔާން އެހެން ބުނި ރާގުންވެސް އޭނާ ހިތްހަމަނުޖެހިފައި ހުރިކަން އެނގުނެވެ. އާޝިޔާ އިތުރަށް އެއްޗެއް ނުބުނިނަމަވެސް އޭނާގެ ހިތްވަނީ ނުތަނަވަސްވެފައެވެ. އިޒްޔާން ބޭސްނުކައި އޮއްވާ ގޮތެއް ވެދާނެތީއެވެ. އާޝިޔާ ގޮސް އޮށޯވެ މާގިނައިރެއްނުވެ ބަންޤީގެ މޫރިތި އަޑު އިވިއްޖެއެވެ. އިތުރަށް ނިދަން ނޯވެ އާޝިޔާ ތެދުވީ ނަމާދަށްފަހު ކުރަންހުރި މަސައްކަތްތައް ގިނަކަމުންނެވެ.\n“އާޝިޔާ! އާޝިޔާ! އާޝިޔާ!” އިޒްޔާންގެ އަޑަށް އާޝިޔާ ދިޔައީ ސިއްސައިގެންނެވެ. އެހާ ބާރަށް އިޒްޔާން ގޮވާނީ ކޮންމެވެސް ބޮޑުކަމެއް ވެގެންކަން އާޝިޔާއަށް އެނގުނެވެ. އޭރު އާޝިޔާ އިނީ އީނާއާއި ރީނާ ރީތިކުރާށެވެ. އިޒްޔާން ގޮވާލުމުން އަވަހަށް ދާންވެގެން ކޮޓަރިން ނުކުންނަން އުޅެވުނީ ބުރުގާވެސް ނާޅައެވެ. އީނާ ބުރުގާ ނެތް ވާހަކަ ބުނުމުން އަވަސްއަވަހަށް އައިސް ބުރުގާ އަޅައިގެން ނުކުތެވެ. އޭރުވެސް އިޒްޔާން ގޮވަމުންދެއެވެ.\n“އިޒް! ކިހިނެއްވީ؟” އާޝިޔާ ދުވެފައި އައިސް އިޒްޔާން ގާތުގައި އިށީނދެ ސުވާލުކުރިއެވެ. އޭރު އޭނާގެ އަތްވެސް ތުރުތުރުލައެވެ. އިޒްޔާންއަށް ކަމެއްވީކަމަށް ހީކޮށެވެ.\n“އާޝިޔާ ހާދަ ވަރަކަށް ތި ހާސްވީ؟ ތިވަރަށް ލޯބިވާއިރުވެސް ނޫނެކޭ ތިބުނަނީ ކީއްވެތަ؟” ދެންމެގައި އެއީ އިޒްޔާން ކޮށްލި ލާނެތް ސަމާސާއެކެވެ. އިޒްޔާން އިނީ ސީދާ އާޝިޔާގެ ދެލޮލަށް ބަލާށެވެ. އެދެލޮލުން ފެންނަންހުރި އަސަރުން އިޒްޔާންދެކެ އޭނާ ލޯބިވާވަރު ރަނގަޅަށް އެނގިގެންދެއެވެ. އިޒްޔާންގެ ސުވާލަށް ދޭނެ ޖަވާބެއް ނުވިސްނިފައި އާޝިޔާ އިނެވެ. އެވަގުތު އެދެމެދުގައިވީ ހިމޭންކަންވެސް އެދެހިތުގެ ހާލު އަންގައިދެމުން ދަނީއެވެ.\n“ކީއްވެ އަނގައިން ނުބުނީ؟ އާޝިޔާ ބޭނުންވަނީ އިތުރަށް މިހިތް ތަޅުވަންތަ؟ މިހިތަށް ލިބޭ ވޭން އާޝިޔާއަށް އިހުސާސްވާނަމަ…” އިޒްޔާންއަށް ބޭއިޚްތިޔާރުގައި އާޝިޔާގެ އަތުގައި ހިފާލެވުނެވެ. އާޝިޔާއަށް ލޯމަރާލެވުނެވެ. އޭނާގެ ހިތުގެ ހިނގުން އަވަސްވެ ނޭވާ ކުރުވީ ސިކުންތުކޮޅެއްގެ ތެރޭގައެވެ.\n“ސޮރީ! ކީއްކުރާނީ؟ އަހަރެން މިހިތަށް ވިސްނައިދީދީ ވަރުބަލިވެއްޖެ. ދެފަހަރުވެސް މިހިތް ދެވުނީ ޙައްޤު ނޫން ފަރާތަކަށް. އަހަރެންގެ ނަސީބުގަ ނެތްކަމެއް އަހަރެން ކިތަންމެ ވަރަކަށް އުޅުނަސް ނުވާނެއެއްނު.” އިޒްޔާން އާޝިޔާގެ އަތުން ދޫކޮށްލުމަށްފަހު ދެލޯ މަރާލިއެވެ. އިތުރަށް މިގޮތުގައި އުޅެންވެއްޖެނަމަ އޭނާ މޮޔަވެދާނެއެވެ. އިޒްޔާންގެ ހާލާމެދު ވިސްނާލުމުން އާޝިޔާގެ ދެލޯ ކަރުނުން ފުރުނެވެ. އެހިތް އިޒްޔާންއަށް އެދޭވަރު އިޒްޔާންއަށް އެނގޭނީ ކިހިނެއް ހެއްޔެވެ؟ އެހިތުގެ ޖަޒުބާތުތައް އުތުރި އަރަމުންދާއިރު އެއަޑު ނީވޭކަމަށް ހަދައިގެން އުޅެން އޭނާއަށްވެސް ވަކި ފަސޭހަވާނެ ހެއްޔެވެ؟ އާޝިޔާ ތެދުވެގެން ދާން ހިނގައިގަތެވެ.\n“ކިއުބްކޮޅެއް ގެނެސްދީބަލަ.” އިޒްޔާން ލޯހުޅުވާލީ އާޝިޔާ ދާހެން ހީވެގެންނެވެ. އިޒްޔާންގެ ވޭނަށްވުރެ އެހިތުގައި އަޅާ ވޭން މާބޮޑެވެ. އާޝިޔާ ތައްޓެއް ހިފައިގެން އައިސް އެނދު ކައިރީ މުށިތަކުމަތީގައި ބެހެއްޓިއެވެ. އަދި އިޒްޔާންގެ ފައިގައި ހިފާ މަޑުމަޑުން ތިރިކުރަމުން ދިޔައެވެ.\n“އާޝިޔާ ތި ބަހައްޓާ. އަހަރެން އަމިއްލައަށް ކޮށްލަފާނަން.” އިޒްޔާން ކިތަންމެ ބޭނުންވެފައި ހުރިނަމަވެސް އެހެންބުނީ އޭނާގެ ފަރާތުން އާޝިޔާއަށް އުނދަގޫކުރަން ބޭނުންނުވާތީއެވެ. އާޝިޔާ އެއްވެސް އެއްޗެކޭ ނުބުނެ އިޒްޔާންގެ ފައިގައި އޮޅާފައިވާ ބެންޑޭޖްގަނޑު ނައްޓާލިއެވެ. އެއަށްފަހު އިޒްޔާންގެ ފައި އުފުލާލާފައި އޭނާ ގެނައި ތަށީ ތެރެއަށްލިއެވެ.\n“އާހް… ތީ ކޮން…؟ އަހަރެން ބުނީ ކިއުބް ގެނެސްދޭށޭއެއްނު. ދެން ތި…” އިޒްޔާން ސިހިފައި ފައި ދަމައިގަތްގޮތުން އާޝިޔާ ވެއްޓުނެވެ.\n“އިޒް! އިޒް ބުނީ ކިއުބް ގެންނަންކަން އަހަރެންނަށް އެނގޭ. އެކަމު އަހަރެން މިހަދާ ގޮތުން މާފަސޭހައިން ތަދު ކެނޑުވޭނެތީ. އެހެންވެ.” އާޝިޔާ ކުށްވެރިއެއް ފަދައިން އިސްޖަހައިގެން އިނދެ ބުނެލިއެވެ.\n“ތީ ކޮންތާކުން ދަސްކުރި ކަމެއް؟” އާޝިޔާ ދެރަވީކަން އެނގުމުން އިޒްޔާން ވާހަކަދެއްކީ މަޑުންނެވެ. ފައި ތާފަނާ ފެނަށް ލައިގެން އެނދުގައި ހަމަޖެހިލީ އާޝިޔާ ކުރާކަމެއް ބަލަން ބޭނުންވިލެއް ބޮޑުކަމުންނެވެ.\n“މީ ބޮޑުބެ ގޭގަ އުޅުނުއިރު ދަސްވި ކަމެއް. ބޮޑުބެގެ އަންހެނުން ވަރަށް ގިނަ ދިވެހި ބޭސް ދަންނާނެ.” އާޝިޔާގެ ވާހަކައަށް އިޒްޔާންގެ ސަމާލުކަން ހުއްޓުނެވެ.\n“އިޒް ސުވާލެއް ކޮށްލަންތަ؟ ކޮބާ އާޝިޔާގެ މައިންބަފައިން؟ އެހެން މިއެހީ މިއޮއްހާ ދުވަސްވީއިރުވެސް އާޝިޔާ އެއިން އެކަކުވެސް ހޯދަން ނޫޅޭތީ.” އިޒްޔާންގެ ހިތުގައި އެތައް ދުވަހެއް ވަންދެން ފުނިޖެހިފައިވާ ސުވާލުތަކުގެ ތެރެއިން ސުވާލެއް ކޮށްލިއެވެ. ނަމަވެސް އޭގެ ޖަވާބު އާޝިޔާ ދޭނެކަމުގެ އެއްވެސް އުންމީދެއް ނެތިއެވެ.\n“މަންމައެއް ބައްޕައެއް ނެތް. އަހަރެންނަކީ އަޅާލާނެ އެއްވެސް މީހަކު ނެތް ނިކަމެއްޗެއް. އެކަނިވެރިއެއް.” އާޝިޔާ ރިހުން އެކުލެވިފައިވާ އަޑަކުން އެހެން ބުނެލުމުން އިޒްޔާންއަށް ތެޅިގަނެވުނެވެ.\n“ނޫން. ތިހެން ނުބުނޭ. އާޝިޔާއަކީ އެކަނިވެރިއެއް ނޫން. އިޒް ދުނިޔޭގަ ހުރިހާ ހިނދަކު އާޝިޔާ އެކަނިވެރިއެއް ނުވާނެ. ދެންވެސް ތިހެން ނުބުނާތި އިނގޭ.” އިޒްޔާން އަމުރުވެރި ރާގަކަށް ބުނެލިއެވެ. އިތުރަށް ސުވާލުކުރަން ބޭނުންވިނަމަވެސް އިޒްޔާން ހިމޭންވިއެވެ.\n“އަހަރެންނަކީ އިޒް ކަހަލަ އިއްޒަތްތެރި އާއިލާއެއްގެ ކުއްޖަކަށް ވީނަމަ ކިހާ ރަނގަޅު. އޭރުން އަހަރެންނަށް އިޒްގެ ލޯބިވެސް ލިބުނީސް. އަހަރެން އެއްގޮތަކަށްވެސް ހިއެއްނުކުރަން ދެވަނަ ފަހަރަށް އިޒްއާ ދިމާވެދާނެ ކަމަކަށް. އިޒް! އަހަރެންނަށް މާފްކުރޭ. އަހަރެންނަށް މިއަދު މިނޫން ގޮތެއް ނެތް. ކިތަންމެ ލޯބިވިޔަސް އިޒް އަހަރެންނަށް ލިބޭކަށް ނެތް. ހަޤީޤަތަކީ މިގޭ ނޯކަރަކަށް އުޅުނަސް އަހަރެންގެ އެއްވެސް ހައިސިއްޔަތެއް ނެތްކަން. އެކަމަކު އިޒްގެ މޯމްގެ ރަނގަޅުކަމުން މިފަދަ އިއްޒަތުގަ އަހަރެން ގެންގުޅެނީ. މިހާރު އަހަރެން ބޭނުންވަނީ އިޒްއަށް ޚިދުމަތްކުރުމުގަ މުޅި އުމުރު ހުސްކޮށްލަން.” އިޒްޔާންގެ ފައި ބޮނޑިތާން ކޮށްދެމުން ދިޔައިރު ހިތަށް އަރަމުންދިޔަ އެއްޗެހިން އާޝިޔާގެ ހިތް ރޮއްވަމުން ދިޔައެވެ. ބޮނޑިތާން ކޮށް ނިންމާފައި ބޭސް އުނގުޅައިދީ ބެންޑޭޖް ކޮށްދިނެވެ.\n“ތޭންކްސް. ތިގޮތަށް އަބަދުވެސް އަހަރެންނަށް ޚިދުމަތް ކޮށްދޭނެނަމަ.” އިޒްޔާން އޭނާގެ ހިތުގެ އެދުން ހާމަކޮށްލިއެވެ.\n“އިޒް ބޭނުމިއްޔާ އަބަދުވެސް މިގޮތަށް ޚިދުމަތްކޮށްދޭނަން. އެކަމަކު އެއީ ހަމައެކަނި މިގާގަ ގެންގުޅޭ ކުއްޖެއްގެ ހައިސިއްޔަތުން. އަހަރެންނަށް މިގެއިން ލިބުނު ލޯތްބާއި އަޅާލުމާއި ރައްކާތެރިކަމުގެ ބަދަލުގަ މުޅި އުމުރު ހުސްކޮށްލިއަސް އޭގެ ބަދަލެއް ނުދެވޭނެ.” އިތުރަށް މަޑުވެސްކޮށްނުލާ އާޝިޔާ ނުކުމެގެން ދިޔައެވެ.\nއިރުއޮއްސި އަނދިރިވެއްޖެއެވެ. މުޅި ކާއިނާތަށް އަލިކޮށްދޭ ހަނދު މިރޭވެސް އުޑުމަތިން ފެންނަން ހުއްޓެވެ. އެހަނދުގެ ހަނދުވަރުގައި އާޝިޔާއާއެކު ހިނގާލަން އިޒްޔާން ބޭނުންވެއެވެ. މިހާރު އިޒްޔާންއަށް ރަނގަޅަށް ހިނގާބިނގާވެ އުޅެވެއެވެ. ހަފްތާއެއްވީއިރު އިޒްޔާންއަށް އާޝިޔާގެ ގާތްކަމާއި އޯގާތެރިކަން ވަނީ ފެނިފައެވެ. އިޒްޔާންގެ ފައި ރަނގަޅުނުވެގެން އާޝިޔާ އަމިއްލައަށް ބޭހެއް ހަދާ ކަފަގަނޑު ހިއްޕާ ތެޔޮ އުނގުޅާ ހެދިއެވެ. އެއީ ހައްތާވެސް އޭނާގެ ބޮޑުބެ ގެއިން ދަސްކުރި ކަންކަންކަމުގައި އާޝިޔާ ބުނެފައިވެއެވެ. މިހާރު އާޝިޔާއާއި އިޒްޔާންއާ ދެމެދު ކުރިން އޮތް ބީރައްޓެހިކަމެއް ނެތެވެ. ނަމަވެސް އެހާ ގާތްކަމެއްވެސް ނުއުފެދެއެވެ. އިޒްޔާންއަށް އާޝިޔާވެސް އޭނާދެކެ ލޯބިވާވަރު އިހުސާސްކުރެވުނެވެ.\n“އިޒް!” އާޝިޔާގެ އަޑަށް އިޒްޔާންއަށް ޚިޔާލީ ދުނިޔެއިން ބޭރަށް ނުކުމެވުނެވެ. ފަސްއެނބުރި ބަލާލިއިރު އާޝިޔާ އެހާ ގާތުން ފެނުމުން ހިތުގެ ހިނގުން އަވަސްވިއެވެ. މިހާރު އިޒްޔާންގެ ހާލަކީ އެއީއެވެ. އާޝިޔާ ފެނުމާއެކު އޭނާގެ ހިތުގެ ހިނގުން އަވަސްވެ ނޭވާވެސް ތާށިވަނީއެވެ.\n“ކައިގެންތަ ތިއައީ؟” އާޝިޔާ އަހާލިއެވެ.\n“ނުކަން. ކޮން އެއްޗެއް ކާން ހުރީ؟” އިޒްޔާން މިހާރު ގެއަށް އަންނަނީ ނުކައެވެ. އާޝިޔާ ކައްކާ އެއްޗެހި މީރުވެފައި އާޝިޔާއާއެކު ގިނަ ވަގުތު ހޭދަކުރަން ބޭނުންވާތީއެވެ.\n“މިރޭ ހުންނާނީ ކިރު ހަކުރާ ބަތާ ފިހުނުމަހާ.” އާޝިޔާ އެހެން ބުނެލުމުން އިޒްޔާންއަށް އިތުރަށް ބަނޑުހައިވިކަމުގެ އިހުސާސްކުރެވުނެވެ. އެހެންކަމުން އަވަހަށް ބަދިގެއަށް ދާން ހިނގައިގަތެވެ. އެވަގުތު ފޯނު ރިންގުވިއެވެ. އިޒްޔާން ޖީބުން ފޯނު ނަގާ ކަންފަތުގައި ޖައްސާލިއެވެ. އިޒްޔާންގެ ވާހަކަތަކުން އެކޮޅުން ވާހަކަދެއްކީ އަޒްފާކަން އާޝިޔާއަށް އެނގުނެވެ. އިރުކޮޅަކު ވާހަކަދައްކާލާފައި އިޒްޔާން ފޯނު ބޭއްވިއެވެ.\n“މޯމް ބުނީ މާދަމާ އަންނަމޯ. އާޝިޔާއަށް ވަރަށް ގިނައިން ސަލާމްބުނި. އަދި ބުނި ބުނާށޯ މޯމްއާއެކު ބޮއްތަމެން އަންނަ ވާހަކަ.” އިޒްޔާން ވަރަށް ހަމަޖެހިލާފައި އަޒްފާ ދެއްކި ވާހަކަތައް ކިޔައިދިނެވެ. އިޒްޔާންގެ ވާހަކައަށް ޖަވާބެއްނުދީ ހުރެފައި ކުއްލިއަކަށް އާޝިޔާ އިޒްޔާންގެ ފޯނުގައި ހިފާ ދަމައިގަތެވެ.\nMe first tha… story is awesome. … avahah iz aheee malakaa kn igeyne nama… waiting waiting. …\nޔެސް ލޯބި! ތީ ފަސްޓް… ޝުކުރިއްޔާ! އިރާދަކުރެއްވިއްޔާ މާދަމާ 16ވަނަ ބައި ގެނެސްދޭނަން\ngood story heeeeheee\nޝުކުރިއްޔާ ޑަބަލް ވައި\nStory v reethi..love it…Plss adhi eh part Miadhu up kohdhyba plsssss Plssss…\nޝުކުރިއްޔާ ޒީޝާ! ސޮރީ އިނގޭ… މިރޭ ސާންޑީ ވަރަށް ވަރަށް ބިޒީވާނެ… އެހެންވީމަ މިރޭ އިތުރު ބައެއް ގެނެސްދެވޭކަށް ނެތް… އެކަމް މާދަމާ 16ވަނަ ބައި ގެނެސްދޭނަން\nWow masha allah v rythi mi stry v kiyaa hithun indha enimuny v inthizaaru kurevey mi stry ah n miadhuge vaguthegga adhi 1 part up kolladhybala pls pls\nޝުކުރިއްޔާ ޚައްޖަ! މިރޭ ސާންޑީ ވަރަށް ބިޒީވީމަ އާ ބައެއް ގެނެސްދެވެން ނެތް ވާހަކަ ވަރަށް ހިތާމަޔާއެކު ދަންނަވަން… އެކަމް އިރާދަކުރެއްވިއްޔާ މާދަމާ އާ ބައި ގެނެސްދޭނަން\nAshiya and izz ge gulhun rangalhu kuryma dhen aslu reethivaany adhi milee ah ves ingen jeheyne dhw ashiya is milee ge dhonthakan\nޝުކުރިއްޔާ ތާތި! އެނގިދާނެތާ ވާގޮތެއް\nIzz ah aashiya fenna goyy ve bala haadha beynumey edhemihun loabin ulhey than vess balan\nޝުކުރިއްޔާ އިނޫ! ބަލަމާ ވާގޮތެއް\nMoonu buruga alhaafa hunna kujjaku hiley firihenegge gaiga atheh nulaane. Adhi hiley firihenaku eyna gaiga aiyliyaves nudheyne.\nޝުކުރިއްޔާ އާޝޫގެ ޚިޔާލަށް\nMi part varah habeys…miadhu adhi 1 part up kohba…plxx plxxx plxxxx\nޝުކުރިއްޔާ ޝާ! ސޮރީ! މިރޭ ސާންޑީ ވަރަށް ވަރަށް ބިޒީވާނެ… ފްރީނަމަ ޔަގީނުންވެސް އަޕްކޮށްދޭނަން\nwoow salhi!!!!__ mirey adhi 1 part up kohdheynan dhw¿ ??\nޝުކުރިއްޔާ ހައިނީ! ސޮރީ! މިރޭ ސާންޑީ ވަރަށް ބިޒީވީމަ ނުވާނެ… ފްރީނަމަ ޔަގީނުންވެސް ކޮށްދޭނަން\nHeii saandy cher ge suvaal eh eboiy..thy grl eh tha nuunii boy eh tha???¥\nV vvvv salhi\naslu iz ah engey dhoeee malaka kan.\nކުރިއަށް ހުރި ބައިތައް ކިޔާލީމަ އެނގިދާނެތާ ހަޤީޤަތް.. އިޒްއަށް އެނގިހުރެ ނޭނގޭ ކަމަށް ހަދަނީތޯ ނޫނީ ހަމަ ހަޤީޤަތުގަވެސް ނޭނގުނީތޯ\ney sandyy kobaa tha storyyy… avas kohbaaaa… plxxxxx\nޕާޕްލް ހަންޑި! އިރާދަކުރެއްވިއްޔާ މިރޭ 9ގެ ކުރިން އަޕްކޮށްދޭނަން\nStory vv salhi waiting …..\nޝުކުރިއްޔާ އަނާ! މިހާރު އަޕްކޮށްލާފަ އިންނާނީ\nizzyaan. Minamuge maana varah beynun. Aharen ge baby ah kiyan plx\nޖުވޭ! ސާންޑީވެސް ޖެހޭނީ ބަލާލަން\nMeaning of izyan: intelligent, wise , one who possesses wisdom


kuru vaahaka | Ina6606's Blog\nތަރުޖަމާ: އަޙްމަދު އަސްލަމް\nޕާކިސްތާނުގެ އަވަށެއްގައި އުޅުނު ވަރަށް މުއްސަނދި އަދި އެހާމެ ބޮޑާ މީހެކެވެ. މީނާ އަކީ ލާރިފައިސާ ހޯދުމުގައި އަދި ހޭދަކުރުމުގައިވެސް ޙަރާމެއް ޙަލާލެއް ބަލާ މީހެއް ނޫނެވެ. ސަލާންޖަހާ މީހަކު އަޔަސް ވެސް ބޮޑާކަމާ އެކުގައި އޭނާއަށް ފުރަގަސްދެއެވެ. ކުރުގޮތަކަށް ބުނަނީ ނަމަ އޭނާ ވަނީ އޭނާގެ ދުނިޔެއަށްޓަކައި އާޚިރަތް ވިއްކާލާފައެވެ.\nކުޑަކޮށް ބޯހަމަނުޖެހޭ ދަރިޔަކު މިމުއްސަނދި މީހާއަށް ލިބިފައިވެއެވެ. އެއްދުވަހަކު މިމުއްސަނދި މީހާ މީނާގެ މިދަރިފުޅަށް ގޮވާލާފައި ބުންޏެވެ. “ދަރިފުޅާ ދޭބަލަ ބައްޕައަށް ކަޅުސައި ތައްޓެއް ހަދައިދޭން”. ކުޑަ ވަގުތު ކޮޅަކަށްފަހު އެއްކަލަ ކުއްޖާ ސައިތައްޓެއް ހަދައިން ގެނެސްދީފިއެވެ. މީނާ މިސައިތަށިން އެތިފޮދެއް ބޯލާފައި ހައިރާންވެ ދަރިފުޅާއި ސުވާލު ކުރިއެވެ. “ހާދަ މީރޭ މި ސައިތަށި، ދަރިފުޅު ކިހިނެއް މިސައިތަށި ތައްޔާރު ކުރީ؟” މުއްސަނދިމީހާ ދަރިފުޅާއި ސުވާލު ކުރިއެވެ.\n“އަހަރެން ފެންހޫނުކުރަން ދަރުކޮޅެއްބަލާ ގޭ އެފަރާތަށް ދިޔައިރު ވާރޭ ވެހޭ، އެހެންވެގެން ދަރުތައް ތެމިފަ ހުންނާނެތީ ދިޔައީ ބައްޕަގެ ކޮޓަރިއަށް، ދެން އެތާހުރި ފޮއްޓަކުން ބައިވަރު ކަރުދާސް ލާރިތަކެއް ނަގައިގެން އޭތި ރޯކޮށްގެން ފެން ހޫނުކުރީ، ދެން ސައިފަތާއި ހަކުރު އަޅާފައި ގިރައިގެން މި ގެނައީ”، ދަރިފުޅު ޖަވާބު ދިނެވެ. އެއްކަލަ މީރު ސައިތަށި މިހާރު މި މުއްސަނދި މީހާއަށް ހީވީ ވިހައަކަށް ވެގެންދިޔަހެންނެވެ.\nއެންމެންވެސް ޤަބޫލުކުރާނީ މިވާހަކައިގައި މިއުޅޭ މޮޔަކުއްޖާއަކީ ހަމަ އަސްލުގައިވެސް މޮޔަ ކުއްޖެއްކަމަށެވެ. އެއީ ކީއްވެ ހެއްޔެވެ؟ އެއީ އޭނާ ކުޑަކުޑަ ސައިތައްޓެއް ގިރާލުމަށްޓަކައި ލާރިތަކެއްގައި އަލިފާން ޖެހީމައެވެ. އެކަމަކު ހަޤީޤަތަކީ އެމުއްސަނދި މީހާ މިކުއްޖާއަށް ވުރެވެސް މޮޔަކަމެވެ. އެއީ ދުނިޔޭގެ އުފަލަށްޓަކައި އާޚިރަތް ހަނދާން ނައްތާލާފައިވާ މީހަކު ކަމުގައި ވާތީއެވެ.\nބުއްދިވެރިންނަކީ ގިނަގިނައިން މަރުގެ މަތިން ހަނދާންކޮށް މަރަށް ތައްޔާރު ވާމީހުންނެވެ.\nI BAY 0\nMALE' MAP 0\nMTCC INTRANET 0


Apple ah kuda kudhin lavvaa masakkai kuruvaa massala balanee | Mihaaru\nއެޕަލް ވޮޗް އުފައްދައި ރާވާ ފެކްޓަރީތަކުގައި ކުޑާކުދިން ލައްވައި މަސައްކަތްކުރުވާ މައްސަލަ ބަލަނީ\nއެޕަލް އަށް ބައިތައް އުފައްދާ ފެކްޓަރީތަކުގައި ކުޑަކުދިން މަސައްކަތްކުރާ މައްސަލަ ބަލަނީ\n12 ނޮވެމްބަރ 2018 - 07:26\nއެޕަލްގެ ޑިވައިސްތަކަށް ހާޑްވެއާ ބައިތައް އުފައްދާ ފެކްޓްރީތަކުގައި، ކުޑަކުދިން ލައްވައި މަސައްކަތްކުރުވުމަކީ، ދޭތެރެ ދޭރެއިން ގަދަވާ އަޑެކެވެ. ޗައިނާގައި އައިފޯނު އުފެއްދުމުގައި ވެސް ކުޑަކުދިން ބޭނުންކުރުން ވަރަށް ބޮޑު މައްސަލައަކަށް ވި އެވެ.\nއެޕަލް އަށް އަނެއްކާ ވެސް މި އޮތީ ހަމަ އެ މައްސަލަ ބަލަންޖެހިފަ އެވެ. އެކަމަކު މި ފަހަރު ޓައިވާނު ފެކްޓަރީތަކުގަ އެވެ. ފާރާލާ ގުރޫޕުތަކުން ޝައްކުރާކުރާ ގޮތުގައި މިއީ މިހާރު ބޮޑުވެއްޖެ މައްސަލައެކެވެ.\nއެޕަލް އަށް ބައިތައް އުފައްދައިދޭ ޓައިވާން ފެކްޓަރީތަކުގައި ކުޑަކުދިން ލައްވައި އަދި ޚާއްސަކޮށް ވަރަށް ގިނައިރު، މަސައްކަތްކުރުވާތީ ވަނީ ފަޅާއަރާފަ އެވެ. އެޕަލް ގަޑިތަކުގައި ބައިތައް އަޅުވައި ރޭވުމުގެ މަސައްކަތްތަކުގައި ކުޑަކުދިން ވަރަށް ގިނައިން ބޭނުންކުރާކަން ވަނީ ކަށަވަރުވެފަ އެވެ.\nސިނާއީ ފެކްޓަރީތަކުގައި ކުޑަކުދިން ލައްވައި މަސައްކަތްކުރުވުމަކީ ބޮޑު ކުށެކެވެ. މި ކަމަށް ފާރަލާ ގުރޫޕްތަކުން ވަނީ ވަކި ވަކި ކުދިންނާ ވާހަކަދައްކައި، އިންޓަވިއުތައް ވެސް ރެކޯޑްކޮށްފަ އެވެ. އެ ކުދިން ބުނާ ގޮތުގައި، ގިނައިރު މަސައްކަތްކުރަން މަޖުބޫރުކުރުވަ އެވެ.\nއެޕަލްގެ މަސައްކަތްތަކެއްގައި ކުޑަކުދިން ބޭނުންކުރާ ނަމަ ވާނީ އެޕަލް އިން ކުރުވާ ކަމަކަށެވެ. މި ބަދުނާމުން ސަލާމަތްވުމަށް އެޕަލް ވަނީ ބަޔާންތައް ނެރެ، އަދި އެއް މައްސަލަ ވަރަށް ސީރިއަސްކޮށް ބަލާ ކަމަށް ވެސް ބުނެފަ އެވެ. ޝައްކެތް ނެތް މިންވަރަށް ސާބިތުވެއްޖެ ނަމަ، އެޕަލްގެ ޑިވައިސްތަކަށް ހާޑްވެއާ އުފެއްދުމަށް އެހެން ބަޔަކު އެޕަލް އިން އިޚުތިޔާރުކުރާނެ އެވެ. އެޕަލް އަކީ މި ކަހަލަ މައްސަލަތަކުގައި ވަރަށް ސީރިއަސް ކުންފުންޏެކެވެ.\nއިތުރު ލިޔުންތައް އެޕަލް ޗައިނާ ޓައިވާން


Furathama faharah Valencia relegate vejje\nފުރަތަމަ ފަހަރަށް ވެލެންސިއާ ރެލިގޭޓްވެއްޖެ\nދެވަނަ ޑިވިޝަނަށް ރެލިގޭޓްވީ ރެލިގޭޝަން ޕްލޭ އޮފްގައި 4-2 ގެ ނަތީޖާއަކުން ބަލިވުމުން\nކ. މާލެ 1 ޖުލައި 2018 | އާދީއްތަ 19:43 2,708\nވެލެންސިއާ އަދި ޔޫވީ ކުޅުނު މެޗުގެ ތެރެއިން - އިމޭޖަސް.އެމްވީ\nރާއްޖޭގެ އެންމެ ކާމިޔާބު ޓީމުތަކުގެ ތެރޭގައި ގުނާލެވޭ ކްލަބް ވެލެންސިއާގެ ތާރީހުގައި ވެސް ފުރަތަމަ ފަހަރަށް ދެވަނަ ޑިވިޝަނަށް ރެލިގޭޓް ވެއްޖެއެވެ.\nވެލެންސިއާގެ ތާރީހުގައި ވެސް ފުރަތަމަ ފަހަރަށް ދެވަނަ ޑިވިޝަނަށް ރެލިގޭޓްވީ ރެލިގޭޝަން ޕްލޭ އޮފްގައި 4-2 ގެ އެގްރިގޭޓް ނަތީޖާއަކުން ޔުނައިޓެޑް ވިކްޓްރީ އަތްދަށުވުމުގެ ސަބަބުންނެވެ. މި ދެ ޓީމު ކުޅުނު ފުރަތަމަ ލެގުގެ ޕްލޭ އޮފް މެޗު 2-0 އިން ކާމިޔާބުކުރީ ޔުނައިޓެޑް ވިކްޓްރީއެވެ. އާދިއްތަ ދުވަހު ކުޅުނު ފުރަތަމަ ލެގުގެ މެޗު ނިމުނީ 2-2 އިން އެއްވަރުވެގެންނެވެ.\nދެވަނަ ލެގުގެ މެޗުގައި ވެލެންސިއާއިން ރަނގަޅު ކުޅުމެއް ދައްކައި ކުރިޔަށް ޖެހިގެން ކުޅެފައިވެއެވެ. އެޓީމުގެ ފުރަތަމަ ލަނޑު މެޗުގެ އަށްވަނަ މިނެޓުގައި މުހައްމަދު ސިފާން (ކުޑައްޓޭ) ޖަހައިދިންއިރު ވެލެންސިއާގެ ދެވަނަ ލަނޑު މެޗުގެ 19 ވަނަ މިނެޓުގައި ޖަހައިދިނީ އަންސަރު އިބްރާހިމް (އަންކޮ) އެވެ. މި ލަނޑަށް ފަހު ޔުނައިޓެޑް ވިކްޓްރީއިން ކުޅުން ރަނގަޅުކުރިއިރު މެޗުގެ 30 ވަނަ މިނެޓުގައި ޔުނައިޓެޑް ވިކްޓްރީގެ ފުރަތަމަ ލަނޑު ޖަހައިދިނީ ޓްރިންޑާޑްގެ ފޯވާޑް ސެމުއެލް ކޯޑެލްއެވެ. ފުރަތަމަ ހާފުގެ އިތުރު ވަގުތުގެ ތެރޭގައި އެޓީމަށް ނަތީޖާ އެއްވަރުވި ލަނޑު ޖަހައިދިނީ ރަފީނިޔާއެވެ.\nދެވަނަ ހާފު ފެށިގެން ސެމުއެލް އިތުރު ލަނޑެއް ޖެހި ނަމަވެސް ރެފްރީ ނިންމާފައިވަނީ އޭނާ ލަނޑު ޖެހުމުގެ ކުރިން ފައުލްކޮށްފައިވާ ކަމަށެވެ. މި މެޗުގައި އެގްރިގޭޓް ނަތީޖާ ވެލެންސިއާ ކޮޅަށް އެޓީމުގެ ކުޅުންތެރިންނަށް އަނބުރާލެވިފައެއް ނުވެއެވެ.\nމިއީ ވެލެންސިއާގެ 39 އަހަރުވީ ދިގު ތާރީހުގައި އެޓީމު ރެލިގޭޓްވި ފުރަތަމަ ފަހަރެވެ. މި ކާމިޔާބާއެކު އަންނަ އަހަރުގެ ފުރަތަމަ ޑިވިޝަނުގެ ޖާގައެއް ޔުނައިޓެޑް ވިކްޓްރީއަށް ވަނީ ކަށަވަރުވެފައެވެ. ޔުނައިޓެޑް ވިކްޓްރީއަކީ 2015 ވަނަ އަހަރު ދެވަނަ ޑިވިޝަނުގެ ޗެމްޕިއަންކަން ހޯދުމަށްފަހު ފުރަތަމަ ޑިވިޝަނަށް ޕްރޮމޯޓްވި ޓީމެކެވެ. ވެލެންސިއާ ރެލިގޭޓްވުމާއެކު އަންނަ ސީޒަނުގެ ފުރަތަމަ ޑިވިޝަނުގައި ކުޅޭނީ ދެވަނަ ޑިވިޝަންގެ ޗެމްޕިއަންކަން މިއަހަރު ހޯދި ދަ ގޭންގްއެވެ.


SunOnline: #VAAHAKA: Baazee... episode: 3\nމުތައްހަރު އިބްރާހީމް (މުތާ) 04 Jan 2019, 15:44\nޔޫނުސްގެ އެދުމަށް ނޫނެކޭ ބުނަން ޝާޢާގެ ހިތް ދެކޮޅު ހެދިއެވެ. އެއާއެކު ދެވަނަ ވިސްނުމަކަށް ދާން އޭނަ ބޭނުމެއް ނުވިއެވެ. ފުންނޭވާއެއް ދޫކޮށްލަމުން ބޯޖަހާލީ ޔޫނުސްގެ ހުށަހެޅުން ޤަބޫލުކޮށްފިކަން އަންގައިދިނުމަށެވެ. ޝާޢާގެ ޖަވާބުން ޔޫނުސްގެ ހިނިތުންވުން އިތުރަށް ފުން ވިއެވެ. ޝާޢާއަށް ބަލަން އިނދެފައި ޔޫނުސް އޭނަގެ ފުރިހަމަ އިސްކޮޅަށް ތެދުވުނެވެ. އަދި އޭނަ އަރައިގެން ހުރި ބޫޓު ފައިތިލައާއި ވަކިކޮށްލަމުން އިސްޓާކީނު ވެސް ބޭލިއެވެ. އެއަށްފަހު ބޫޓު މަތީގައި އިސްޓާކީނު ބާއްވާލަމުން އޭނަގެ ފަޓުލޫނުގެ ފައިކުރި ވެސް ތަނބިކަށިން މައްޗަށް އޮޅާލިއެވެ. ދެން އޭނަގެ އަތްތިލަ ޝާޢާއަށް ދިއްކޮށްލިއެވެ.\nޔޫނުސްގެ ކޮންމެ ހަރަކާތަކަށް ބަލަން އިން ޝާޢާއަށް އޭނަގެ ނިތް އަރުވާލެވުނީ ޔޫނުސްގެ ބޭނުން ނަގައިނުގަނެވުނީތީއެވެ.\n''މިތާ ތިބެ ފޫހިވެއްޖެ... ރާޅުފަށުގައި ހިނގާލަން ދާން ހިނގާބަލަ....'' އަތުގައި ހިފުމަށް ޝާޢާއަށް އިޝާރާތްކުރަމުން ޔޫނުސް ވާހަކަދެއްކިއެވެ. ޝާޢާ ވެސް ހިނިތުންވުމަކާއެކު ޔޫނުސްގެ އަތުގައި ހިފުމާއެކު، ޝާޢާ ކޮޅަށް ތެދުވުމުގައި ޔޫނުސް އެހީތެރިވެ ދިނެވެ.\nދެލޯބިވެރިން ރާޅުފަށުގައި ހިނގަމުން ދިޔައީ ފައިތިލަތަކުގެ ނިޝާންތައް ރާޅުތަކާ ހަވާލުކުރަމުންނެވެ. ތަފާތު ވާހަކަތައް ދެކެވެމުން ދިޔަ އިރު އެދެމެދުގައި އޮތް ގުޅުމަށް އާރޯކަން ގެނުވަމުން ދިޔައެވެ.\nއިރުގެ ވަދާއީ ސަލާމާއެކު މާހައުލު އޮތީ ހަމަހިމޭން ވެފައެވެ. ގޮނޑުދޮށަށް އެއްވެފައި ތިބި މީހުންތައް ވެސް މެހެފިލް ދޫކޮށް ދާން ފެށުމާއެކު ފަޅުކަން ވެރިވާން ފަށައިފިއެވެ. އެހިނދު މުޅި ފަޒާގެ ތެރޭގައި މަޣުރިބު ނަމާދުގެ ބަންގީގެ އަޑު ގުގުމާލައިގެން ދިޔައެވެ. ހުވަފެނީ ދުނިޔެއަކަށް ފީނެމުން ދިޔަ ޝާޢާއަށް ސިހުން ގެނުވީ އެދަނޑިވަޅުގައެވެ. ކަންފަތް ދޮށުގައި ސިއްރެއް ބުނެލާފައި ދިޔަ ރޯޅީގައި ފިރިހެނެއްގެ އަޑު އެކުލެވިފައިވި ކަހަލައެވެ. ވެރިވެގެން އައި ނުތަނަވަސްކަމާއެކު އޭނައަށް ފަސްއެނބުރި ބަލާ ލެވުނެވެ. ނަމަވެސް އޭނައަށް މީހަކު ނުފެނުނެވެ. ނުވީތާކަށް ވެރިވާން ފަށާފައި އޮތް އަނދިރިކަމުން އޭނަގެ ހިތަށް ބިރުވެރިކަން ވެސް ފޭދުނެވެ. އޭނައަށް ޔޫނުސްގެ އަތަށް ބާރުކޮށްލެވުނެވެ.\n''ވަޓްސް ރޯންގް...'' ވަށައިގެންވި މާހައުލަށް ޝާޢާ ބަލާތީ ޔޫނުސްއަށް އަހާލެވުނެވެ. ޝާޢަގެ އަމަލުތަކުން އޭނަ މީހަކު ހޯދަން އުޅޭ ކަހަލައެވެ. ޔޫނުސްއަށް ހައިރާންކަން ލިބުނީ އެސަބަބާ ހުރެއެވެ. އެތާނގައި ތިބީ ހަމައެކަނި އެދެޒުވާނުންނެވެ.\n''ހިނގާ ދަމާ... މިހާރު މާބޮޑަށް ވެސް ލަސްވެއްޖެ...'' ނުތަނަވަސްކަން ވަންހަނާކުރަން އުޅޭ ހާލު ޝާޢާ ބުނެލިއެވެ. އޭރު ވެސް އޭނަގެ ސިކުނޑީގައި އެނބުރެމުން ދިޔައީ ހަމަ އެންމެ ކަމެކެވެ. އެއީ ވަހުމެއް ބާވައެވެ! ނޫނީ ހަޤީޤަތެއް ހެއްޔެވެ؟ ޔަޤީނުން ވެސް އޭނައަށް އެއަޑު އިހުސާސް ކުރެވުނެވެ. އެވެސް ނުހަނު ގާތުންނެވެ. ވިސްނެމުން ދިޔަ ވަރަކަށް ޝާޢާގެ ހިތުގެ ތެޅުން އަވަސް ވާން ފެށިއެވެ. އޭނަ ހުރީ ވީހާ ވެސް އަވަހަށް އެތަނުން ދާން ބޭނުން ވެފައެވެ. އިތުރަށް މަޑުކޮށްފިނަމަ ބިރުވެރިކަމަކާއި ލައިގެންފާނެކަމުގެ ހާސްކަން ކުއްލިއަކަށް އޭނަގެ ހިތަށް ސަވާރުވާން ފެށުމުންނެވެ.\n''މިހާރު ވަރަށް ގިނަ އިރު މަޑު ކުރެވިއްޖެއެއްނު...'' އަނެއްކާ ވެސް ޝާޢާ އޭނަގެ އެދުން ތަކުރާރުކޮށްލިއެވެ. ޝާޢާއަށް ކަމެއް ވެއްޖެކަން ޔޫނުސްއަށް ފާހަގަކުރެވުނެވެ. ސުވާލުކުރުމުން ވެސް ޝާޢާ ތަކުރާރުކުރީ ހަމަ އެންމެ ޖަވާބެކެވެ. ލަސްވެއްޖެކަމަށާއި އޭނަ އަވަހަށް ގެއަށް ގެންގޮސް ދިނުމަށެވެ. އެންމެފަހުން ޔޫނުސް ޝާޢާ އެދުނު ފަދައިން ކަންތައް ކޮށްދިނެވެ. ޝާޢާގެ މިޒާޖަށް އައި ކުއްލި ބަދަލު އެނގެން އޭނަ ހުރީ ބޭނުންވެފައެވެ. އޭނަ އެސުވާލުތައް ކުރީ ސައިކަލުގައި ގެއަށް ދިޔަ މަގުމަތީގައެވެ.\n''އޭރު ކިހިނެއްވީތަ ކުއްލިޔަަކަށް ބިރުން އުޅުނީ؟...'' ޔޫނުސް އަހާލިއެވެ. އަލިކަން ވެރިވެފައި އޮތް ތަނަކަށް އާދެވުމުން ޝާޢާއަށް ހަމަޖެހުމެއް ލިބިފައި ވިއެވެ.\n''އަނދިރިކަން ވެރިވާން ފެށީމަ... އައެމް ސްކެއާރޑް އޮފް ޑާރކްނެސް...'' ހަޤީޤަތް ހާމަނުކުރިކަމުގައި ވިޔަސް އޭނަގެ ހިތަށް ބިރުވެރިކަން ސަވާރުވާ މައިގަނޑު އެއްސަބަބު ޔޫނުސާ ޝާޢާ ހިއްސާ ކުރިއެވެ. އޭރުން ޔޫނުސްގެ އިތުރު ސުވާލުތަކުން އޭނައަށް ރެކިގަނެވިދާނެއެވެ.\nއަންނަން ޖެހޭ ގަޑި ފަހަނައަޅައި ދިޔަ އިރު ވެސް ޝާޢާގެ ޚަބަރެއް ނުވާތީ ހަދީޖާ ހުރީ ހާސްކަމެއްގެ ތެރޭގައެވެ. އޭނަ މިހާރު ޝާޢާއަށް ގުޅަން އެތައް މަސައްކަތެއް ކޮށްފިއެވެ. ނަމަވެސް ފޯނު އޮންނަނީ ނިއްވާލާފައެވެ. އަދި ވެސް އެއްފަހަރު ޝާޢާއަށް ގުޅާލަމުން ބޮޑުކޮޓަރިން އޭނަ ފެންޑާއަށް ނިކުމެލިއެވެ. ވަގުތަކީ ޖާބިރު ވެސް ގޭގައި އުޅޭ ގަޑިއެއް ނޫނެވެ. ހާޖާރާގެ ހިތް އެކަމާ ހުރެ ވެސް ވަނީ ނުތަނަވަސް ވެފައެވެ. މިހާރު އޭނަގެ ސިކުނޑިވަނީ ތާއަބަދު ބިރުވެރިކަމެއްގެ ތެރޭގައެވެ. ކޮންމެ ކަމަކާއި މެދު ވެސް ވާނެ އެންމެ ނުބައި ގޮތަށް ހީކުރެވެނީ އެހެންނެވެ. އަމިއްލަ ޚިޔާލުތަކެއްގެ ތެރޭގައި ވަނިކޮށް ގެ ކައިރިއަށް ސައިކަލެއް މަޑުކޮށްލި އަޑު އިވުނެވެ. އޭގެ އިރުކޮޅެއް ފަހުން ދޮރާށި ހުޅުވާލާފައި ވަން ޝާޢާ ފެނި ހިތްހަމަޖެހުމުގެ ބަދަލުގައި ހަދީޖާގެ މޫނުމަތިން ފެނިގެން އައީ ނުރުހުމެވެ. އޭނަގެ ބަހަށް ޝާޢާ ބޯނުލެބުމުގެ ރުޅިވެރިކަން ރީއްޗަށް ފާޅުވާން ހުއްޓެވެ.\nގެއަށް ވަން ޝާޢާއަށް ފެންޑާގައި ހުރި ހަދީޖާ ފެނި ހުއްޓެވުނެވެ. ދުރުން ފެނުނުކަމުގައި ވިޔަސް އޭނައަށް މާމަގެ ނުރުހުންތެރިކަން ފާހަގަ ކުރެވުނެވެ.\n''ކޮންތާކު ހުރެފަ ތިއައީ؟... ޝާޢާ ގާތު ބުނެފައެއްނު އޮތީ މަޣުރިބު ނަމާދު ގަޑިއަށް ގެއަށް އަންނާށޭ... ގުޅީމަ ފޯނަށް ޖަވާބެއް ދެނީކީ އެއް ނޫން...'' ޝާޢާ އައިސް އޭނައާއި އަރާހަމަވުމާއެކު ހަދީޖާ ބުނެލިއެވެ. އޭނަގެ އަޑުން ވެސް ހިތްހަމަނުޖެހިފައިވާ މިންވަރު ހާމަކޮށްދެއެވެ. މިއިން ދުވަހެއްގައި ވެސް މާމަގެ އެސިފަ ފެނިފައި ނުވާތީ ޝާޢާއަށް ހުރެވުނީ އެވެ. އޭނަ ދެރަ ވެސް ވިއެވެ. އޭނަގެ ފުށުން މާމައަށް ހާސްކަން ލިބުނީތީ އެވެ. ނަމަވެސް ޝާޢާއަށް ވިސްނައިނުގަނެވުނީ އެބަދަލުތަކުގެ ފަހަތުގައި ފޮރުވިފައި އޮތް ސަބަބެވެ. އޭނަ ހުށަހެޅެމުން އެދާ ނުރައްކަލެވެ. އެކަމާ ހުރެ މާމައަށް ލިބިފައިވާ ބިރުވެރިކަމެވެ.\n''ފޯނު ޗާޖު ހުސްވެގެން ނިވުނީ...'' މޮޅިވެރިކަން ވެރިވެފައިވި ރާގަކަށް ޝާޢާ ބުނެލިއެވެ. އަދި މަޢާފަށް އެދުނެވެ. މާމަގެ ރުޅިވެރިކަމާއި ހަރުކަށިކަން ފެނި އޭނަ ހުރީ އަސަރުކޮށްފައެވެ.\nހަރު އަޑުން ވާހަކަދެކެވެމުން ދިޔަކަން ހަދީޖާއަށް ރޭކާލީ ދެނެވެ. އޭނަ ހަށިފުރާ ނޭވާއެއް ދޫކޮށްލީ ސިކުނޑިއަށް ހަމަޖެހުމެއް ގެނެސްދޭށެވެ. ސައްހަ ސަލާމަތުން ޝާޢާ ހުރީތީ އޭނަގެ ހިތަށް ފިނިކަމެއް ލިބުނެވެ. އެހެނަސް އޭނަގެ ސިކުނޑީގެ ހައިޖާންގަނޑަށް ނިމުމެއް ނައެވެ. ޝާޢާ ނުބުނިކަމުގައި ވިޔަސް ޝާޢާ ހުރީ ޔޫނުސްއާއި އެކުގައި ކަން ހަދީޖާއަށް ނަގައިގަނެވުނެވެ. އެގުޅުން އިތުރަށް ބަދަހިވެގެން ދާން ފަށައިފިނަމަ ވެދާނެ ގޮތަކާ މެދު އޭނަ ކަންބޮޑުވެއެވެ. ޝާޢާގެ އުފަލަށް ހުރަސްއަޅަން ބޭނުންނުވިކަމުގައި ވިޔަސް އެގުޅުމަށް އާނ ބަސް ދެވޭކަށް ނެތެވެ. ހަދީޖާއަށް ވިސްނެނީ އެކަމާ މެދުގައެވެ. ޝާޢާ އާއި އެމީހުންގެ ގުޅުމުގައި ކުންޏެއް ޖެހޭކަށް އޭނަ ބޭނުމެއް ނޫނެވެ. ހަމައެއާއެކު ޝާޢާއަށް ހިތާމައެއް ލިބޭކަށް ވެސް މެއެވެ. ހަދާނެ ގޮތް ހުސްވެފައިވާހެން ހަދީޖާއަށް ހީވިއެވެ. ކޮންމެ ފަދައަކުން ކަންތައް ކުރިކަމުގައި ވިޔަސް ނޭދެވޭ ނަތީޖާއެއް ނިކުންނާނެއެވެ. އޭގެ ސަބަބުން ގުޅުންތަކަށް ލޮޅުންތަކެއް އައުން ވެސް އޮތީ ނުހަނު ގާތުގައެެވެ.\n''ނަމާދުކޮށްލަން ދޭ...'' މަޑުމައިތިރިކަން އަޑަށް ގެންނަމުން ހަދީޖާ ބުނެލިއެވެ. އޭނަގެ މަގުސަދުކަމުގައި ވީ އޭނަ ޝާޢާ ދެކެ ރުޅިއައިސްފައި ނެތްކަން ހާމަކޮށްދޭށެވެ.\nދެކޮޅުހެދުމެއް ނެތި ޝާޢާ އަވަސްވެގަތީ އޭނަގެ ކޮޓަރިއަށް ދިއުމަށެވެ.\nފެންވަރާ ތާޒާވެލުމަށްފަހު ޝާޢާ ނަމާދަށް އެރިއެވެ. އެއަށްފަހު ޛިކުރު ކުރުމަށް އޭނަ ކުޑަ ވަގުތުކޮޅެއް ހުސްކުރިއެވެ. އަޅުކަން ނިންމާލުމަށްފަހު މުސައްލަ އޮޅާލަމުން ގެންގޮސް ކޮޓަރީގައި ހުރި ކަބަޑު މަތީ ބޭއްވި އެވެ. އަދި އޭނަގެ އަތްދަބަސް ތެރޭން ފޯނު ނަގައިގެން ގޮސް ޗާޖަށް ޖަހާލިއެވެ.\nމުޅި ދުވަހު ބުރަކޮށް އުޅުމުގެ ސަބަބުން ހަށިގަނޑަށް ވެރިވެފައިވި ވަރުބަލިކަން ޝާޢާއަށް އިހުސާސްކުރެވިގެން ދިޔައީ ދާނުގައި އޮށޯތުމުންނެވެ. ސިކުނޑިއަށް ހަމަޖެހުމެއް ނުލިބެނީސް އެދަނޑިވަޅުގައި ޝާޢާގެ ޚިޔާލަށް ވެރިވެގެން އައީ މިއަދު ގޮނޑުދޮށުން އޭނައަށް ދިމާވި ހާދިސާ އެވެ. އެއާއެކު މުޅި ހަށިގަނޑަށް ފިނިކަމެއް ސަވާރު ވިއެވެ. އެއީ ހީއެއްކަމުގައި ޤަބޫލުކުރަން އޭނަގެ ޒަމީރު ދެކޮޅު ހަދައެވެ. އެހެންކަމުގައި ވިޔަސް އެއީ ހަޤީޤަތެއްކަން ވެސް އޭނައަށް ޔަޤީނެއް ނުވިއެވެ. ބުއްދިއަށް ޤަބޫލުނުކުރެވޭ ކަންތަކެއް އެކަމުގައި އެކުލެވިފައި ވީތީއެވެ. އިތުރު މީހެއްގެ ގާތުގައި ހާމަކުރިނަމަ އޭނައަށް ކުރާނީ މަލާމާތެވެ. ޝައްކުބަލީގެ ޝިކާރައަކަށް ވެފައިވާ ކަމަށް ވެސް ބުނާނެއެވެ. އެހެނަސް އެކަން އިހުސާސް ކުރެވުނީ އޭނަ އަށެވެ. އެއަޑު އިވުނީ ވެސް އޭނަ އަށެވެ. އެއީ އަނބުރާލާފައި ދިއުމަށް އޭނައަށް ދިން އިންޒާރެކެވެ. ހަމައެއާއެކު އޭނަގެ ހިތަށް ބިރުވެރިކަން ވެސް ސަވާރުވެގެން އައީ ކުއްލިޔަކަށެވެ. މީހަކު އޭނައަށް ކަމެއް އަންގައިދޭން އުޅުނު ކަހަލައެވެ. ކަން އެހެން އޮތްކަމުގައި ވިޔަސް އޭނަ އެކަންތައް ޤަބޫލުކުރާނީ ކިހިނެއް ހެއްޔެވެ؟ އަނެއްކާ އޭނަގެ ނަފުސާނީ ބައްޔެއް އުޅެނީ ހެއްޔެވެ؟ ނުފެންނަ ކަންތައް ފެނި އިހުސާސް ކުރެވެނީ އެސަބަބާ ހުރެ ހެއްޔެވެ؟\n''އަނެއްކާ ކިހިނެއް ވާންތަ މިއުޅެނީ... އެއްވެސް ކަމެއް ޔަޤީނެއް ނުވޭ، ވަހުމުތަކެއްގެ ތެރޭގައި އުޅެވޭ ކަހަލަ، ބައެއްފަހަރު ހަޤީޤަތާ އެއްގޮތްކަން އިހުސާސްކުރެވޭ... އަނެއްކާ ދަންވަރު އަހަންނަށް ފެންނަ ހުވަފެންތައް، އެކަމުގެ ފަހަތުގައިވަނީ ކީކޭކަމެއް ވެސް ނޭނގޭ... ކޮންމެ ފަހަރަކު އާދެވެނީ އެއްތާކަށް، ތަކުރާރުވަނީ އެއްކަމެއް... ފެންނަނީ ހަމަ އެންމެ ބިރުވެރި މަންޒަރެއް... އޯހް ގޯޑް!... އަނެއްކާ އަހަރެންގެ ނަފުސާނީ ބައްޔެއް ހުންނަނީތަ؟، މިކަންތަކަށް ދެން އޮންނާނެތަ އިތުރު ޖަވާބެއް؟...''\nސީލިންގަށް ނަޒަރު ހުއްޓާލައިގެން އޮތް ޝާޢާއަށް އޭނަގެ ހިތާއި ސުވާލުކުރެވުނެވެ. ވާނުވާ ނޭގޭ އޮޅުންބޮޅުންގަނޑެއްގެ ތެރޭގައި އުޅެވޭ ކަހަލައެވެ. ލޮލަށް ފެންނަ މަންޒަރުތައް ވެސް ބައެއްފަހަރު އޭނައަށް ކެހި ދެއެވެ. ބަރޯސާ ވާންވީ ކޮން ކަމަކަށްކަމެއް އޭނައަކަށް ނޭގެއެވެ.\n''އަނެއްކޮޅުން މާމައާއި ކާފައަށް ވެސް ބަދަލުތަކެއް އައިސްފި، ކުރިން މާމާ އެހާ ހަރުކައްޓެއް ނުވާނެ، އެކަމަކު މިރޭ ފެނިގެން މިދިޔައީ މުޅިން އެހެން މަންޒަރެއް... ހެނދުނު ވެސް ކަމަކާ ކަންބޮޑުވެފަ ހުރީ، އެކަން އޮޅުންފިލުވަން ވެސް ވަގުތެއް ނުވީ...''\nވިސްނެމުން ދިޔަ ވަރަކަށް ހިތުގެ ހަމަޖެހުން ގެއްލިގެން ދިއުން ނޫންކަމެއް ނުވިއެވެ. އޭނަ ހަނދާން ހުންނަން ފެށީއްސުރެން ފެށިގެން ވަކި އިންތަކާއި ޝަރުތުތަކެއް އޭނައަށް އޮންނަނީ ކަނޑައެޅިފައެވެ. ފުރާވަރު އުމުރުގައި އޭނަ ހީކުރީ އެއީ ހުރިހާ ގެއެއްގައި ވެސް އޮންނަ އާދައެއް ކަމުގައެވެ. އަންހެންކުދިން އުޅެން ޖެހޭނީ ވަކި މިންގަނޑެއްގެ ތެރޭގައި ކަމަށެވެ. ނަމަވެސް ސްކޫލުގެ މަތީ ސާނަވީ ދައުރު ނިމި އޭނަ ވަޒީފާއަށް ދާން ފެށިއިރު ވެސް އޭނަގެ ޝަރުތުތަކަށް އުނިއިތުރެއް ނާދެއެވެ. އޭނަ ނިންމީ އެއީ މާމައާއި ކާފަ އޭނަދެކެ ވާލޯތްބެއްގެ ސަބަބުން ކަމަށެވެ.\nއެހެނަސް މިވީހާ ތަނަށް ވެސް ޖަވާބު ނުލިބޭ އެތައް ސުވާލުތަކެއް އޭނަގެ ހިތުގައި ވެއެވެ. އޭނަގެ މައިންބަފައިންގެ ވަނަވަރާ މެދު ސުވާލުކުރާ ކޮންމެ ފަހަރަކު އެސުވާލުތައް އޮބިގެން ދަނީއެވެ. ދެވަނަ ފަހަރަށް ތަކުރާރުކުރަން ނުކެރެނީ ކާފަމެން ހިތްހަމަނުޖެހިދާނެކަމުގެ ލިސާންތައް އޭނައަށް ފާހަގަކުރެވޭތީ އެވެ.\nއުމުރުން ތޭވީސް އަހަރު ވިއިރު ވެސް ޝާޢާއަށް އޭނަގެ މައިންބަފައިންނާ ބެހޭ ގޮތުން އޮޅުން ފިލާފައިވަނީ ވަރަށް ވެސް މަދު މިންވަރެކެވެ. އެވެސް އޭނައަށް ކިޔާދީފައިވާ ވާހަކަތަކުން އޭނަގެ ހަނދާނުގައި ކުލަ ޖައްސާފައިވާ މަންޒަރުތަކެވެ. އޭނައަށް ވަނީ މާމަ އަތުގައި އޮންނަ އެންމެ އިހުޒަމާނުގެ ފޮޓޯ އަލްބަމަކުން އޭނަގެ މަންމައާއި ބައްޕަ ފެނުމުގެ ނަސީބު ލިބިފައެވެ. މަންމައާއި ބައްޕައާއެކު އޭނަގެ އެންމެ ތުއްތު އިރުގެ ފޮޓޯއެއް ވެސް އޭގައި ވެއެވެ. ނަމަވެސް އެދުވަސްވަރުގެ އިތުރަށް އެންމެ ފޮޓޯއެއްގެ މިންވަރު ވެސް ނެތެވެ. މާމަ ބުނެފައިވާ ގޮތުން އޭނަގެ މައިންބަފައިން ޤުދުރަތީ މަރެއްގައި މިދުނިޔެ ދޫކޮށް ގޮސްފައިވަނީ އޭނަގެ އުމުރުން ދެމަސްވީތަނާ އެވެ.\nޖާބިރު ބޭރުތެރޭގައި އުޅެފައި ގެއަށް އައީ ނުވައެއް ވެސް ޖަހަން ކައިރިވެފައި ވަނިކޮށެވެ. ރޭގަނޑުގެ ކެއުމަށްފަހު ބޭރު ޖޯލިފަތީގައި ފޯނުން ޔޫނުސްއާ ވާހަކަދައްކަން އޮތް ޝާޢާއަށް ޖާބިރުގެ އަތުގައި ހުރި ތަފާތު ކޮތަޅުތައް ފެނި ހައިރާންކަން ލިބުނެވެ. ނުވީތާކަށް ޖާބިރާއެކު ގެއަށް ވަދެގެން އައި ދެބައިއުމުރުގެ ފިރިހެން މީހާ ދެއަތުން ހިފަހައްޓައިގެން ހުރި ކޮއްޓެއްގެ ތެރޭގައިވި ކަޅުކުކުޅު ޝާޢާ ފާހަގަކުރެވުނީ ބަދިގެ ކައިރީގައި ބެހެއްޓުމުންނެވެ.\n''ކާފަ އިތުޅެނީ ކެއުމެއް ދޭންތަ؟...'' ކޮންމެ ޢީދެއްގައްޔާއި ހާއްސަ މުނާސަބަތުތަކުގައި ޖާބިރު ދިވެހި ކުކުޅު ކަތިލައިގެން ކެއުމެއް ދެއެވެ. ޝާޢާއަށް ހީކުރެވުނީ މިފަހަރު ވެސް އެފަދަ ގޮތަކަށެވެ. ޝާޢާއަށް ހިނިތުންވެލި ޖާބިރު ޝާޢާއަށް އަރާފައި ހުރި އޮޅުން ސާފުކޮށްދޭކަށް ނޫޅުނެވެ. އެއީ އެންމެ ރަގަޅު ގޮތްކަމުގައި އޭނައަށް ފެނުނީތީއެވެ. އިތުރު ސުވާލެއް ކުރިމަތިވުމުގެ ކުރީން ޖާބިރު ހިނގައިގަތީ އެތެރެއަށެވެ. މިރޭ އޭނަ ވަނީ ބޮޑު ކަންތައްގަނޑަކަށް އަމާޒު ހިފާފައެވެ. އެއީ އޭނައަށް މިހާރު އޮތް ހަމައެކަނި މަގެވެ. އޭނަގެ ހަތުރުންގެ މައްޗަށް ގަދަވެވެން އޮތް ހަމައެކަނި ރާސްތާ ވެސް މެއެވެ. ދަންވަރު އޭނަގެ ފަހުގެ އުކުޅު އޭނަ ބޭނުންކުރަން ފަށާނީ ޝައިތާނުންގެ މަދަދާއެކުގަ އެވެ.\nއިސްދަމުގެ ވަގުތެވެ. ނިދީގައި އޮތް ޝާޢާއަށް ސިހިފައި ހޭލެވުނެވެ. އޭނައަށް މިފަހަރު ހުރެވުނީ މުޅިން ވެސް އެހެން މާހައުލެއްގައެވެ. ވަށައިގެންވި އަނދިރިކަން ފޫއަޅުވާލާފައި ވަނީ ތަންކޮޅެއް ދުރުން ފެންނަމުން ދިޔަ އަލިފާންކަނީގެ އަލިންނެވެ. ނާމާންކަން އައިސް އޭނަ ވަށާލައި ހާސްކުރަން ފެށުމުން ޝާޢާ ބޭނުންވީ އަލިފާނުގެ އައްޔާއި ހަމައަށް ވާސިލުވާށެވެ. ނަމަވެސް އޭނައަށް ގުޑި ވެސް ނުލެވުނީ ފައިގައި ހިލިހިލާ ޖަހާފައިވުމުންނެވެ. އޭނަ ދެން މަސައްކަތްކުރީ އެހިލިހިލާތަކުން މިންޖުވޭތޯއެވެ. މުޅި މީހާ ދަލުން ފޯވެ ހަށިގަނޑަކުން ހަކަތަ ހުސްވިއިރު ވެސް ކާމިޔާބެއް ނުލިބުނެވެ. ކުއްލިޔަކަށް ހިޔަންޏެއްގެ ހިލަން ވިހެން ހީވުމާއެކު ޝާޢާގެ ދެލޯ ކަމަކަށް ހުށިޔާރު ވެލިއެވެ. ބިރުން ގޮސް މުޅި މީހާ އޭރު ވަނީ ދަލުން ފޯވެފައެވެ. އޭނައަށް ނުފެނުނުކަމުގައި ވިޔަސް އިތުރު މީހަކު އުޅޭކަން ޝާޢާއަށް އިހުސާސްކުރެވުނެވެ. އިތުރަށް އޭނަ ހާސްވީ ވެސް އެހެންވެއެވެ.\n''ކާކު؟...'' ޖެހިލުންވުމުގެ ތެރޭން ޝާޢާ ބުންޏެވެ.\n''ކަލޭގެ މަރު...'' ބިރުވެރި ހުނުމެއްގެ އަޑު އިވުނެވެ. އެއާއެކު ޝާޢާއަށް ރޮވުނެވެ. ކައިރިވަމުން އައި ހިޔަންޏާއި ދުރަށް ދާން އޭނަ މަސައްކަތްކުރި އެވެ. އެހެނަސް ފައިގައި ޖަހާފައިވާ ހިލިހިލާގެ ސަބަބުން ހުރިތަނުން ގުޑާ ވެސް ނުލެވުނެވެ. ޝާޢާއަށް ބާރަށް ގިސްލެވުނެވެ.\n''ކަލޭ ތިރޮނީ ކާކުގެ ހަމްދަރުދީއެއް ހޯދަންތަ؟... މިތާ އެއްވެސް މީހެއްގެ ފަރާތުން ކަލެއަށް ހަމްދަރުދީގެ ޒައްރެއްގެ މިންވަރު ވެސް ނުލިބޭނެ، މިތާ އެންމެން އެތިބީ ކަލޭގެ ފުރާނައަށް ފެންބޮވައިގަނެފަ... ކަލޭގެ ނިކަމެތިކަމާއެކު މަރުވެގެންދާނީ އަހަރުމެންގެ އަތުން ސަޒާ ލިބޭ ހާލު، ރޮއި ހޭރި އާދޭސްކުރާ ހާލު... އެއީ ކަލޭމެންގެ ފުށުން އަހަރުމެންނަށް ކުރިމަތިވި ކަންތަކުގެ ބަދަލު...'' އިސްކޮޅުން ދިގު މީހަކު ކުރިމައްޗަށް ހުއްޓުނުކަން ޝާޢާއަށް އެނގުނެވެ. އަނދިރީގެ ތެރޭން ވެސް އެއީ ބިޔަ މީހެއްކަން ފާހަގަ ކުރެވެއެވެ. ބައެއްފަހަރު އިންސާނެއްގެ ސިފަތަކާ އެއްގޮތް ވާހެން ވެސް ހީވެއެވެ.\n''މީ ފެށުން ކަމުގައި ދެކޭތި، ލަހެއް ނުވެ ކަލޭ ހުންނާނީ މިތާނގައި، އަހަރުމެންގެ މުށުގެ ތެރޭގައި ގައިދުވެފައި...'' ކުއްލިޔަކަށް އެމީހާ ޝާޢާގެ ކަރުގައި ހިފައި ބިންމަތިން އުފުއްލާލީ ލުއި ފަތެއްގެ އުސޫލުންނެވެ. ކަރަށް ބާރުވެގެން އައި މަޅިއާއެކު ނޭވާއަކަށް އެދި ޝާޢާއަށް ތެޅިފޮޅިގަނެވުނެވެ. އޭނަގެ ދެލޯބޮޑުވެފައިވިއިރު އަނގަވެސް ހުޅުވިފައިވިއެވެ. މޫނުގެ ކުލަ ފަނޑުވެ ދިރުން ގެއްލެން ވެސް ފަށައިފިއެވެ.\n''އެހާ ފަސޭހައިން މަރުވުމުގެ ފުރުސަތެއް ނުލިބޭނެ، އަމިއްލައަށް ނެތިގެން ދިއުމަށް ބޭނުންވާއިރު ވެސް ކަލެއަށް އެފުރުސަތު ނުލިބޭނެ، އަހަރުމެންގެ ހިތް ފުރެންދެން ކަލެއަށް ސަޒާ ލިބޭނެ، ކަލޭ ވާނީ އަހަރުމެން މުނިފޫހިފިލުވުމުގެ އުކުޅެއް ކަމުގައި...'' ފަހުނޭވާވަޅަށް އެޅުނު ހިނދު އެމީހާ ޝާޢާގެ ކަރުން ދޫކޮށްލިއެވެ. އެއާއެކު ކަނޑާފަ ވައްޓާލި ރުކެއް ފަދައިން ޝާޢާ ގޮސް ބިންމަތީގައި ޖެހުނު އަޑުފަށްގަނޑު މުޅި ތަނުގައި ހިފާލިއެވެ.\n''ޝައިތާނުންގެ މަދަދު ހޯދުމަކީ ހައްލެއް ނޫން...'' ޖާބިރު ހިނގަމުން އެދަނީ ކިހާ އަނދިރިމަގަކުން ކަން އަންގައިދޭން ވާޤިދު ބޭނުން ވިއެވެ. އޭނަގެ ސާހިބު މީހާއަށް ހެވާއި ނުބައިގެ ފަރަޤު ވަކިކޮށްދޭން ވެސް މެއެވެ. އަނެއްކޮޅުން މުސްލިމަކަށްވުމުން އޭނައަށް އޮތް ޒިންމާއެއް ވެސް ވެއެވެ. ސިހުރުހާހޫރަކީ ކިހާ ނުބައި އެއްޗެއްކަން ޖާބިރަށް ހަމަ ނުވިސްނެނީ ހެއްޔެވެ؟ އެއީ ނަޖިސްކަމާއި މުޑުދާރުކަން އެކުލެވިފައިވާ ކަމެކެވެ. މީހާގެ ނަފުސު ނުތާހިރުކޮށްލާ ކަމެކެވެ. ޝައިތާނުންގެ ރުހުން ހޯދަން މުޅި ނަފުސު ކިލަނބުކޮށްލައެވެ. އެމީހުންގެ މަދަދަށް އެދެން ތިމާމީހާ ޤުރުބާން ވަނީއެވެ. ދެދުނިޔޭން ވެސް ގެއްލިގެންދާ ހާލުގައެވެ.\nމުޅި ތަނުން ފެންނަނީ ވީރާނާ ކަމެވެ. ތަރުތީބުކަމެއް ނެތި ހެދިފައިވާ ވިނަތަކުން ސިފަވނީ ޖަންގެއްޔެކެވެ. ފެންނަން ހުރި ތެޅިގަލުން ރާނާފައިވި ގެތަކުގެ ފުރާޅު ވެސް ވަނީ ދަބަރަށް ވެފައެވެ. ބައެއް ގެތަކުގެ ފާރުތައް ސުންނާފަތިވެ ބިމާ ހަމަވެފައި ވެއެވެ. މިއިން ޒަމާނެއްގައި ވެސް އެތާނގައި ދިރުމެއް ނުވާކަން ބަލާލާ ކޮންމެ ދިމާއަކުން ވެސް ހާމަވެއެވެ. ނާމަންކަމާއި ބިރުވެރިކަމުގެ މިސާލެކެވެ. އެއީ މުޅި ރަށުން ވެސް ފަޅު ގޯތިތައް އެންމެ ގިނަ ސަރަހައްދެވެ. ދިރޭ ފުރާނައެއްގެ ހިލަމެއް އެއިން ސަރަހައްދަކުން ނުވެއެވެ. ރަށުގެ ރައްޔިތުންގެ މެދުގައި އެސަރަހައްދާއި މެދު ބިރުވެރިކަން އުފެދިފައި ވާތީ އެވެ. އެއީ ރޫޚާނީ ހާއްޔެކޭ ވެސް ބުނެ އުޅެއެވެ. ސިހުރުވެރިންގެ މެހެފިލޭ ވެސް މެއެވެ. ފަޅުކަން ވެރިވެފައި އޮތް މަގުން ހިނގާފައި ދިޔަ ޖާބިރު ގޮސް ގެއެއްގެ އިމުގެ ތެރެއަށް ވަނެވެ. އެއަށްފަހު އޭނަ ބަލާލީ ޖައްވަށެވެ. އޭރު ހަނދުވަނީ މެދު އުޑުގައެވެ.\nވިރާނާވެފައި ހުރި ގެއަށް ވަދެވުމާއެކު ޖާބިރު އޭނަގެ މަސައްކަތާއިގެން ކުރިއަށް ދިޔައެވެ. އެންމެ ފުރަތަމަ ވެސް އޭނަގެ ހަށިގަނޑުގައިވި އަންނައުނުތައް ހަށިގަނޑާ ވަކިކުރިއެވެ. އެއަށްފަހު މުޑުދާރުކަން އެކުލެވިފައިވި ތަޅުންގަނޑުމަތީގައި ދެފައި ވަށްކޮށްލައިގެން އޭނަ އިށީނެވެ. އޭނައާއި ކުރިމައްޗަށް ވާހެން އަލިފާންރޯކުރަން ކުޑަ ބެރެއް ހުއްޓެވެ. އެބެރުގެ ވަށައިގެން ވަށްބުރަކަށް ވާހެން ކުރަހާފައިވާ ނިޝާންތައް ހާމަކޮށްދެނީ ދަޅު ފަޅާފައިވި މަހުލޫގެއްގެ ސޫރައާއެވެ. އެތަނަށް ޖާބިރު އާނޫންކަން އޭނަގެ ހަރަކާތްތަކުން އެނގެއެވެ. އޭނަގެ މަސައްކަތް ފެށުމުގެ ކުރިން ފުރަތަމަ ވެސް އޭނަ ގެނެސްފައި ހުރި ކޮތަޅުތަކުގެ ތެރޭން ފާޑުފަޑުގެ ''ހަންޑި'' މާތަކެއް ނެގިއެވެ. އޭގައި މީރުވަހެއް ނުވެއެވެ. މުޅި މާހައުލަށް ތައައްޔަރުކަން ގެނުވާ ފަދަ ނުބައި ވަހެއް އެމާތައް އެއްކޮށްލުމުން ވެރިވިއެވެ. އެމާތަކާ އެއްކޮށް ޖާބިރު އޭނަގެ ކުރިމަތީ ހުރި ބެރުގެ ތެރެއަށް އަޅާލީ މަހާއި ކައްޓާ ވަކިވާންކައިރިވެފައި ހުރި މުޅަ ޖަނަވާރެއްގެ ކަށިތަކެކެވެ. އޭގައި އެއްޗެހިތަކެއް ލިޔެފައި ވިއެވެ.\nމަރަށް ތެޅެމުން ދިޔަ ކުކުޅުގެ އަޑު މުޅި ތަނުގައި ހިފާލާފައި އޮތެވެ. އޭރު ގިނަ އަދަދެއްގެ ލޭވެސް ތަޅުގަނޑު މައްޗަށް ފައިބާފައި ހުއްޓެވެ. އެލޭ މުޅި މޫނާއި ގައިގައި އުނގުޅާލަމުން ޖާބިރު ކިޔެވެލި ކިޔަވަންފެށިއެވެ. އޭނަ ކުރިކަންތައް ކުރީ ނަފުސަށް އިތުރު ނުތާހިރުކަމެއް ގެންނާށެވެ. ޝައިތާނުންގެ ފުރިހަމަ ރުހުން އޭނައަށް ލިބޭނީ އޭރުންނެވެ. އަލިފާންގަނޑު ކުރިމަތީގައި އިނދެ ދެފަރާތަށް ހޫރެމުން ދިޔަ ޖާބިރުގެ ލޯވަނީ މެރިފައެވެ. އެގޮތުގައި ވަގުތު ފާއިތުވެގެން ދިޔަ ތަނާ ބޯވަމުން އައި ދުންގަނޑެއް ފާޅުވި އެވެ. އެދުންގަނޑުގައި ސޫރަޖެހެން ފެށީ ޖާބިރުގެ ކުރިމައްޗަށް ހުއްޓުމާއެކުގައެވެ. އެއީ އިސްކޮޅުން ދިގު، ހަށިގަނޑުން ބިޔަ މަހުލޫޤެކެވެ. އޭގެ ހަށިގަނޑުގެ ހަމުގައި އެކުލެވިފައިވަނީ ހަރުފައާއި ނަންނުގަތީގައި ހުންނަ ފަދަ ހަރު ހަންގަނޑެކެވެ. ބައެއް ތަންތަނުން ހުޅުނބުވެސް ފަޅާފައި ހުއްޓެވެ. މޫނުގެ ސިފަ ވަރަށް ވެސް ހުތުރެވެ. މޫނުގެ ހަންގަނޑު އަރިމަތިން ފައިބައިގެން ގޮސް ކޮނޑުކަށިގަނޑާހަމައަށް ފައިބާފައި ވެއެވެ. ލޯވެސް ވަނީ ހަމާއެކު ތިރިއަށް ސޮހިފައެވެ. ބޮލުގައި ދެދަޅުފަޅާފައިވިއިރު އެއްދަޅުވަނީ މެދާއި ހިސާބުން ބިންދައިގެން ގޮސްފައެވެ. މުޅި ތަން އެއްވަސްވެފައިވީ ކުނިވަހަކުންނެވެ. އެއާއެކު ޖާބިރު ލޯހުޅުވާލިއެވެ. އެއަށްފަހު ފެންނަން ހުރި މަހުލޫޤަށް ކުރިނީސް ކުރަމުން އެންމެފަހުން ސަޖިދަ ވެސް ކުރިއެވެ.\nޝައިތާނާގެ ތުންފަތަށް ވެރިވެގެން އައި ކާމިޔާބީގެ ހިނިތުންވުމާއެކު އެދެމެދުގައި ކުރެވުނު މުޢާމަލާތުގެ އިޤުރާރުގައި ސިއްކަ ޖެހުނެވެ. ހެދުނު ގޯސް އޭރު ވެސް ޖާބިރަކަށް ރޭކާ ނުލައެވެ. ޝައިތާނާގެ ނުފޫޒުގައި އޭނަ ހައްޔަރުވެފައި ވީތީއެވެ. ފަހުން ހިތާމަކުރަންޖެހޭ ވަރުގެ ގޯހެއް އޭނައަށް ހެދިއްޖެކަމުގެ ކުޑަ ވެސް ހިލަމެއް ނުވިއެވެ. އެއަށްވުރެ އޭނައަށް ލިބުނު ކާމިޔާބީއާމެދު ހިތުގައި އުފެދިފައިވި އުފާވެރިކަން ބޮޑެވެ.\nބޮޑުކޮޓަރީގައި އިން ޝާޢާގެ ސިކުނޑި ވަރުބަލިކަމެއް ނެތި މަސައްކަތްކުރަމުން ދިޔައެވެ. އޭނަގެ ހިތުގައިވާ ސުވާލުތަކުގެ ޖަވާބު ހޯދާށެވެ. ދެގަޑިއިރަށް ވުރެ ގިނަ އިރު ވެގެން ދިޔަ އިރު ވެސް ޖާބިރުގެ ޚަބަރެއް ނުވެއެވެ. ދަންވަރުގަޑީގައި ޖާބިރު ބޭރަށް ދާން ޖެހުނު ސަބަބެއް ވިސްނާވިސްނާ ޝާޢާއަށް ނޭގުނެވެ.\n''އާނ... ފަތިސް ނަމާދަށް ހޭލެވުނުއިރު ގައިގަ ރިއްސާފަ ހުރީމަ ނަމާދުކޮށްލައިގެން މޫދަށް ގޮސްފަ މިއައީ...'' ޖާބިރު ހެދި ބުހުތާން ދޮގު ޝާޢާއަށް ބޭޒާރުވިކަމެއް ޖާބިރަކަށް ނޭނގެއެވެ. ރޭހަތަރުދަން ޝާޢާ ހޭދަކުރީ ޖާބިރުގެ އިންތިޒާރުގައިކަމެއް ވެސް މެއެވެ.\nފަތިހުގެ ފިނިކަމުގެ ސައިލު ފަޒާގައި އޮޅާލެވިފައި ވިއެވެ. ގަސްގަހަށް ގޯނާކުރަމުން އައިސް ހަށިގަނޑުގައި ބީހިލި ފިނި ރޯޅިއާއެކު ޝާޢާގެ ގައިން ހީބިހި ނަގައިގެން ދިޔައެވެ. ވަގުތުން ދެއަތް ގެނެސް މެދުހަށީގައި ހުރަސްކޮށްލަމުން އޭނަ ކުރިއަށް ހިނގައިގެންފިއެވެ. އޭރު އާދުވަހަށް އަރައިގެން އައި އިރުގެ އަލިކަން ދުނިޔެއަށް ވާސިލުވާން ފަށައިފިއެވެ. ޝާޢާ ގޮސް ފުރަތަމަ ވެސް ހުއްޓުނީ ބަދިގެ ކައިރިއަށެވެ. އެތާނގައި ކުކުޅުކޮއްޓެއްކީއްކުރަން އޭތި ހުރިކަމުގެ ނިޝާނެއް ވެސް ނެތެވެ.


ނާއިންސާފް 27 – Esfiya – Dhivehi Vaahaka Site\n- by Monsta - 50- August 5, 2019\n“އެންމެ އެއްޗެއް. އެއް ކަންތަށް މަށަށް ސާފު ކޮށްދީ..” ޝަޔާން ލުވެއިޒްއާއި ދިމާއަށް ބުނެލިއެވެ. ލުވެއިޒް އިސް ޖަހާލީއެވެ. އަހަން އެއުޅޭ އެއްވެއް މާކުރިންވެސް، އިނގޭ ކަހަލައެވެ.\n“ބުނެބަލަ… ކާކު ދަރިއެއްހޭ..” ހަމަ ހިމޭން ކަމުގެ ވަގުތުކޮޅަކަށްފަހު ދެންވެސް ގުގުމައިގެން ދިޔައީ ޝަޔާންގެ އަޑެވެ.\n“މަށަކަށް ނޭންގެ.” މަޑުމަޑުން، ލުވެއިޒް ބުނެލިނަމަވެސް، އެއީ ތެދެއްކަން ޔަގީންކުރާކަށް ނޭންގުނެވެ.\n“ލުވެއިޒްގެ ތަ؟” ވަރަށް މަޑުން މާހިލް އަހާލިއެވެ. އަންނަ ރުޅީގައި، ލުވެއިޒް، މާހިލް ރޮލާ ކާލަފާނެތީ ކަންނޭންގެއެވެ.\n“މަގޭ ދަރިއެއް ނޫން.. މަ އެބައުޅެންތަ ދަރިން ނުހޯދިގެން. ކުރެވިފައި ހުރި ރަނގަޅުކަންކަން މާ ގިނަކަމަށް، ހިލޭ އަޛާބް ހޯދަން؟” ލުވެއިޒް ރަނގަޅަށްވެސް ރުޅިއައެވެ. ދެން އެކަހަލަ އިލްޒާމެއް ބޮލުގައި އަޅެވުމުން ކޮންމެ މީހަކުވެސް ރުޅި އަންނާނެއެވެ. ނަމަވެސް ލުވެއިޒް އެހަދަނީ ތެދެއްކަމާއި މެދު އަހަރެންނަށް ޝައްކެވެ.\nދެން ވޭތުވި ހަމަހިމޭން ކަމުގެ ވަގުތު ކޮޅުގައި އަހަރެން ފުންކޮށް އެކިމީހުނަށް ބަލައިލީެވެ. ޝާގެ ދަރީގެ ބައްޕަޔަށް ވާނީ ކާކު ހެއްޔެވެ. ވެދާނެ މީހެއް ނަމަވެސް ހިތަށް އަރުވާލާކަށް ނޭންގުނެވެ.\n“ލުވެއިޒް…. ޑޯންޓް ޓެލް މީ އިސާކްއޭ..” އިން ތަނުން ފުންމައިގެން ތެދުވެވުނީ، ހިތަށް އައި އެއްޗަކުންނެވެ. މާހިލްވެސް، އެއްފަހަރު މަށަށް، އަނެއްފަހަރު ލުވެއިޒްއަށް ބަލައިލެވެ.\n“ކައެ އަށް ތިއަށްވުރެ ހެޔޮކޮށް ނުވިސްނުން؟” ލުވެއިޒް އަހަރެންނާއި ދިމާއަށް ބުނެލިއެވެ. އެބުނި އެއްޗެއް އަހަރެންނަކަށް ނޭންގުނެވެ. ނަމަވެސް ބާކީ ދެމީހުނަށް ގެޓުވެގެން ބޯ ޖަހާލިއެވެ. އެކަކުވެސް އަހަރެންނަށް ކިޔައިދޭކަށް ނޫޅުނެވެ. ގޯސް މީހުންތަކެކެވެ. ދުވަހަކުވެސް މަޢާފެއް ނުކުރާނަމެވެ.\n“ކައެއަށް އިނގެއެއްނު، ބުނެބަލަ.” ޝަޔާން ދެންވެސް އިނގިލި ދިއްކުރީ ލުވެއިޒްއާއި ދިމާއަށެވެ. ނޭންގެޔޭ ބުނީމަވެސް، ޝަޔާންއަށް ފުދުނު ކަމަކަށްވެސް ނުވިއެވެ. ހަމަ އެސޮރު ހިތަށް ތަދުކުރަންވެގެންނެވެ.\n“ޝާންއަށްވެސް އިނގޭނެ.” ލުވެއިޒްވެސް ދިނީ ފިނި ޖަވާބެކެވެ. މިހާރު އަހަރެންގެ ބޮލަށް އެބަ އުނދަގޫވެއެވެ. ޝަޔާން ބުނާގޮތުން ލުވެއިޒަށް އިނގޭނެއޭއެވެ. ލުވެއިޒް އެބުނަނީ، ޝަޔާންއަށްވެސް އިނގޭނެކަމަށެވެ. އެހެންވީމަ ނޭންގޭ މީހަކީ އަހަރެންތާއެވެ. ހަމަ އަހަރެން ކަޅުވީމަ އަހަރެންނަށް ސިއްރުކުރަނީއެވެ. މުޒާހަރާއަށް ނިކުންނަ ވަރު ވެއްޖެއެވެ.\n“ދެން ކާކުތަ..؟” އަހަރެންނަށްވުރެ ކުރިން، ހަމަހިމޭންކަން ނަގާލީ މާހިލްއެވެ. މިހާރު ދެން ކެތް ނުކުރެވޭ ވަރަށްވެސް ކެތް ކުރެވިއްޖެއެވެ.\n“ދެން އިސާކް ނޫނިއްޔާ..؟” އަހަރެންނަށް ޖުމުލަ ފުރިހަމަ ކުރެވުނަކަވެސް ނުދިނެވެ.\n“މަގޭ ދައްތަ އެބަ އުޅޭތަ މޮޔަވެގެން. ތިބުނާހާ ގަމާރެއް ނޫނޭ..” އަހަރެމެނންގެ ވާހަކަ މުޅިން ޒުވާބަކަށް ބަދަލު ވެއްޖެއެވެ. ޓޮމް އެން ޖެރީ ކާރޓުނުގަ ނޫނަސް، ގޭ ކައިރީގައި އުޅޭ ދޫނިތައް، އުދުހިގޮސްފާނެއެވެ.\n“ގަމާރެއް ނޫނޯ… ވަރަށް ވުރެ މޮޔަ ވީމަ ދޯ ވާން އާ އެއްކޮށް އުޅެލާނީ..” ޝަޔާންގެ ވާހަކަ މުޅިން ނުނިމެނީސް ލުވެއިޒް ބުނެލިއެވެ. ވަގުތުން ޝަޔާން އިސްޖަހާލިއެވެ. ލުވެއިޒްވެސް އިސްޖަހާލިއެވެ. ލަދުން ކަންނޭންގެއެވެ. ކައިވެނި ސައްހަ ނޫނަކަސް ނަމުގައި އަނބިމީހާ ކަމުން، ދެން ލަދުވެސް ގަންނާނެ ނޫންހެވެ. އަނެއްްކޮޅުން ތަން ދޮރު އޮޅުން ނުފިލަނީސް ހޯދި އަންހެން ކުއްޖާގަނޑެކެވެ.\n“ވާން… ވާންއޭ؟ އަޔާޒް ގޭންގު ދިވާން؟ ނޫނީ…” ބުނަން އުޅެފައިވެސް އަހަރެން ހުއްޓާލީ، ދަންނަ މީހެއްގެ ނަން ހިތަށް އައުމާއި އެކު ބުނަން ލަދުންނެވެ.\n“ރަނގަޅަށް ތި ބުނެވެނީ.. އިވާން.. މައެ ބޭންޑް އިވާން…” ހަތަރު ކަޅި ހަމަކޮށްލަމުން ޝާން ބުނެލިއެވެ. ޝާނާއަށް މަލާމާތް ކުރާ ފަދަ ގޮތަކަށް އެހެނަސް ދެރަވެ ހުރެއެވެ.\n“އަން، މިއޮތީ، ކޯޓުގަ މި ދައްކާ… މަ ކޮންމެހެން ބޭނުމެއް ނޫން، ދޮންތަ ދިފާޢު ކުރާކަށް. މި ހިސާބުން މިކަން ނިންމާ. އިތުރު ކަމަކަށް ނުހަދާ، ލުވެއިޒްވެސް، މިކަމުން ނިކުތިއްޔާ ރަނގަޅުވާނީ. އިވާންއާ ބެހެން އުޅެފިއްޔާ، ކަންތައް ގޯސްވުން ނޫން ގޮތެއް ނުވާނެ.” ޝަޔާން، ކަރުދާސްތަކެއް ދިއްކޮށްލަމުން ބުނެލިއެެވެ. އަދި އިތުރަށް މަޑު ނުކޮށް، ނިކުންނަން ދިޔައެވެ.\nކިތަންމެ ދާން ބޭނުން ނުވިޔަސް، ސްކޫލަށް ގޮސްފައި، އަހަރެންނަށް ގެޔަށް އާދެވުނީ، މެންދުރުން އަނބުރާ ތިނެއްޖަހަނިކޮށެވެ. ލުވެއިޒްގެ އަޑުއެހުން، ހަވީރު ތިނެއްޖަހާއިރަށް ބަދަލުކުރެވިފައި އޮތުމުން، މަޑުވެސްނުކޮށް އަހަރެން ދިޔައީ އެތަނަށް ދާށެވެ.\nވަކި ހިސާބަކަށް، ސައިކަލުގައި ގޮސް، ކޯޓު ކައިރިއަށް ދެވުމުން އަހަރެން ހިނގައިގަތީއެވެ. ވިލާތައް އުޑުމަތި ބަަނަ ކޮށްލާފައި އޮތުމައި އެކު، އާދައިގެ ވަރަކަށްވުރެ، ދުއްވާ ތަކތި މަދެވެ. ފަރިތަވެ އާދަވެފައި އޮތް ކަމެއްކަމުން، އަހަރެން މަގު ހުރަސްކުރަން، ހިނގައިގަތީ، މާބޮޑު ފަރުވާލެއް ނެތިއެވެ.\nއެހެންޏާއެކޭވެސް އެއްފަދައިން، މަގު ހުރަސް ކުރެވުނުވެސްމެއެވެ. ނަމަވެސް، ދުވާރަށް އެރުމަށް ފިޔަވަޅު ނަގަ ނަގާހުއްޓާ، އައި އެއްޗެއް އައިސް ޖެހި، އަހަރެން ދުރަށް ވިއްސައިގެން ދިޔައެވެ. މުޅި ތަން އަނދިރިވާން މާ ގިނައިރެއް ނުނެގިއެވެ. އެއްވަމުން ދިޔަ މީހުންނާއި، ވަށައިގެން އޮތްލޭގެ އިހުސާސްވެއެވެ. ބަޔަކު އައިސް އަޑުގަދަ ކޮށްލާފައި އަހަރެން އަތުލަފި ކުރަން އުޅުނުކަންވެސް އިނގޭވަރުވިޔެވެ. އެއަށްފަހު….\nފުރަތަމަ ފަހަރު ލޯ ހުޅުވާލުމަށް ފަހު، ލައްޕާލާފައި ދެން ލޯ ހުޅުވީ، އޮވެވޭނީ، އައިސީޔޫގައި ކަމަށް ހީކޮށްފައެވެ. ގާތް ގަނޑަކަށް ޔަގީން ކޮށްފައެވެ. ގައިގައި ހުރި ވޭނުގެ ބޮޑުކަމުންނެވެ. ނަމަވެސް، ހަމަ އާދައިގެ މަތިން ވޯޑުގައެވެ. މަރުވިޔަސް، މި މީހުން އަހަރެން ވޯޑުން ނުނެރޭނެ ކަންނޭންގެއެވެ.\nއަބަދެކޭވެސް އެއްގޮތަށް ނަރުހެއް، ފޫބުޑުގައި ޖައްސާފައި ހުއްޓެވެ. އަހަރެންގެ ފަރާތުން، އާދަޔާ ޚިލާފުކަމެއް ނުފެނުމުން، މަޑުނުކޮށް ދިޔައީއެވެ. އަނގައިންވެސް ބުނެނުލިއެވެ. ހީވާގޮތުން، ކުރިންވެސް އަހަރެންނާއި ޖެހިފައި ހުރި ނަރުހެކެވެ. އެހެން ނޫންނަމަ، އަހަރެންނާއި ވާހަކަ ދައްކައިފިއްޔާ، ބޮލަށް ތުރާ ވާނެ ވަރު ވިސްނިގެން، ނުދިޔައީހެވެ.\n“ކައެ، މަހަކު އެއްފަހަރު މިތަނަށް ނުވަދެ ދިރިނޫޅެވޭދޯ.” ސަމާސާ ރާގެއްގައި، މީހަކު ބުނެލިއެވެ. އުންމީދާއި އެކު ބަލާލި ނަމަވެސް، ލުވެއިޒްއަކަށް ނުވިއެވެ. އަހަރެން ކައރީ މަޑުކޮށްލީ އަޔާޒްއެވެ. ކަންތައްތައް ސާފު ކުރަން ބޭނުންވި ނަމަވެސް، އަޔާޒްއަށް، މާ ބޮޑު އެއްޗެއް ނޭންގެއެވެ. އަޑުއެހުމުގައި ވީ ގޮތެއްވެސް އެނގޭ ގޮތެއް ނުވިއެވެ.\nއަހަރެންގެ ޙާލުވެސް މާ ރަނގަޅު ނުވުމުން، އިތުރަށް، އެއްވެސް ކަމެއް އިނގޭ ގޮތެއް ނުވިއެވެ. ކުޑަމިނުން، އަހަރެން އެކްސިޑެންޓް ވީ ގޮތެއްވެސް، ނޭންގެއެވެ. ހަމައެކަނި، އަހަރެންގެ ގައިގައި ޖެހުނު ސައިކަލު، ދުއްވި އަންހެން ކުއްޖާ، ޖެހިގެން ހުރި ކޮޓަރީގައި އޮތްކަން އެނގުނުކަމެވެ. ކާކު ކަމެއްވެސް އިނގުނީކީ ނޫނެވެ.\nއެހެން ފަހަރު ތަކާ ޚިލާފަށް، ހޮސްޕިޓަލުގައި ދެދުވަސް މަޑުކުރަން ޖެހުނެވެ. އެއޮތް ހުރިހާ އިރުވެސް، ލުވެއިޒް ނާދެއެެވެ. ވީ ގޮތެއްވެސް، މީހަކު ނުބުންޏެވެ. އަމިއްލަ ހާލަށް ވުރެ އެކަން އަހަރެންނަށް މުހިންމުކަން، ކިތަންމެ ފަހަރަކު އަޔާޒް ކައިރީވެސް ބުނީމެވެ. ނަމަވެސް އެދެވޭ ޖަވާބެއް ހަމަ ނުލިބުނެވެ.\nދޫކޮށްލަން އުޅެނިކޮށް، އެލީނާ އައުމުން، އަހަރެންގެ ހިތް އޭގެ މަގާމް ދޫކޮށް ދާންވެސް އުޅުނެވެ. ނަމަވެސް، ހިތާ ހިތުން ޝަކުވާ ކޮށްލެވުނީ، އެއޮތް ހުރިހާ އިރު، އަހަރެން އެކަނި އޮތް އިރު ނައިމައެވެ. ފޮނި އީން ގަނޑެކެވެ.\nބައި ގަޑިއިރެއް ތެރޭ ދޫކޮށްލާނެ ކަމަށް ބުނުމުން، އަހަރެން، ބޭނުންވީ އެލީނާ އާ ވާހަކަ ދައްކާާށެވެ. ލުވެއިޒް ކަންތައް ނިމުން ގޮތެއް، ކޮންމެހެންވެސް އިނގެން ޖެހޭނެ ނޫންހެވެ. ނަމަވެސް، މި ނަރުހުން، އަހަރެމެންނަށް އެކަނި ވަގުތު ކޮޅެއް ދޭކަށްވެސް ނޫޅުނެވެ. އަހަރެން ޤަބޫލު ކުރާނީ އަހަރެންނާއި އީންގެ ގުޅުމެއް ބޭއްވިޔަ ނުދޭންވެގެން ކަމަށެވެ. ޖޭވާ ބައެކެވެ.\n“އިހަށް ހިނގާބަ، މި ކޮޓަރިއަށް. މިތާ ވެއްޖެ، މަށާ އެކްސިޑެންޓް ވީ ކުއްޖާ. އޭނަގެ ޙާލު އަދިވެސް ވަރަށް ދަށޯ..” ދަމުން އަހަރެން އެލީނާއަށް ބުނެލީމެވެ. އެ ލުއި ހިނިތުންވުމުންވެސް، އަހަރެންގެ ހިތް ނަށަނީ އޮބި ނޯންނަ ވަރަށެވެ.\n“އޯހ، ހޭ.. ސައިކަލުން ޖެހުން ކުއްޖާ ދޯ. ރިއަލީ ސޮރީ..” އަހަރެމެން ވަނުމާއި އެކު، އެކުއްޖާ އިސްވެ ވާހަކަ ދެއްކިއެވެ. ފަން، މުށި އިސްތަށިގަނޑަކާއި އެކު، މަޑު އަޅި ލޮލެއް ކަމުން، ފެންނަފެނުމަށް ވަރަށް ރީއްޗެވެ. ވާހަކަ ދެއްކިގޮތުން، އެތެރެވެސް، ގޯސްހެނެއް ހިޔެއް ނުވެއެވެ.\n“ޔާހް… މާޒިން..” ހިނިތުން ވެލަމުން އަހަރެން ސަލާމަށް އަތް ދިއްކޮށްލީމެވެ.\n“ކިޔާރާ…” ލޯބި ހިނިތުންވުމެއް ދެމުން، ކިޔާރާ ބަލައިލީ، އެލީނާއަށެވެ. ދުރުގައި، ގަޔާނުވާ ކަހަލަ ގޮތަކަށް ހުރުމުން، އަހަރެން އެލީނާގެ ނަން ބުނެލީމެވެ. އެއަށް ފަހު މާ ގިނަ އިރެއް ނުވެ އަހަރެމެން ދިޔައީއެވެ.\n“ކީއްވެ ވާހަކަ ނުދެއްކީ؟ ހީވަނީ، ވަރަށް ނައިސް ކުއްޖެއްހެން.” ކާރާއި ހިސާބުން ވަކިވުމުގެ ކުރިން އަހަރެން، ސުވާލުކޮށްލީމެވެ.\n“ޒިންންން…” އެލީނާ ބަލައިލީ ޝަކުވާގެ ނަޒަރަކުންނެވެ. “ނޯ” ތަންކޮޅެއް ހަރުކަށި ކޮށް ބުނުމަށް، ފަހު ބަލައިވެސް ނުލާ އެލީނާ، ކާރަށް އެރިއެވެ. އެލީނާ، ހަސަދަވެރިވަނީ ހެއްޔެވެ. އަހަރެން ކާމިޔާބީގެ ހނިތުންވުމަކާއި އެކު، މަންމަގެ ކާރުގެ ތެރެއަށް ދެމިގަތީމެވެ. އެލީނާވެސް ލޯބިވޭތާއެވެ.\nއެންމެ ފަހަރަކު ދެފަހަރަކު ނޫނެވެ. ލުވެއިޒްއަށް ގުޅުނީ، ކިތައްފަހަރު ކަމެއް ނޭންގެއެވެ. މައާފް ކުރައްވާ ތިޔަގުޅުއްވާ ނަންބަރު މިވަގުތު ވަނީ ނިއްވާލާފައި އޭ ނޫން ޖަވާބެއް ނުލިބެއެވެ. ޚިޔާލު ބަދަލުކޮށް، އެލީނާއަށް ގުޅުމުންވެސް ފޯނެއް ނުނެގިއެވެ. ތުރަލުގެ މައްޗަށް ތުރަލެވެ. އެލީޒާގެ ނަންބަރު، ޑިލީޓްކޮށްލި ގޮތަށް، ސޭވް ނުކުރާތީ، ނުގުޅުނެވެ. ދާން ނިކުތްތަނާ، މަންމަ، ހުއްޓުވުމުން، ދެވޭ ގޮތެއްވެސް ނުވީއެވެ. ބޮޑު ހާސްގަނޑަކައި އެކު ގޭގައި ހައްޔަރުވެފައި އަހަރެންނަށް ޖެހުނީ އޮންނާށެވެ. ދަންވަރު، ފިލައިގެންވެސް، ދިޔަކަ ނުދިނެވެ.\nކޮރުޖަހާފައި ހިނގަން ލަދުން، އަހަރެން ނިންމީ ސްކޫލަށް ނުދާށެވެ. މާ ގިނަދުވަހެއް ނުވެ ޓެސްޓުވިޔަސް ވަރިހަމައެވެ. ގޭގައިވެސް ކިޔެވޭނެއެވެ. މައްސަލައަކީ އެންމެ ކަމެކެވެ. ދުވާލުވެސް، މީހަކާ އެއްކޮށްވެސް، މަންމަ، އަހަރެން ބޭރަކަށް ނުފޮނުވިއެވެ. މިޝް އެކްސިޑެންޓުވިތާ، މަހެއް ނުވަނީސް، އަހަރެން އެކްސިޑެންޓު ވީމާ، މާ ބޮޑަށް ޓެންސް ވީކަންނޭންގެއެވެ. އޯލެވެލް ޓެސްތު ފެށުމުން، އެލީނާއަށް ގުޅައިގެންވެސް، ވާހަކަ ދެއްކޭގޮތެއް ފަހަކުންވެސް ނުވިއެވެ. ފޯނު ނުނަގާތީ، މިޝްކައިރީ ކިޔައިގެން، ގެޔަށް ގެންނާކަށްވެސް ނުކެރުނެވެ. އެލީނާ ފޯނު ނުނަގާނީ، ވާނެ ވަރަކަށް ބިޒީ ވީމައޭ ހިތަށް އަރުވާލާފައެވެ.\nއަހަރެން އެންމެ ދެރަވީ، އަޔާޒްމެން ކައިރިއަށް ނުދެވުނީމައެވެ. އެދެމީހުން، ޖިހާންމެން މައްސަލަ ނިންމާލީ އަހަރެން ނުލައެވެ. ރަނގަޅަށް އިބާނާ ކަޑަވެސް ނުކޮށްލެވުނީއެވެ. ޖިހާން ރަނގަޅަށް ސައިޒަށް ތިރިކޮށްލެވޭނެ ދުވަހެއް ދެކެން އަހަރެން ހާދަ ބޭނުންވިޔެވެ. ނަމަވެސް އެ ނަސީބުވެސް އަހަރެންނަށް ނުލިބުނީއެވެ. ހެކް ކުރުމުގައާއި، މައުލޫމާތު ހޯދުމުގައި، އަމަލީ ގޮތުން ބައިވެރި ނުވަމެކޭ ނޫނެވެ. ނަމަވެސް، އެއީ ދެން އެއްވެސް ކަމެއް ނޫނެއް ނޫންހެވެ. އަހަރެންނާއި އަހރެން ދިރިއުޅެން ޖެހޭ ޙާލެވެ.\nއަޔާޒް ބުނި ގޮތުން، ރިޝްވަތު ދީ، ފައިސާ ހޯދި މައްސަލައިގައި، ޖިހާންމެން ތިން މީހުން ހައްޔަރު ކުރި އިރު، ބޭންކުގެ ބަޔަކުވެސް ގޭ ބަންދުކުރިއެވެ.\nދެފައިގައި ހިފާފައި އާދޭސް ކުރުމުންވެސް، އަޔާޒް، ލުވެއިޒްގެ މައުލޫމާތެއް ނުގެނެސްދިނެވެ. ގައިމު، އެލީޒާ ކައިރީ އަހައިގެން، އަޔާޒްއަށް އެ ހޯދޭނެއެވެ. އަނެއްކޮޅުން ނެތް ވަރުގެ ސީކްރެޓް އެޖެންޓަކޯލައެވެ. ނަމަވެސް، އެހޭދަން މަސައްކަތެއް ކުރާކަށްވެސް ނޫޅުނެވެ. އެމީހުން ގޭންގު މީހުން، ކަމެއް ރާވާތީ، މާ ބިޒީޔޯލައެވެ. ހުސްވެސް ބަހަނާއެވެ.\nއަހަރެން، އޭލެވެލްއާއި، ކުރިމަތި ލާންޖެހުނީވެސް އެ ހާސްކަން މަތީގައެވެ. މަންމަޔާ އެއްކޮށް ކާރުގައި، ޓެސްޓަށް ދާތީ، ތަނަކަށް ދެވޭގޮތްވެސް ހަމަ ނުވީއެވެ. ޓެސްޓުގައި އިނދެފައި، ކުޑަދޮރުން ފުންމާލައިގެން ގޮސްފާނަމޭވެސް ކިތަންމެ ފަހަރަކު ހިތަށް އެރިޔެވެ.\n“ޒިން..” ނުދަންނަ ނަންބަރަކުން، ގުޅާފައި ވާހަކަ ދެއްކީ އަންހެން ކުއްޖެކެވެ. ދަންވަރު ބާރަ ޖެހީއެވެ. ކާކު ކަމެއް އަހަރެންނަކަށް ނޭންގުނެވެ.\n“ހޭ… މީ ކިޔާރާ.. ހޮސްޕިޓަލުން ދިމާވިޔެއްނު.” ދެންވެސް އެކޮޅުން ވާހަކަ ދެއްކިއެވެ.\n“އޯހް. ކިޔާރާ… ހަނދާންވެއްޖެ. ކީތް ކުރަން ތި ގުޅާލީ.” އަހަރެންނަސް ހިނިތުންވެވުނީ ކީއްވެ ކަމެއް ނޭންގެއެވެ. ގޮސް ބެލްކަނިގައި މަޑުކޮށްލީމެވެ. ހުސް ގަޔާ ހުރުމުން، ނުހަނު އަރާމު ވަގުތު ކޮޅެކެވެ.\n“ދެން މި ފްރެންޑް ވެވުނީނު. ހެޕީ ބަރތްޑޭ.. ހިނގާ، ކޮންމެސް އިރަކުން، ތާކަށް ދާން. ޓްރީޓް ދޭން ޖެހޭނެ.” އަހަރެންނަށް، ތާރީޚު ބަލައިލެވުނީ، އިވުނު ޖުމުލައިންނެވެ. ހައިރާންވެ ހުރެއެވެ. އާނއެކެވެ. ކުރިން ސާދަ އިން ތަން އެއިނީ، ފަނަރަ އޮކްޓޯބަރ އަށް ބަދަލުވެފައެވެ. އަމިއްލަ އުފަންދުވަސް އަންނަ އިރުވެސް އަހަރެންނަށް ރެޔަކާ ނުލައެވެ. ޓެސްޓުތަކާ ހެދި ވާހާ ކަންތަކެވެ.\nކިޔާރާ އަށް އަހަރެންގެ އުފަންދުވަސް އެނގުނީ ކިހިނެއް ހެއްޔެވެ. ކޮންމެ ގޮތަކަށް ވިޔަސް އެއޮތީ އެނގިފަތާއެވެ. އެހާ އަަވަހަށް ވިޝްކުރުމުން، އަހަރެން، ތެދަށް ބުނާނަމަ ވަރަށް އުފާވިއެވެ.\nމާ ގިނަ އިރު ނުކޮށް ކިޔާރާ، ހަވީރު ބައްދަލުވާން ނިންމާ، ފޯނު ކަނޑާލުމުން، އަހަރެން ގޮސް، އެނދުގައި އޮށޯވެލީމެވެ. އެއިރުވެސް ހުރެވުނީ ހިނިތުންވެފައެވެ.\nދެވަނަ ފަހަރަށް ފޯނު ރިންގުވާން ފެށީ، ދެބަދޭތެރޭ އޮއްވައެވެ. ނަގާ ހިތް ނުވެފައި އޮވެވެސް، ކާކުތޯ ބަލައިލީމެވެ. އެއާއި އެކު، މުޅި ގައިން ހީބިހި ނަގައިގެން ދިޔައެވެ. ބޮލަށް ސަވާރުވެފައި ހުރި ނިދި ފިލާ ދާން ސިކުންތުކޮޅެއްވެސް ބޭނުމެއް ނުވިއެވެ. ނަގަން ހިތް އެދެއެވެ. ނަމަވެސް، ހަމަ އެ ސިކުންތު ކޮޅު ޝަކުވާތައް އަހަރެންގެ ސިކުނޑި ފުރާލިއެވެ. މަޑުމަޑުން ސްކްރީންގައި ފިރުމާލީމެވެ. ހަމަ ފޯނު ނަގަންވީ ހެއްޔެވެ؟\nsalaam readers.. sorry mihaa lasvyma. buni dhuvahah vureves five days las vejje dhw. schl kankamaa busy vyy.. dhn huri episodes afthaayaku three episodes genesdheveytho balaanan.. Insha Allah maadhamaa rey next episode\nissoki.. m the first dhw mifaharu..^-^ lucky meh.. love thus story<3\nThankss.. Yeah mifaharu first… Congraa.. Thanksss againn 😊😊😊\nI really appreciate your work and I really really really ❤love❤this story 💕💕💕💕……\nPlus when is the next part coming…… Waiting.. :-):-):-)\nThank youu… Mirey next ep Insha Allah 😊☺☺\nAyeee..I was waitinn for this gurllll❤❤❤.. Alheyy shukuru ingey bodukohh💕💕💕😘😘😘..Nd yeshh..Mi bai vec hama habeys ingeyy..Whn next darlxxx😍😍😍💝💝💝.. waitinn for the next curious to read next..\nHeyy Jiji r u 13 years old?…and r u in grade 7?\nOwh Thanksss… Wait kuryma ves shukuru ingey hama evarah bodukohh. 😁😁😁 thanksss again ☺☺☺😊\nMaashaa Allah. …..vvvvvv salhii …..I was really waiting for this part….when next? …..alheyy luvaix ahh kihinehh thr v….zin mom ves dhw…How did kiyaaraa find zin ge number?\nShukrann.. Insha Allah mirey. Luveixx dhww. Lets see kiyara xin ge number hoadhi gothehves\nKim Tae Tae 💚💗 says:\nWow varah varah salhi can’t wait can’t wait4next part what happened to luvaix alheyy when next part???💜💜💜\nV salhi ingey\nWow😘😘 varah varah salhi ❤❤ can’t wait can’t wait4next part alheyy what happened to luvaix ????\nVarah reethi 😘😘😘😘😍😍😍😍 can’t waiting for tomorrow night 😊😊😊😊\nWow❤❤ varahh varahh salhi !!! Can’t wait can’t wait4next part alheyy what happened to luvaix ???💜💜💜\nWow monsta. Haadha reehchey mi part vx. Mi vaahaka nukiyifa hunnathaa haadha dhuvahei vejjey. Finally vaahaka up vejje.. Ok busy v ma vaahaka up nukirevidhaane. Waiting4next..\nThankss flora.. Yep busy vyma, but midhiya kahala dhigu gap ehh dhn nugenes veytho balaanan ☺😊\nCongratulations my dear friend for getting 1st place in the competition 😉😉\nShukrann ☺😅 Rashu kujjehtha? Ifya don’t mind 😅😅😅☺ Thankss againn ☺☺\nHageegee comment kiyaa nimmaalaafa collaanan lngey! Adhi ekkosheh kiyaeh nunimey! Ekam kiyunu bai adhi varah reethi! Mihaaru comment eh mikuree drax ah vure kurin mifaharuves comment eh collaa hithun!\nHahaa.. Thanksss.. Drax maa busy yo buny, khiyaalehves nukurey kanneynge comment kuraakah ☺☺☺😊\nHmm! Varah varah reethi mi part ves…. Ekam mi part thankolheh hithaamaveri…. Hope next part thankolheh majaa vaane kamah…. Waiting\nOwh thankuu my frienduu ☺☺☺☺🙂🙂😊\nThi rashu kujjeh noon.. Ekam hama thi atholhu kujjeh…. Hama hairaanvejje kaakukan neynguneema…. So sad 😭\nkon atoll eh south in tha?\nAlhe.. kihinehh ingeyny 😥😥😥 atoll kuhjehviyyaa….. Last year ga mi rashuga tha ulhuny?? Just asking… Hama mi visnany kaaku this 🤔🤔🤔🤔😁😁😁\nMonsta Noonu 😅😅😅\nAlheyyy!!! Zinnn haadha rulhi eh araafa eyy hunnaany luveiz men kaari ah nudhe veythii.. any ways, mi part v reethi as usual.. ekam zin ge ehaa majaa part eh netheema kada vi.. dhen oii part ga genesdhehcheyy zingandu ge majaa baeh.. waiting for tonight\nThanksss danger… Majaa thankolhehh dhww.. alhe genesdheveytho balaanan, kuriahh guru episodes ga….. Thankss againnnn\nAlheyyy!!! Zinnn haadha rulhi eh araafa eyy hunnaany luveiz men kaari ah nudhe veythii.. any ways, mi part v reethi as usual.. waiting for tonight\nMikahala story eh liyeveeny haadha strong veey ma dhow. Anyway varah salhi👍👍\nThankss mafa… Mi comment kiyaafa asluves varah ufaa vejje.. 😊😊😊


ކޮންމެ ދެމީހަކުވެސް ކައިވެނިކުރަނީ އެކުގައި މުޅި ޢުމުރު ހޭދަކުރުމުގެ ނިޔަތުގައެވެ. އެކަމަށް ނިޔަތް ނެތި ކައިވެނިކުރާނަމަ އެކައިވެނި ވާނީ ކައިވެނީގެ މަޤްޞަދާއި ޚިލާފަށް ކުރެވޭ ކައިވެންޏަކަށެވެ. އެހެންކަމުން އެކުގައި މުޅި ޢުމުރަސް ދިރިއުލުން ވާންޖެހޭނީ ކައިވެނީގެ ފުރަތަމަ މަޤްޞަދު ކަމަށެވެ.\nހަމައެއާއިއެކު އެކުގައި ސުވަރުގެ ވަނުމުގެ ނިޔަތް ނެތްނަމަ ކައިވެނީގެ މަޤްޞަދު އެވަނީ ފޭލްވެފައެވެ. އެހެނީ ދުނިޔޭގައި ދިރިއުޅެން ލިބޭ ދުވަސްކޮޅަކީ ތަކްލީފްތަކުން ފުރިގެންވާ ވަރަށް ކުރު މުއްދަތެކެވެ. ދުވަހަކުވެސް ނިމުމެއްނުވާ އެންމެ އުފާވެރި ޙަޔާތް ލިބެން އޮތީ ސުވަރުގެއްިން ކަމުގައިވާތީއެވެ.\nބައެއް ބޭކަލުން މިދެ މަޤްޞަދު ކުޅުވާއި އެއް މަޤްޞަދަކަށް ހައްދަވައެވެ. އަދި ކައިވެނީގެ މަޤްޞަދަކަށްވާންޖެހޭނީ މުޅި އުމުރަށް އެކުގައި ދުނިޔޭގައި އުޅުމާއި ޤިޔާމަތް ދުވަހު އެކުގައި ސުވަރުގެވަނުން ކަމަށް ބަޔާންކުރައްވައެވެ.\nކައިވެނީގެ މަޤްޞަދަކީ މިއީ ކަމުގައިވީނަމަވެސް ކައިވެންޏަށްފަހު ކުރިމަތިވާ މައްސަލަތަކުގެ ސަބަބުން ވަރިވާން އެބަޖެހެއެވެ. ނުވަތަ ވަރިކުރަން އެބަޖެހެއެވެ. ފާހަގަކޮށްމިލަނީ އެޙާލަތުގައި ވަރަށް ބޮޑަށް ވިސްނަން ޖެހޭނެ ބައެއް ކަންކަމެވެ.\n1- އެންމެ ރަނގަޅު ގޮތަކީ ކައިވެނި ޜޫޅައިލުންކަން ޔަޤީންކުރަންވާނެއެވެ. ޢާއިލާގެ މީހުންނާއި ހެޔޮލަފާއެކުވެރިންނާއި މަޝްވަރާކުރަންވާނެއެވެ. ނަމަވެސް އެންމެ ފަހު ބަސްބުނާ މީހަކަށް ނުވަތަ ގޮތް ނިންމާ މީހަކަށްވާންޖެހޭނީ ތިމާއެވެ. އެކަން އެހެން މީހެއްގެ އަތްމައްޗަށް ދޫކޮށްލައިގެން ނުވާނެއެވެ.\n2- ރުޅިވެރިކަމުގައި ހުރެ ގޮތް ނިންމައިގެން ނުވާނެއެވެ. ގޮތް ނިންމަންޖެހޭ ވަރަށް ރަނގަޅަށް ހަމަޖެހިލައިގެން ހުރެ އެކަށީގެންވާ މުއްދަތެއްގައި ވިސްނުމަށްފަހުގައެވެ.\n3- ބައިވެރިޔާގެ ކިބައިން ފެންނަ ނުރަނގަޅު ކަންކަމަށް އެކަނި ވިސްނައި ގޮތް ނުނިންމާށެވެ! އޭނާގެ ކިބައިން ފެންނަ ރަނގަޅު ކަންކަމަށްވެސް ރިޢާޔަތްކުރަންވާނެއެވެ. ދެބައިވެސް ކިރަންވާނެއެވެ.\n4- ތިމާ ނިންމާ ނިންމުމަކީ ފަހުން ހިތާމަކުރަން ޖެހިދާނެ ނިންމުމެއް ނޫންކަން ޔަޤީންކުރަންވާނެއެވެ. އެކަން ކުރެވޭނީ އެކަށީގެންވާ ވަގުތުނަގައިގެންނެވެ. ވަށައިގެންހުރި ހުރިހާ ކަންކަން ދިރާސާކޮށްގެންނެވެ.\n5- ކައިވެނީގައި ދަރިން ލިބިފައިވާނަމަ އެކަން ހައްލުކުރާނެ ގޮތާއިމެދު ވަރަށް ބޮޑަށް ވިސްނަންވާނެއެވެ. ކައިވެނި ރޫޅައިލުމުން އެކަން އެންމެ ފުރިހަމައަށް ނުބެލެހެއްޓެވުނު ނަމަވެސް ކުދިންނަށް އަނިޔާނުލިބޭނެ ގޮތްތަކަށް ވިސްނަންވާނެއެވެ. ގެއްލުން އެންމެ ކުޑަވާނެ ގޮތް ބަލައި އަމަލކުރަންވާނެއެވެ.\n6- ކައިވެންޏަށްފަހު ދެން އޮތް ދުވަސްތަކަކީ ކާމިޔާބު ދުވަސްތަކަކަށްވާނެކަން ހިތުގެ އަޑިން ޔަޤީންކުރަންވާނެއެވެ.\n7- ކައިވެންޏަށްފަހު ފާފަ ނުކޮށް ސާބިތުކަންމަތީގައި ހުރެވޭނެކަން ޔަޤީން ކުރަންވާނެއެވެ.\n8- އެއްވެސް މީހަކު ދައްކާ ހުވަފެން ޤަބޫލުކޮށްގެން މާއުފާވެރި ޙަޔާތެއް ލިބިދާނެކަމުގެ އަވާމެންދުރުގައި ހުރެ ކައިވެނި ރޫޅައިނުލާށެވެ!\n9- ކައިވެނިރޫޅާލުމަކީ ﷲ ހުއްދަކުރެއްވެވި ކަންކަމުގެ ތެރެއިން އެންމެ ރުހިވޮޑިނުގަންނަވާ ޢަމަލުކަމަށްވާއިރު އެކަން ނުކޮށް ކަންކަން ޙައްލުކުރެވޭނެ އެއްވެސްގޮތެއް އޮތްތޯ ބަލަންވާނެއެވެ.\n10- ކައިވެނި ރޫޅައިލަން އުޅޭއިރުވެސް އަނެކާ ފަޟީޙަތްކޮށްގެން ނުވާނެއެވެ! ސިއްރުތައް ހިފަހައްޓަންވާނެއެވެ.\n- ޑރ. މުޙައްމަދު ޝަމްސުއްދީން


Mahibadhoo Ga Launch Thakuga Roa Kuree Dinghy Ehga Rashah Eri Bayaku: Fuluhun - Vaguthu\nމަހިބަދޫގައި ލޯންޗުތަކުގައި ރޯކުރީ ޑިންގީއެއްގައި ރަށަށް އެރި ބަޔަކު: ފުލުހުން\nއދ. މަހިބަދޫ ފަޅުގައި އަޅާފައި އޮތް ފަސް ލޯންޗާއި ދެ ޑިންގީގައި އަލިފާން ރޯކޮށްލީ އެ ރަށަށް ޑިންގީއެއްގައި އެރި ބަޔަކު ކަމަށާއި މި މައްސަލައިގައި އަދި މިހާތަނަށް އެއްވެސް މީހަކު ހައްޔަރުކޮށްފައި ނުވާ ކަމަށް ފުލުހުން ރޭ ބުނެފިއެވެ.\nމި މަހުގެ 15 ވަނަ ދުވަހުގެ ރޭ ފަތިހު ރޯކޮށްލާފައިވަނީ ފުލުހުންގެ ލޯންޗަކާއި އދ. އަތޮޅުގެ ކައުންސިލްގެ ލޯންޗާއި ސީ އެމްބިއުލާންސަކާއި އަމިއްލަ މީހެއްގެ އެޗްއެމްއެޗްއައި 1 އާއި އެޗްއެމްއެޗްގެ2ލޯންޗާއި ދެ ޑިންގީއެއްގައެވެ. މި ހާދިސާގައި ހުރިހާ އުޅަނދުތަކެއް ވަނީ ބޭނުން ނުކުރެވޭ ވަރަށް އަނދައިފައެވެ.\nފުލުހުން ބޭއްވި ނޫސްވެރިންގެ ބައްދަލުވުމުގައި އެސިސްޓަންޓް ކޮމިޝަނަ އޮފް ޕޮލިސް މުހައްމަދު ރިޔާޒް ވިދާޅުވީ މިހާތަނަށް ބެލި ބެލުމުން، އެ އަމަލު ހިންގާފައި ވަނީ އެރޭ ފަތިހުގެ ވަގުތެއްގައި ޑިންގީއެއްގައި ރަށަށް ކައިރި ކުރި ބައެއް ކަން އެނގިފައިވާ ކަމަށެވެ. އަދި ލޯންޗުގައި ރޯކޮށްލުމަށްޓަކައި އެމީހުން ރަށުގެ ތޮށިގަނޑު މައްޗަށް އެރުމަށް ފަހު، ފުޅިއަކަށް އަލިފާން ރޯވާ ފަދަ އެއްޗެއް އަޅައި އޭގައި ރޯކޮށްލައިގެން ލޯންޗުތަކާއި ޑިންގީތަކަށް އުކާފައިވާ ކަމަށް ރިޔާޒް ވިދާޅުވިއެވެ.\n"މިހާތަނަށް ކުރި މަސައްކަތުން ލޯންޗުގައި ނުޖެހި، މޫދުގެ ތެރެއަށް ވެއްޓިފައި އޮތް ފުޅިއެއް ވަނީ ހޯދިފައި،" ރިޔާޒް ވިދާޅުވިއެވެ.\nރިޔާޒް ވިދާޅުވީ ތަހުގީގުގައި ހޯދަން ޖެހޭ ބައެއް ކަންކަން ހުރުމުން ކަމާބެހޭ ފަރާތްތަކުގެ އެހީތެރިކަން ވެސް ހޯދަމުންދާ ކަމަށެވެ. އަދި މިހާތަނަށް ލިބިފައި ހުރި ވީޑިއޯ ފޫޓޭޖްތައް ބެލުމުގެ މަސައްކަތް ކުރަމުން އަންނަ ކަމަށް ވެސް ރިޔާޒް ވިދާޅުވިއެވެ.\n"މި މައްސަލަ އާއި ލ. އަތޮޅުގައި ފުލުހުންގެ ލޯންޗެއް ރޯކޮށްލުމުގައި އަމަލުކޮށްފައިވާ ގޮތާއި އަދި މި ނޫން ވެސް ފަހަކަށް އައިސް ރާއްޖޭގައި ހިންގާފައި ހުރި ބައެއް އަލިފާނުގެ ހާދިސާތަކާ އެއްގޮތް ކަންތައްތަކެއް ހިންގާފައި ހުރި ކަން ފާހަގަކޮށްލެވޭ،" ރިޔާޒް ވިދާޅުވިއެވެ.\nމަހިބަދޫގައި ހިނގި އަލިފާނުގެ ހާދިސާއާ ގުޅިގެން އަނދައިގެން ދިޔަ ލޯންޗުތައް ނަގައި ފަޅުތެރެއަށް އެޅިފައި ހުރި ކެމިކަލާއި ފައިބާގެ މެޓީރިއަލްސްތައް ނެގުމުގެ މަސައްކަތް ކުރަމުން އަންނަ ކަމަށް ވެސް ރިޔާޒް ވިދާޅުވިއެވެ. އަދި ފަޅު ތެރޭގައި ހުރި އެއްޗެހި ނަގައި، ހެކި ހޯދުމުގެ މަސައްކަތް ކުރަމުންދާނެ ކަމަށް އޭނާ ވިދާޅުވިއެވެ.\nމި މައްސަލައިގައި މީހަކު ހައްޔަރު ނުކުރި ނަމަވެސް، ތުހުމަތު ކުރެވޭ މީހުންގެ މައުލޫމާތު ހޯދުމަށް މަސައްކަތް ކުރަމުންދާ ކަމަށް ރިޔާޒް ވިދާޅުވިއެވެ. އެގޮތުން ފަސް މީހެއްގެ ގެ ބަލައި ފާސްކޮށް، ބައެއް ޑިޖިޓަލް ހެކި ހޯދާފައިވާ ކަމަށް ވެސް ރިޔާޒް ވިދާޅުވިއެވެ.\nއޭޕްރީލް 30, 2020 11:56\nފުޅާދާއިރާއެއްގައި ހަކުރު ޑީލްކުރަމުންދާ ޑީލަރުންކޮބާ..؟؟؟\nއޭޕްރީލް 30, 2020 15:42\nމަޖިލީހުގެ ރައީސަކަށް ހުންނާނެ އެކަމުގެ ބޮޑު ގޮލާ\nއޭޕްރީލް 30, 2020 14:49\nހަކުރު ވިއްކާ މީިހުން އަތެއްނުވާނެ\nއަޑީގަ ތިބޭނީ ސިއާސީ ބޮޑުން


ISIS Ge Emme Iss Eh Leader Maraalaifi - Vaguthu\nއައިއެސްގެ އެންމެ އިސް އެއް ލީޑަރު މަރާލައިފި\nއިސްލާމިކް ސްޓޭޓްސް (އައިއެސް)ގެ ނަމުގައި ދުނިޔޭގެ އެކިކަންކޮޅުތަކުގައި ހަރަކާތްތެރިވަމުންދާ ހައްދުފަހަނައަޅާފައިވާ ނިރުބަވެރި (ޓެރެރިސްޓު) ޖަމާޢަތުގެ އެންމެ އިސް އެއް ލީޑަރު މަރާލައިފި ކަމަށް ރިޕޯޓްތައް ބުނެފިއެވެ.\nނޫސްތަކުން ބުނާގޮތުގައި މަރާލާފައިވަނީ އައިއެސްގެ އަފްޣާނިސްތާނުގެ ލީޑަރު، އަބޫ ސާދު އަރުހަބީއެވެ. އޭނާ މަރާލާފައިވަނީ އަފްޣާނިސްތާނުގެ އޮފިޝަލުން ޕާކިސްތާނުގެ ބޯޑަރު ކައިރީ ސަރަޙައްދެއް ކަމަށްވާ ނަންގަރްހާރުގައި ކުރިއަށްގެންދިޔަ އޮޕަރޭޝަނެއްގެ ތެރެއިން، ވައިގެމަގުން ދިން ހަމަލާއެއްގައެވެ. އަފްޣާނިސްތާނަކީ އިރާގާއި ސީރިޔާ ފިޔަވައި އައިއެސްގެ ހަނގުރާމަވެރިން އެންމެ ގިނައިން ހަރަކާތްތެރިވާ ޤައުމެވެ.\nއަބޫ ސާދު އާއި އެކު އޭނާގެ ހަށިފާރަވެރިންނާއި އައިސްގެ ހަނގުރާމަވެރިން ހިމެނޭގޮތަށް އިތުރު ދިހަ މީހަކުވެސް މި އޮޕަރޭޝަނުގައި ވަނީ މަރާލާފައެވެ. އަބޫ ސާދުއަކީ ފާއިތުވެދިޔަ އަހަރުތަކުގައި މަރާލި އަފްޣާނިސްތާނު އައިސްގެ ހަތަރުވަނަ ލީޑަރެވެ. އޭނާގެ މަރާއި ގުޅޭގޮތުން އަދި އައިއެސްއިން ވަކި އެއްޗެއް ނުބުނެއެވެ.\nމީގެ ކުރިން އެ މަޤާމުގައި ހުރި އަބޫ ސައީދު ނަމަކަށްކިޔާ މީހާ މަރާލާފައިވަނީ އެމެރިކާގެ ސިފައިން ކުނާރު ޕްރޮވިންސުގައި ހުންނަ އައިއެސްގެ ހެޑްކުއާޓަރަކަށް ދިން ހަމަލާއެއްގައި މިދިޔަ އަހަރުގެ ޖުލައި މަހުގެ ތެރޭގައެވެ.\n2014 ވަނަ އަހަރުން ފެށިގެން އަފްޣާނިސްތާނުގައި އައިއެސްގެ ހައްދުފަހަނައަޅާފައިވާ އައިއެސްގެ ހަނގުރާމަވެރިން އުޅެމުންދާއިރު، އެޖަމާޢަތުން ވަނީ މިހާތަނަށް ގިނަ ޢަދަދެއްގެ ނިރުބަވެރި ހަމަލާތައް އެޤައުމުގައިދީ ހައްޤަކާއި ނުލައި ކުށެއްނެތް ޢާންމު އެތައް ބަޔަކު މަރާލާފައެވެ. އޭގެ ތެރޭގައި އަންހެނުންނާއި ކުޑަކުދިންވެސް ހިމެނެއެވެ.\nއަފްޢާނިސްތާނުގެ ބޮޑު ބައި ތާލިބާނުންގެ އަތް ދަށަށް


އިންސާނުން ގެންގުޅެން ޖަލުތައް އެކަށީގެން ނުވޭ: ރިޕޯޓް\nރާއްޖޭގައި މިހާރު ހުރި ޖަލުތަކަކީ އިންސާނުން ބަންދުކޮށްގެން ގެންގުޅެން އެކަށީގެންވާ ތަންތަން ނޫން ކަމަށް، ޖަލުތައް އޮޑިޓްކުރުމަށް އެކުލަވާލި ކޮމިޝަނުން ކަނޑައަޅައިފި އެވެ.\nޖަލުތަކަށް 2000 ފޮތް ލިބުނު: ހޯމް މިނިސްޓްރީ\nހޯމް މިނިސްޓްރީން ކުރިއަށް ގެންދިޔަ ޖަލަށް ފޮތް ހަދިޔާ ކުރުމުގެ ޕްރޮގްރާމުގެ ދަށުން 2000 އަށް ވުރެ ގިނަ ފޮތް ލިބުނު ކަމަށް ހޯމް މިނިސްޓްރީން މިއަދު ބުނެފި އެވެ.\nނުގަވައިދުން ކުށްވެރިއަކު ދޫކުރި އޮފިސަރަކު ސަސްޕެންޑް\nދޫކުރަން ނުޖެހޭ ކުށްވެރިއަކު ޖަލުން މިނިވަންކުރި މައްސަލައެއްގައި މޯލްޑިވްސް ކަރެކްޝަނަލް ސާވިސްގެ އޮފިސަރަކު ސަސްޕެންޑް ކޮށްފި އެވެ.\nހާލަތު ދަށްކަމުން މާލޭ ޖަލުގެ ބައެއް ބަންދުކޮށްފި\nމާލޭ ޖަލުގެ އެނެކްސް 1 ގައި އިންސާނުން ބައިތިއްބަން އެކަށީގެން ނުވާތީ އެތަން މަރާމާތު ކުރުމަށް ކަރެކްޝަންސް އިން ބަންދުކޮށްފި އެވެ.\nޖަލުގެ ހާލަތު ބަދަލުކުރަން ގިނަ ހުށަހެޅުންތަކެއް\nރާއްޖޭގެ ޖަލުތަކުގެ ހާލަތު ދެނެގަނެ، އެތަންތަން އިސްލާހުކުރުމަށް 182 ހުށަހެޅުން، ޖަލުތައް އޮޑިޓްކުރަން އުފެއްދި ކޮމިޝަނުން ހޯމް މިނިސްޓްރީއަށް ހުށަހަޅައިފި އެވެ.\nމޯލްޑިވް ގޭހުން ގައިދީންނަށް މަސައްކަތް ދަސްކޮށްދެނީ\nގައިދީންނަށް މަސައްކަތްތައް ދަސްކޮށްދީ ވަޒީފާގެ ފުރުސަތުތައް ފަހިކޮށްދިނުމަށް ޕްރިޒަން ކޯޕަރޭޓިވް ސޮސައިޓީން މޯލްޑިވް ގޭހާއެކު މިއަދު އެއްބަސްވުމެއްގައި ސޮއިކޮށްފި އެވެ.\nގަވާއިދާހިލާފުވާ ބިދޭސީންނަށް އާ ޑިޓެންޝަން ސެންޓަރެއް\nގަވާއިދާ ހިލާފަށް ރާއްޖޭގައި އުޅޭ ބިދޭސީން ފޮނުވާލެވެންދެން ބައިތިއްބާނެ ޑިޓެންޝަން ސެންޓަރެއް ހުޅުމާލޭގައި މިއަދު ހުޅުވައިފި އެވެ.\nޔާމީން އޮންނެވި ގޮޅި އޭސީކޮށްފައި، ޚިދުމަތް ފުރިހަމަ


G7 gai Covid: India vafudhu positive vejje\nޖީ7ގައި ކޮވިޑް: އިންޑިއާ ވަފުދު ޕޮޒިޓިވް ވެއްޖެ\nއެކްސްޓާނަލް އެފެއާޒް މިނިސްޓަރު، ސުބްރަމާނިޔަމް ޖައިޝަންކަރު އިނގިރޭސިވިލާތުގައި ޖީ7 މިނިސްޓަރުންގެ ބައްދަލުވުމުގައި\nއިނގިރޭސިވިލާތުގައި މިމަހުގެ ތިންވަނަ ދުވަހުން ފަސް ވަނަ ދުވަހަށް އޮތް ޖީ7 ގައުމުތަކުގެ ފޮރިން މިނިސްޓަރުންގެ ބައްދަލުވުމަށް ވަޑައިގެންނެވި އިންޑިއާ ވަފުދުގެ ދެ މެންބަރަކު ކޮވިޑަށް ޕޮޒިޓިވް ވެއްޖެ އެވެ. މިކަމާ ގުޅިގެން ވަފުދުގަައި އިސްކޮށް ހުންނެވި އެކްސްޓާނަލް އެފެއާޒް މިނިސްޓަރު، ސުބްރަމާނިޔަމް ޖައިޝަންކަރު މިހާރު ހުންނެވީ އެކަހެރިވެ ވަޑައިގެންނެވެ.\nޖައިޝަންކަރު ޓްވީޓާގައި ވިދާޅުވެފައިވާ ގޮތުން ކޮންޓެކްޓްވިކަން އެނގިވަޑައިގެންނެވި ހިސާބުން ބައްދަލުވުންތައް ގެންދެވީ އޮންލައިކޮށެވެ. އަދި ވިދާޅުވީ ދެން ހުރި ބައްދަލުވުންތައް ވެސް ގެންދަވާނީ އޮންލައިންކޮށް ކަމަށެވެ.\nޖީ7 އަކީ ދުނިޔޭގައި އިގުދިތިސޯދީ ގޮތުން / ސިނާއީ ގޮތުން އެންމެ ކުރިއަރާފައިވާ ހަތް ގައުމެވެ. އިންޑިއާއަކީ ޖީ7 ގައި ހިމެނޭ ގައުމެއް ނޫނެވެ. އެހެން ނަމަވެސް ޖީ7 ގެ ބައްދަލުވުންތަކަށް -- ގައުމުތަކުގެ ވެރިންގެ ބައްދަލުވުންތަކަށާއި ފޮރިން މިނިސްޓަރުންގެ ބައްދަލުވުންތަކަށް -- އިންޑިއާއަށް ދައުވަތުދެ އެވެ.\nޖީ7 ނުވަތަ "ގުރޫޕް އޮފް ސެވަން" ގެ ހަތް ގައުމަކީ ކެނެޑާ އާއި ފްރާންސް، ޖަރުމަނާއި އިޓަލީ، ޖަޕާނާއި އިނގިރޭސިވިލާތް އަދި އެމެރިކާ އެވެ. މީގެ ކުރިން އެއީ ޖީ8، ގުރޫޕް އޮފް އެއިޓް، އެއީ ރަޝިއާ ވެސް ހިމަނައިގެންނެވެ. މި ގުރޫޕުން ރަޝިއާ ބާކީކުރީ 2014 ގައި ރަޝިއާއިން ކްރައިމިއާ ޖަހައިގަތުމާ ގުޅިގެންނެވެ.\nޖީ7 ގައި ނުހިމެނުނު ނަމަވެސް މެހެމާނުން ގޮތުގައި އިންޑިއާގެ އިތުރުން އޮސްޓްރޭލިއާ އާއި ސައުތު ކޮރެއާ، ސައުތު އެފްރިކާ އަދި އެސޯސިއޭޝަން އޮފް ސައުތުއިސްޓް އޭޝިއަން ނޭޝަންސް (އާސިއާން) ގައުމުތަކުގެ ސެކްރެޓަރީ ޖެނެރަލް އަށް ވެސް ދައުވަތު އަރުވަ އެވެ.\nމި ގައުމުތަކުގެ ފޮރިން މިނިސްޓަރުން ދުނިޔެއަށް ދިމާވާ ބޮޑެތި ކަންތައްތަކާ ގުޅިގެން ބައްދަލުކުރައްވަ އެވެ. އެހެން ނަމަވެސް ސަމިޓެއް ގޮތުގައި ބައްދަލުކުރައްވަނީ ޖީ7 ގެ ވެރިންގެ ސަމިޓަށް މައުލޫތައް ތައްޔާރު ކުރުމަށާއި ކުރީ ބައްދަލުވުންތަކުން ހިރަފުސް ފޮޅާލާށެވެ.\nމިއަހަރު ޖީ7 ސަމިޓް އޮންނަނީ އިނގިރޭސިވިލާތުގައި ޖޫން 11 އިން 13 އަށެވެ.\nއިންޑިއާ އިނގިރޭސިވިލާތް ގްރޫޕް އޮފް ސެވަން + ކޮވިޑް-19\nއިނގިޭސި ބޮޑުވަޒީރު އިންޑިއާ ދަތުރު ކެންސަލްކުރައްވައިފި


Aa Runway hulhuvan sifainge Para Jumping aai Air show eh\nރަންވޭ ހުޅުވަން މާދަމާ ސިފައިންގެ ޕެރަޖަންޕާއެކު އެއާޝޯއެއް\nއާ ރަންވޭ ހުޅުވުމުގެ ގޮތުން ދިވެހި ސިފައިންގެ ޕެރަޖަންޕާއެކު އެއާ ޝޯއެއް މާދަމާ އޮންނާނެ އެވެ.\n"އަވަސް" އަށް އެނގިފައިވާ ގޮތުގައި އާރަންވޭ ހުޅުވުމަށް ބާއްވާ ހާއްސަ ރަސްމިއްޔާތުގައި ތަފާތު ހަރަކާތްތަކެއް އޮންނާނެ އެވެ. މިގޮތުން އެންމެ ހާއްސަ އެއް ހަރަކާތަކަށް ވެގެންދާނީ މިހާރު އުފައްދާފައިވާ އެންމެ ބޮޑެތި ބޯޓުތަކުގައި ތެރޭގައި ހިމެނޭ އޭ 380 މަރުކާރުގެ ބޯޓެއް މާލެ މަތިން ވަރަށް ތިރިން އުދުހިފައި ގޮސް ރަންވޭގައި ޖެއްސުމެވެ. މަންޒަރު ބަލަން ނުކުންނަ މީހުންނަށް ރީއްޗަށް ފެންނަހާ ތިރިން މި ބޯޓް ދުއްވާނީ ދިވެހި ޕައިލެޓެކެވެ.\nއެނގިފައިވާ ގޮތުގައި މި ހަފުލާގައި އިތުރު ސަޕްރައިޒް ކަންތައްތަކެއް ވެސް ހިމެނެ އެވެ. މީގެ އިތުރުން އެއް ފަހަރާ ގިނަ އަދަދެއްގެ އެއާޓެކްސީ ވަރަށް ތިރިން އުދުހު، އެއާޝޯއެއް ބާއްވާނެ އެވެ. އަދި ދިވެހި ސިފައިގެން ތެރޭގައި ހިމެނޭ ވައިކުޑަ އިން ފުންމުމުގެ ހުނަރު ލިބިފައިވާ ސްޕެޝަލް ފޯސަސްގެ ހާއްސަ ހަރަކާތްތަކެއްވެސް ހިމެނެ އެވެ.\nދުނިޔޭގެ އެންމެ ބޮޑެތި ބޯޓު ފަހަރަށް ޖެއްސޭ "ކޯޑް އެފް" ސްޓޭންޑަޑްގައި ހަދާފައިވާ އާ ރަންވޭގެ ދިގުމިނުގައި 3،400 މީޓަރު އަދި ފުޅާމިނުގައި 60 މީޓަރު ހުރެ އެވެ. އެންމެ ބޮޑެތި ބޯޓު ފަހަރަށް ޖެއްސޭގޮތަށް ފަރުމާކޮށްފައިވާ މި ރަންވޭގެ ބޯމިނުގައި 200 މިލިމީޓަރު ހުންނާނެ އެވެ. ޗައިނާގެ ބެއިޖިން އާބަން ކޮންސްޓްރަކްޝަން ގުރޫޕް (ބީޔޫސީޖީ) އިންނެވެ. މި ލޯނު އެއްބަސްވުމުގައި ސޮއިކުރީ 8، ޑިސެމްބަރު 2015 ވަނަ އަހަރު އެވެ. އަދި ރަންވޭ އަޅާ ސަރަހައްދުގެ ބިން ހިއްކުމުގެ މަސައްކަތް ފަށާފައިވަނީ 25، ޖުލައި 2016 ގަ އެވެ. މަސައްކަތް ފައްޓަވައި ދެއްވީ ރައީސް އަބްދުﷲ ޔާމީން އެވެ. ރަންވޭ އަޅަން 60 ހެކްޓަރުގެ ބިން ހިއްކާފައިވެ އެވެ.


ޓައިގާ ޝްރޮފް އާއި ލޯބިވެރިޔާ ދިޝާ ޕަޓަނީ ރާއްޖޭގައި – Haftha\nTue, 24 November, 2020, 11:03 pm\nޓައިގާ ރާއްޖެ އައިސް ޓީއެމްއޭ ބޯޓުކައިރީ ނަގާފައިވާ ފޮޓޯ ---\nޓައިގާ ޝްރޮފް އާއި ލޯބިވެރިޔާ ދިޝާ ޕަޓަނީ ރާއްޖޭގައި\nނޮވެމްބަރ 12, 2020\nބޮލީވުޑްގެ ތަރި ޓައިގާ ޝްރޮފް އާއި އޭނާގެ ހަގީގީ ލޯބިވެރިޔާ އަދި ބަތަލާ ދިޝާ ޕަޓަނީ ރާއްޖޭގައި ޗުއްޓީ ހޭދަކުރަން އައިސްފި އެވެ.\nއެކަން އެ ދެތަރިން ވެސް ވަނީ ސޯޝަލް މީޑިއާ މެދުވެރިކޮށް ހާމަކޮށްފަ އެވެ. އެގޮތުން ޓީއެމްއޭގެ ބޯޓެއް ކައިރީ ހުސް ގަޔާ ހުރެ ނަގާފައިވާ ފޮޓޯއަކާއެކު ޓައިގާ ބުނެފައިވަނީ އެއީ ކުރިއަށް އޮތް ދުވަސްތަކަށް އޭނާގެ "ޑްރެސްކޯޑު" ކަމަށެވެ. ފަހުން ދިޝާ ޕަޓަނީ ވެސް ވަނީ ރިސޯޓެއްގައި ނަގާފައިވާ ވީޑިއޯތަކެއް އޭނާގެ އިންސްޓަގުރަމް ސްޓޯރީއަށް ލާފަ އެވެ.\nޓައިފާ ފަހުން ކުރި ޕޯސްޓެއްގައި ބުނެފައިވާ ގޮތުން އެ މީހުން ޗުއްޓީ ހޭދަކުރަމުން އަންނަނީ ރ. އަތޮޅުގައި އޮންނަ އިންޓަ ކޮންޓިނެންޓަލް މޯލްޑިވްސް މާމުނަގައު ރިސޯޓުގަ އެވެ.\nއިންޑިއާގެ ނޫސްތަކުން ބުނާގޮތުގައި ޓައިގާ ރާއްޖެ އައީ ދިޝާ ޕަޓަނީއާއެކު އެވެ. ސަބަބަކީ އިއްޔެ ދެތަރިން އެކުގައި މުމްބާއީ އެއާޕޯޓުން ފެނިފައިވާތީ އެވެ. މިއީ މި ދެތަރިން ރާއްޖެ އައި ފުރަތަމަ ފަހަރެއް ނޫނެވެ. އެގޮތުން މިއަހަރުގެ ޖަނަވަރީ މަހު ވެސް މި ދެތަރިން ރާއްޖޭގައި ޗުއްޓީ ހޭދަކޮށްފައިވެ އެވެ.\nއިންޑިއާގެ ނޫސްތަކުން ބުނާ ގޮތުގައި، މި ދަތުރުގައި ޓައިގާގެ އާއިލާ އާއި ބައެއް ރަހުމަތްތެރިން ވެސް ރާއްޖެ އައުމަށް ހަމަޖެހިފައިވެ އެވެ. އެގޮތުން ޓައިގާގެ އިންސްޓަގުރަމް ޕޯސްޓަށް އޭނާގެ ދައްތަ ކްރިޝްނާ ޝްރޮފް ވަނީ މިމަހުގެ 13 ވަނަ ދުވަހު ރާއްޖެ އަންނާނެ ކަމުގެ އިޝާރާތެއް ކޮށްފަ އެވެ.\nޓައިގާ އާއި ދިޝާ ރާއްޖޭގައި ޗުއްޓީ ހޭދަކުރަމުން އަންނައިރު ބޮލީވުޑްގެ މަޝްހޫރު ބަތަލާ ކެޓްރީނާ ކައިފް ވެސް ރާއްޖޭގައި އެބަ އުޅެ އެވެ. މީގެ ކުރިން ވެސް އެތައް ފަހަރެއްގެ މަތިން ރާއްޖެ އަށް ޒިޔާރަތްކޮށްފައިވާ ކެޓްރީނާ މިފަހަރު ރާއްޖެ އައިސް އުޅެނީ ފޮޓޯ ޝޫޓަކަށެވެ.\nކުޑަކުދިންނަށް ދޭ ތެރަޕީގެ ހިދުމަތްތައް އަތޮޅުތެރެއަށް ފުޅާކުރުން މުހިންމު: ނައިބު ރައީސް\nނިއު ޔޯކް ސިޓީގެ ކަޅު ނަސްލުގެ ފުރަތަމަ މޭޔަރު މަރުވެއްޖެ\nއައްޑޫގައި ޑްރަގް ޑިޓޮކްސް ސެންޓަރެއް ހަދަން ބަޔަކާ ހަވާލުކޮށްފި\nމިސްކިތްތަކުގައި ނިދާ ކައިބޮއި ހަދާ މީހުންގެ މައްސަލައަށް ހައްލެއް ހޯދަން މަސައްކަތް ފަށައިފި